কুমাৰ ভাস্কৰ বৰ্মা - অসমীয়া ৱিকিপিডিয়া\nকুমাৰ ভাস্কৰ বৰ্মা\n(কুমাৰ ভাস্কৰ বৰ্মনৰ পৰা পুনঃনিৰ্দেশিত)\n১ পুষ্যবৰ্মা ৩৫০–৩৭৪\n২ সমুদ্ৰবৰ্মা ৩৭৪–৩৯৮\n৩ বলবৰ্মা ৩৯৮–৪২২\n৪ কল্যাণ বৰ্মা ৪২২–৪৪৬\n৫ গণপতি বৰ্মা ৪৪৬–৪৭০\n৬ মহেন্দ্ৰ বৰ্মা ৪৭০–৪৯৪\n৭ নাৰায়ণ বৰ্মা ৪৯৪–৫১৮\n৮ ভূতি বৰ্মা ৫১৮–৫৪২\n৯ চন্দ্ৰমুখ বৰ্মা ৫৪২–৫৬৬\n১০ স্থিত বৰ্মা ৫৬৬–৫৯০\n১১ সুস্থিত বৰ্মা ৫৯০–৫৯৫\n১২ সুপ্ৰতিস্থিত বৰ্মা ৫৯৫–৬০০\n১৩ কুমাৰ ভাস্কৰ বৰ্মা ৬০০–৬৫০\n১৪ অৱন্তী বৰ্মা ৬৫০–৬৫৫\nকুমাৰ ভাস্কৰ বৰ্মা (ইংৰাজী: Kumar Bhaskara Varman) কামৰূপ ৰাজ্যত ৰাজত্ব কৰা বৰ্মণ ৰাজবংশৰ ৰজাসকলৰ মাজত প্ৰসিদ্ধ আছিল। তেওঁৰ ভাতৃ সুপ্ৰতিষ্ঠ বৰ্মাৰ মৃত্যুৰ পিছত ৰাজসিংহাসনত বহে। ভাস্কৰ বৰ্মা চিৰকুমাৰ আছিল। তেওঁৰ কোনো উত্তৰাধিকাৰী নথকাৰ বাবেই তেওঁৰ মৃত্যুৰ পিছত শালস্তম্ভই কামৰূপ ৰাজ্যত শালস্তম্ভ বা ম্লেচ্ছৰাজ বংশৰ প্ৰতিষ্ঠা কৰে। উত্তৰ ভাৰতৰ ৰজা হৰ্ষবৰ্দ্ধন বা শীলাদিত্য, কুমাৰ ভাস্কৰ বৰ্মাৰ সমসাময়িক আছিল। ভাস্কৰ বৰ্মাই হংসবেগ নামৰ কটকী এজন পঠিয়াই হৰ্ষবৰ্দ্ধনৰ লগত মিত্ৰতা কৰিছিল। সেই সময়ত গৌড় দেশত শশাঙ্ক নামৰ ৰজাজনে ৰাজত্ব কৰিছিল। তেওঁৰ হাতত হৰ্ষবৰ্দ্ধনৰ ককায়েক ৰাজ্যবৰ্দ্ধনৰ মৃত্যু হৈছিল। সেয়ে হৰ্ষবৰ্দ্ধনে ভাতৃহন্তা শশাঙ্কৰ ৰাজ্য আক্ৰমণ কৰে। ভাস্কৰ বৰ্মাই সেই যুদ্ধত হৰ্ষবৰ্দ্ধনক সহায় কৰে। তেওঁলোকৰ হাতত গৌড় ৰজা শশাঙ্ক পৰাস্ত হয়। শশাঙ্কৰ ৰাজ্য কৰ্ণসুবৰ্ণ আৰু গৌড় বা পৌণ্ড্ৰবৰ্দ্ধন ভাস্কৰ বৰ্মনে পায়। ইয়াৰ পিছত ভাস্কৰ বৰ্মা এখন বিশাল ৰাজ্যৰ অধিকাৰী হৈ পৰিছিল। ভাস্কৰ বৰ্মাৰ দিনত কামৰূপ ৰাজ্যৰ সীমা পশ্চিমে বিহাৰ আৰু দক্ষিণে উৰিষ্যাৰ ওচৰ পাইছিলগৈ।\nকুমাৰ ভাস্কৰ বৰ্মাৰ দিনতেই চীনা পৰিব্ৰাজক হিউৱেন চাঙ অসমলৈ আহিছিল। তেওঁ লিখি থৈ গৈছে যে, কামৰূপ ৰাজ্যৰ বিস্তৃতি ১৬৭৫ মাইল আছিল, ৰাজধানী প্ৰাগজ্যোতিষপুৰৰ বিস্তৃতি ৬ মাইল আছিল। ৰজা হিন্দু যদিও, তেওঁ বৌদ্ধ ধৰ্মৰ লোককো শ্ৰদ্ধা কৰিছিল।\nৰজা হৰ্ষবৰ্দ্ধনেও ৰজা ভাস্কৰ বৰ্মনক যথেষ্ট সন্মান কৰিছিল। এবাৰ চীনা পৰিব্ৰাজক হিউৱেন চাঙৰ সন্মানৰ অৰ্থে হৰ্ষবৰ্দ্ধনে প্ৰয়াগত এখন ডাঙৰ সভাৰ আয়োজন কৰিছিল। তালৈ ভাৰতৰ বিখ্যাত ৰজাসকলক নিমন্ত্ৰণ কৰা হৈছিল। সেই উপলক্ষে তেওঁলোকে এটা ডাঙৰ শোভাযাত্ৰা কৰি দুভাগ হৈ গঙ্গাৰ দুই পাৰেদি যাত্ৰা কৰিছিল। সেই শোভাযাত্ৰাৰ এভাগৰ আগত হৰ্ষবৰ্দ্ধন আৰু আনটো ভাগত ভাস্কৰ বৰ্মা গৈছিল।\n1 লগতে চাওক\n↑ 1.0 1.1 1.2 1.3 1.4 1.5 ভূপেন্দ্ৰ নাথ চৌধুৰী (১৯৯৫). সোণৰ অসম. খগেন্দ্ৰনাৰায়ণ দত্তবৰুৱা, লয়াৰ্ছ বুক স্টল. পৃষ্ঠা. ১৬, ১৭, ১৮.\n↑ (Gait 1926:23-24)\nRulers of Ancient Assam (upto 6th century AD)\nName Varman, Kumar Bhaskara\nShort description Ruler of Kamarupa\nDate of death 650\n"https://as.wikipedia.org/w/index.php?title=কুমাৰ_ভাস্কৰ_বৰ্মা&oldid=174977"ৰ পৰা অনা হৈছে\nএই পৃষ্ঠাখন ১৪ ফেব্ৰুৱাৰী, ২০১৮ তাৰিখে ১৪:৩২ বজাত অন্তিম সংশোধন কৰা হৈছিল।


যা দেৱী যা -( নিৰুপমা ডেকা) - সাহিত্য ডট অৰ্গ\nযা দেৱী যা -( নিৰুপমা ডেকা)\nযা দেৱী যা\n– নিৰুপমা ডেকা\nদুৰ্গা পূজাৰ দশমীটো পাৰ হোৱাতহে মনেশ্বৰ হাজৰিকাৰ উশাহটো ঘূৰিল৷ এনে ব্যয় বহুল গুৱাহাটীৰ নিচিনা ঠাইত ভাৰাঘৰ লৈ ল’ৰা-ছোৱালী ইংৰাজী মাধ্যমৰ স্কুলত পঢ়ুৱাই চতুৰ্থ শ্ৰেণীৰ ৰাজ্য চৰকাৰৰ কৰ্মচাৰী এজনৰ কি অৱস্থা হ’ব পাৰে সেয়া হয়তো মনেশ্বৰৰ দৰে ভুক্তভোগীহতঁৰ বাহিৰে আনে বুজা কঠিন৷ তাতে আকৌ সি থাকে নিউ গুৱাহাটী বামুণীমৈদামৰ ৰেলৱে’ ক’লনিৰ গাতে লাগি থকা ভাস্কৰ নগৰ অঞ্চলত৷ দুৰ্গা পূজা মানে য’ত হয় এক ব্যয় বহুল আয়োজন৷ অলিয়ে-গলিয়ে মা দুৰ্গাৰ পূজাৰ বিলাস বহুল আয়োজনৰ অঘোষিত প্ৰতিযোগিতা৷ আৰু পূজা সমিতিবোৰৰ সিহঁতবোৰ হ’ল মোটা চান্দা সংগ্ৰহৰ লক্ষ্যস্থান৷ পূজাৰ বহুদিন আগৰ পৰাই প্ৰায় পলাই থকাৰ দৰে আত্মগোপন কৰিব লগা হয় মনেশ্বৰৰ৷ আগফালে দুৱাৰত তলা ওলমাই থয় আৰু পাছফালৰ দুৱাৰেৰে অহা-যোৱা কৰে৷ পূজা, বিহু আদিৰ চান্দাৰ নামত তাৰ নিচিনা মানুহবোৰে বৰ দুৰ্ভোগ ভোগিব লগীয়া হয়৷\nভগৱান বুলিলে তাৰ দৰে ভগৱান ভৰষাত চলা লোক সকলৰ ভয় এটাও থাকে৷ ভগৱানৰ নামত চান্দা আদি নিদিলে যদি কিবা অপায় অমংগল হয়, তথাপি ভগৱানৰ ভয়তকৈও আৰ্থিক অনাটনে জুৰুলা কৰাৰ ভয়ত তাৰ মন অহৰহ কঁপি থাকে এইখিনি সময়ত৷ ইফালে ল’ৰা-ছোৱালী আৰু ঘৈণীয়েকৰ পূজা বুলিলেই প্ৰায় এমাহৰ দৰ্মহাটোৰ প্ৰয়োজন৷ চাৰিদিনৰ পূজাত অন্ততঃ দুযোৰকৈ কাপোৰ, জোতা-মোজা, চেণ্ডেল, আ-অলংকাৰ কাপোৰৰ লগত মিলাই লাগেই৷ নহ’লে আনৰ লগত মিলাত দিগদাৰ হয়৷ আকৌ পূজাৰ কেইদিন বাহিৰত খাবলৈ পকেট গৰম থাকিব লাগে৷ মুঠতে পূজা মানে সন্ত্ৰাসবাদৰ আগজাননী হয় ঘৰখনত৷ বিচৰা মতে নাপালে বিদ্ৰোহী হৈ পৰে চব৷ তাৰ পৰা হাত সৰাৰ বাট নাপাই ধৰফৰাই থাকে মানুহটোৱে৷\nআগতে প্ৰায়েই মানুহজনীক কৈছিল পূজাৰ বন্ধত গাঁওখনলৈ যাওঁ বুলি৷ এতিয়া নকয় কাৰণ ঘৈণীয়েক বাসন্তী জাঙুৰ খাই উঠে৷ উৱা, গুৱাহাটীৰ পূজা এৰি কোন বুৰ্বকে গাঁৱলৈ যাব! মূৰ্খ পাইছে নেকি সিহঁতক? গতিকে উপায়ন্তৰ হৈ সি চুপ হৈ থাকে৷ আৰু পূজা দীপাৱলীৰ নামত বছেৰেকৰ সাঁচতীয়া টকাকেইটা খৰচ কৰি সৰ্বশেষত নিজেও মহিষাসুৰৰ ৰূপ লয় তৰ্জন-গৰ্জন কৰি ঘৰখন ওপৰ তল কৰে আৰু নিজকে ঘৰৰ দুৰ্গাজনীৰ হাতত সপি দিয়ে৷\nএই বোৰৰ পৰা বাচিবলৈ বুলি বেচেৰা মানুহটোৱে আজি দুবছৰমান আগতে পূজা নাইকিয়া ধৰ্ম এটাকে লৈ লওঁ বুলি থিৰাং কৰি এজন গুৰু ভজি তাতে শৰণাপন্ন হ’ল৷ ভাবিলে এই খৰচী ভগৱানৰ পৰা আঁতৰি নাম ধৰ্মকে সাৰোগত কৰি জীৱনটোত অলপ সকাহ পাব৷ পিছে প্ৰতিফল যে আৰু ভয়ংকৰ হ’ব এতিয়াহে বুজিলে৷ কমিব দূৰৈৰ কথা ধৰ্মৰ নামত খৰচ বাঢ়িলহে৷ পূজাৰ খৰচ সেই ভাগেই থাকিল৷ চহৰৰ পূজাত কোনো ধৰ্মৰ ভেদাভেদ নাই৷ সকলোৰে মনত পূজাৰ নিচা লাগিবই৷ গতিকে নতুনকৈ শৰণাপন্ন হৈ ভকত সেৱা, পাল নাম, নাম-কীৰ্তনৰ বাবে খৰচৰ নতুন পথ এটাহে ওলাল৷\nমুঠতে ধৰ্মৰ খৰচী সংক্ৰামক ৰোগটোৱে মানুহটোক জুৰুলা কৰা হ’ল আৰু ইয়াৰ ফলশ্ৰুতিত মনেশ্বৰ হাজৰিকা বোলা এজন ধৰ্মানুৰাগী লোক ধৰ্মদ্ৰোহী হৈ পৰিল৷ যি ধৰ্মৰ বাবে মানুহৰ মানৱীয় ধৰ্ম নাইকিয়া হয়, যি ধৰ্মৰ খৰচৰ বাবে জীৱনৰ বহু কৰণীয় কাম ৰৈ যায়, তেনে ধৰ্মৰে ভগৱান নাপায়৷ গাঁৱৰ নিচলা খেতিয়ক ভায়েকটোক বছৰেকৰ খেতিখন কৰিবলৈ সহায় কৰিব নোৱাৰে, বুঢ়ী মাকজনীৰ সাধাৰণ খৰচটো বহন কৰিব নোৱাৰে অথচ বছৰত হাজাৰ হাজাৰ টকা পূজা-পাৰ্বন আৰু ধৰ্মৰ নামত দান দি উৰাই দিয়ে৷ এইবোৰ বেজাৰে তাক খুলি খুলি খায়৷ আধুনিকতাৰ বতাহত হাতত এণ্ড্ৰইড ফোন, দেহত দামী নামী সুগন্ধি আৰু তুলুঙা চিন্তাৰে জীৱনোচ্ছল তাৰ পৰিয়ালটো দেখি দেখি সিওঁ মদৰ ৰাগীত নিশাবোৰত মহিষাসুৰ হৈ পৰে৷ ল’ৰা-ছোৱালী আৰু তিৰোতাৰ লগতে আধুনিকতাৰ বতাহত উৰা সকলক চৈধ্যপুৰুষ উদ্ধাৰি গালি দি পৰম তৃপ্তি লাভ কৰে৷ আৰু মদৰ নিচাত উত্তাল হৈ দুৰ্গাপূজাৰ নিশা কেইটাত চিঞৰি কয়-\n“যা দেৱী যা……… সোণকালে আঁতৰি যা৷ মোৰ দৰে বোৰক মাৰিবলৈহে আহ৷ দুৰ্গতিবোৰ বছৰ দিনলৈ আমাৰ বোৰৰ গাত জাপি দি স্বৰ্গীয় দালানত বিশ্ৰাম ল, যা দেৱী যা, ৰসাতলে যা, অহাবাৰ আহিব নোৱাৰাকৈ কৰ’বাত ডুবি এই দশমীতে হেৰাই যা………………॥”\n← ঈশ্বৰে তেওঁক মুক্তি দিয়ক -( মৌচুমী দাস)\nকাণফুলি -(ভাস্কৰজ্যোতি দাস) →\n“এ ব্ৰিফ হিষ্ট্ৰি অব টাইম” (বি জে ৰঞ্জন)\nনীলপৰীৰ দেশত সন্ধিয়াৰ দবা ( অমিতাভ মহন্ত )


সেই দহমিনিট – মণিষা কাকতি – ফটাঢোল\nOctober 3, 2019 লটিঘটি\t6 Comments\nসেই দহমিনিট – মণিষা কাকতি\n১ ছেপ্টেম্বৰ, ২০১৯। দেওবাৰ। আপাত দৃষ্টিত দিনটোৰ বিশেষত্ব এয়াই আছিল যে সেইদিনা মহাপুৰুষ শংকৰদেৱৰ তিথি আছিল। কিন্তু মোৰ বাবে সেই দিনটোক অন্য এটা পাহৰিব নোৱাৰা ঘটনাইহে চিৰদিন বিশেষ কৰি ৰাখিব।\nসেইদিনা গুৱাহাটী প্ৰেছ ক্লাবত গ্ৰন্থ উন্মোচনী সভা এখন আছিল। আবেলি ৩ বজাত। বন্ধৰ দিন হোৱা হেতুকে কিছু লাগতিয়াল সামগ্ৰী কিনাৰ উদ্দেশ্যে ঘৰৰপৰা অলপ সোনকালেই ওলাই গ’লোঁ। এক গুলীত দুই চিকাৰৰ পৰিকল্পনা। বজাৰ-সমাৰ কৰি ভোক লগাত ভাবিলোঁ, ভাতসাজ প্ৰেছ ক্লাবৰ কাৰ্ত্তিকদাৰ কেণ্টিনতে খোৱা যাওক। যিহেতু তালৈ যাবলগা আছেই; গতিকে লৰালৰি কৰাৰ সকাম নাথাকে। লাহে-ধীৰে আৰামত খাই-বৈ অনুষ্ঠান আৰম্ভ হোৱালৈ আজৰি হৈ উঠিম। চিন্তাটো মনলৈ অহাৰ লগে লগে মাংসৰ বাতিকেইটা চকুৰ আগত ভাহি উঠিলেই নহয়। আৰু ৰক্ষা নাই। খোজ পোনালোঁ, প্ৰেছ ক্লাব অভিমুখে।\nআশী টকাত মুৰ্গী মাংসৰ ডাঙৰ ডাঙৰ পাঁচটা টুকুৰা, লগত ভাজি, ছালাদ আদি অন্যান্য ব্যঞ্জনেৰে পেট ভৰ্তি হোৱাকৈ ভাতসাজ খালোঁ। কাৰ্ত্তিকদাৰ কেণ্টিনৰ এইটোৱেই আকৰ্ষণ যে তাত যিমান মন যায় সিমান খাব পাৰি। তেখেতৰ মতে, লাগিলে দহবাৰ লোৱা, কিন্তু খাবপৰা জোখতকৈ অধিক লৈ পাতত এৰি নাযাবা। খাদ্য অবাবত নষ্ট কৰিলে তেখেত নাৰাজ হয়। হ’বৰ কথাই! কিমান মানুহে এবেলা এমুঠিৰ বাবে হাহাকাৰ কৰি ফুৰিছে। আৰু আমি খাদ্যবস্তুৰ মোল নুবুজি এৰেহাখিনি প্ৰতিদিনে দাষ্টবিনলৈ নিক্ষেপ কৰিছোঁ।\nতামোল এখন মুখত ভৰাওঁ বুলি ওলাই গ’লোঁ বাহিৰলৈ। প্ৰেছ ক্লাবৰ সন্মুখত থকা পাণ-তামোলৰ দোকানখনৰপৰা তামোল এখন কিনি মুখত ভৰাই ফুটপাথতে থিয় হৈ মহানগৰীৰ ৰেহ-ৰূপ চোৱাত লাগিলোঁ। অলপ সময় তেনেকৈয়ে ইফাল-সিফাল কৰি থাকোঁতে অনুষ্ঠানলৈ বুলি অহা চিনাকি দুই-এজন মানুহ চকুত পৰিল। তেওঁলোকৰ লগতে সোমাই গ’লোঁ ভিতৰলৈ।\nঘড়ীটোলৈ চালোঁ। তিনি বাজো বাজো হৈছে। প্ৰায়খিনি মানুহ ইতিমধ্যে আহি গোট খাইছে। আগৰ অনুষ্ঠানটো শেষ হোৱালৈ প্ৰেছ ক্লাবৰ বাৰাণ্ডাতে বহি অপেক্ষা কৰি আছোঁ। মন কৰিলোঁ, হলটোৰপৰা এজন-দুজনকৈ মানুহবোৰ ওলাবলৈ আৰম্ভ কৰিছে। এটা সময়ত আগৰ অনুষ্ঠানটোত উপস্থিত থকা সকলো মানুহ ওলাই শেষ হোৱাত তিনি বজাৰ অনুষ্ঠানটোলৈ অহা মানুহখিনি সোমাবলৈ ধৰিলে। ময়ো লাহেকৈ সোমাই গৈ চকী এখন দখল কৰিলোঁ। তেনেতে ভাব আহিল এবাৰ প্ৰসাৱগাৰৰপৰা অহাটো সমীচীন হ’ব। অনুষ্ঠান পাঁচ বজালৈকে চলিব। মাজতে উঠি যাবলৈয়ো ভাল নালাগে। গতিকে আৰম্ভ হোৱাৰ আগতেই কামফেৰা কৰি আজৰি হৈ লওঁ বুলি বেগটো চকীতে থৈ ওলাই গ’লোঁ।\nবাহিৰত এজনী ছোৱালী। অচিনাকি। খুউব সম্ভৱ আগৰ অনুষ্ঠানটোলৈ অহা। প্ৰসাৱগাৰৰ ভিতৰতো এজনী। বাহিৰত থকাজনীয়ে দৰ্জাখন বাহিৰৰপৰা ধৰি আছে। কিছুমানে ভিতৰৰপৰা প্ৰসাৱগাৰৰ দৰ্জা বন্ধ কৰিবলৈ বেয়া পায়। লগত থকাজনীকে ৰখীয়া হিচাপে মোতায়েন কৰে। কথাটো তেনেকুৱা কিবা বুলি ভাবিয়েই ময়ো ৰৈ থাকিলোঁ সিহঁত দুয়োজনীৰ হোৱালৈ। যোৱাৰ সময়ত এজনীয়ে কৈ গ’ল, “চাব দেই, দৰ্জাখন লাগি ধৰে। জোৰকৈ টানি খুলিলেহে খোল খায়।” প্ৰেছ ক্লাবৰ প্ৰসাৱগাৰলৈ আগতেও আহিছোঁ। ঠিকেই আছিল দেখোন আগতে। এইখন দৰ্জা নতুনকৈ লগালে চাগৈ। সঠিককৈ নলগালে নতুন দৰ্জাবোৰ কেতিয়াবা ফ্ৰেমত লাগি ধৰে, বল প্ৰয়োগ কৰিলেহে খোল খায়। তেনে অভিজ্ঞতা আগতেও হৈছে বাবে ময়ো চমুকৈ “অ’ হয় নেকি!” বুলি সঁহাৰি জনাই প্ৰসাৱগাৰলৈ আগবাঢ়িলোঁ।\n: বাহিৰত কোনোবা আছে নেকি? দৰ্জাখন লাগি ধৰিছে। খুলিব পৰা নাই। কোনোবাই মাত এষাৰ দিয়কচোন।\nনাই, কাৰো উমঘাম নাই। বাহিৰৰ মাত-কথাবোৰ উফৰি আহি মোৰ কাণত পৰিছে। অনুষ্ঠান আৰম্ভ হোৱা নাছিল। মোৰ আৱাজ বাহিৰলৈ গৈছে নে নাই তাতো সন্দেহ উপজিছিল। দৰ্জাৰ ফ্ৰেম আৰু বেৰৰ প্লাষ্টাৰৰ মাজত সৃষ্টি হোৱা ফাঁকত চকু ৰাখি বাৰে বাহিৰলৈ চাইছোঁ, পাৰ্যমানে দৰ্জাত ঢকিয়াইছোঁ। সকলো অসাৰ। ম’বাইলটো লগত থকা হ’লেও সহায় পালোঁহেঁতেন। কিন্তু সেইটো যে বেগৰ ভিতৰত চকীতে এৰি আহিলোঁ। ভয়ত নে গৰমত নাজানো, ঘামেৰে জুৰুলি-জুপুৰি হৈ পৰিছোঁ। আৰু কিমান সময় এনেকৈ? অনিশ্চয়তাৰ ক’লা ডাৱৰে ঘেৰি ধৰিছে মোক। মনত বিশ্বাস আছিল যে কোনোবা আহি ওলাব। কিন্তু কেতিয়া? গাৰ সমস্ত শক্তিৰে চেষ্টা চলায়ো সফল হ’ব পৰা নাছিলোঁ। সেই মুহূৰ্তত ভিতৰৰপৰা চিঞৰি থকাৰ বাদে মোৰ হাতত কৰিবলৈ একো উপায় নাছিল।\nদহমিনিটতকৈয়ো অধিক সময় পাৰ হৈছিল। প্ৰসাৱগাৰৰ ভিতৰত বন্দী অৱস্থাত মই। বুজি উঠিছিলোঁ, সাধাৰণভাৱে দহ মিনিট কটোৱা আৰু অনিশ্চয়তা, ভয়, বন্দিত্বৰ মাজেৰে পাৰ কৰা দহ মিনিটৰ মাজত কিমান প্ৰভেদ।\n: আছোঁ ৰব বাহিৰত। কিন্তু দৰ্জাখনটো বাহিৰৰপৰা খোলায়েই আছে।\nউস্! স্বস্তিৰ নিশ্বাস এৰিলোঁ। এয়া মাত নহয় যেন ভগৱানৰ বৰদানহে। ততাতৈয়াকৈ ক’লোঁ,\n: হয়। বাহিৰৰপৰা খোলা আছে আৰু ভিতৰৰপৰাও মই খুলিয়েই ৰাখিছোঁ। কিন্তু দৰ্জাখন কেনেবাকৈ লাগি ধৰিছে। ইয়াৰে কোনোবা কৰ্মচাৰীক প্লীজ মাতি দিয়ক আপুনি।\nঅৱশেষত খোল খালে। ছোৱালীজনীয়ে তাতে কাম কৰা পুৰুষ এজনক মাতি আনিলে। তেখেতে বাহিৰৰপৰা হেণ্ড’লডালত ধৰি জোৰকৈ টান মাৰি দিয়াত দৰ্জাখন খোল খালে আৰু মই বাহিৰ ওলাবলৈ সক্ষম হ’লোঁ।\n« সাম্প্ৰতিক: সম্পাদকৰ একলম– শ্ৰী ৰক্তাভ কুমাৰ\nষ্টেটাচ চিম্বল – অনুবাদ: পূৰবী কটকী (মূল : গুদবিন মচিহ্) »\nলটি-ঘটি ভালকৈ হ’ল মানে\nহাঃ হাঃ ময়ো যোৱা ৩০ তাৰিখে প্ৰেচক্লাবত আছিলো৷ মই হেণ্ডেল নলগোৱাকৈয়ে কামটো কৰি আহিছিলো৷\nভাল লটিঘটি হ’ল দেই\nযদি কোনো নাহিলহেতেন!কি ভয়ংকৰ ঘটনা ঘটিল হয়,সেইটো ভাবিহে মোৰ বুকুখন কপিছে।\nবেলেগ লটি-ঘটি দেখোন।\nভাগ্য ১০ মিনিটতে হল বুলিহে৷


হীৰেন ভট্টাচাৰ্যক সুঁৱৰি কিছু ডুখৰীয়া ছবি : ড: বীৰেন্দ্ৰনাথ দত্ত | enajori.com xuror panchoi\n← An Ode to Musical Pearls : Deepanita Bora\nসাক্ষাৎকাৰ : গীতিকাৰ এলি আহমেদ →\n‘হীৰুদা’ নামেৰে জনপ্ৰিয়তাৰ শীৰ্ষলৈ আৰোহণ কৰা কবি হীৰেন ভট্টাচাৰ্যৰ বিয়োগত আমাৰ সমাজখনে হেৰুৱালে অসাধাৰণ সৃজন ক্ষমতা আৰু অনুকৰণীয় ব্যক্তিত্বৰে প্ৰোজ্জ্বল এক পুৰোধা পুৰুষক। আৰু মোৰ দৰে তেখেতৰ প্ৰায় সমসাময়িক কিছুমান সহমৰ্মী সহচৰে হেৰুৱালোঁ এক দৰদী বন্ধুক।\nমোৰ নিজৰ কথাৰে কওঁ। হীৰেন ভট্টাচাৰ্যৰ লগত মোৰ সম্পৰ্ক আছিল পাঁচ দশকৰো অধিক কাল জোৰা। আৰু সেই সম্পৰ্কৰ আছিল বিভিন্ন আৰু বিচিত্ৰ দিশ। তাৰ ভিতৰত আটাইতকৈ গুৰুত্বপূৰ্ণ দিশটো আছিল গীত আৰু কবিতাৰ লগত জড়িত। এইটো ক্ষেত্ৰত আমি দুয়ো আছিলোঁ পৰস্পৰৰ অনুৰাগী আৰু ৰসগ্ৰাসী। আকৌ ইয়াৰ ভিতৰদিয়েই বৈ আছিল হাঁহি-কৌতুকৰ এটি জীৱন্ত স্ৰোত।\nহীৰেন ভট্টাচাৰ্যই কাব্যৰ পথাৰত প্ৰথম খোজ পেলাইছিল গানৰ– অৰ্থাৎ গীতি-কবিতাৰ আলিয়েদি। কবি হিচাপে তেখেতে প্ৰসিদ্ধি লাভ কৰে কিছু পিছত এক কঠোৰ অনুশীলনৰ মাজেদি পাৰ হৈ। আচলতে হীৰেন ভট্টাচাৰ্য বৰ গান-আকলুৱা মানুহ আছিল। তেওঁ আছিল সঁচা অৰ্থত গানৰ ৰসিক আৰু ৰসজ্ঞ শ্ৰোতা।\nমই এই লেখাৰ আৰম্ভণিতে উল্লেখ কৰা প্ৰসংগবোৰৰ লগত সংগতি থকা কেইটামান ঘটনাৰ বিৱৰণী এইখিনিতে উদাহৰণ স্বৰূপে দাঙি ধৰিব খুজিছোঁ।\nপ্ৰথমটো উদাহৰণ। ১৯৯৫ চনৰ মাজভাগৰ পৰা ১৯৯৯ চনৰ আৰম্ভণিলৈকে মই তেজপুৰ বিশ্ববিদ্যালয়ত আছিলোঁ এটা নতুন বিভাগৰ পৰিকল্পনা আৰু ৰূপদানৰ দায়িত্ব লৈ। খুব সম্ভৱ ১৯৯৭ বা ৯৮ চনত এদিন হঠাৎ হীৰেন ভট্ট তেজপুৰত মোৰ বিভাগত উপস্থিত হ’লগৈ এটা বিশেষ অনুৰোধ লৈ। তেখেতৰ কিছু নিৰ্ধাৰিত কবিতাৰ আবৃত্তি-সম্বলিত এটা শ্ৰব্য কেছেটৰ প্ৰস্তুতি চূড়ান্ত পৰ্যায়ত আছে। সেই কেছেটৰ আৰম্ভণি আৰু সামৰণিত সন্নিবিষ্ট কৰিবলৈ তেখেতে ৰচনা কৰা আৰু মই সুৰ দি গোৱা দুটা গীত মই গাই দিব লাগে। গুৱাহাটীত ষ্টুডিঅ’ আৰু ৰেকৰ্ডিঙৰ দিন-বাৰ ইতিমধ্যে ঠিক কৰা হৈ গৈছে। মই বিপাঙত পৰিলোঁ, কোনো অভ্যাস নকৰাকৈ হঠাৎ গুৱাহাটীলৈ গৈ গীত ৰেকৰ্ডিং কৰাটো জানো উচিত হ’ব? কিন্তু বন্ধুৰ ঐকান্তিক আগ্ৰহত সঁহাৰি নিদিয়াটোও জানো সম্ভৱ হ’ব? মই নিৰ্দিষ্ট দিনত নিৰ্দিষ্ট স্থানত গীত ৰেকৰ্ডিঙৰ কাৰণে উপস্থিত হ’লোঁ আৰু ন্যুনতম আখৰাৰ পিছত গীত ৰেকৰ্ডিং কৰিলোঁ। ষ্টুডিঅ’ৰ ভিতৰত পৰম উৎকণ্ঠাৰ মাজতো মই অনুভৱ কৰিছিলোঁ এক বিৰল সন্তুষ্টি। গীত দুটিৰ প্ৰথমটি আছিল ‘মোৰ সোণৰ সোলেং অ’ আৰু দ্বিতীয়টো ‘সাতোখন সুৰীয়া নৈ’।\nমই দিব খোজা দ্বিতীয়টো উদাহৰণৰ ঘটনা-কাল তাৰো আগৰ– ১৯৯০-৯১ মানৰ। মই ভালেমান দিন ৰাজহুৱাকৈ গীত পৰিৱেশন কৰাৰ পৰা আঁতৰি আছিলোঁ। এসময়ত আনকি নিজাকৈ গানৰ অভ্যাস কৰাটোও প্ৰায় নোহোৱা হৈছিল। এনেতে শ্ৰীমান ৰমেন চৌধুৰৰীৰ ঐকান্তিক আগ্ৰহ আৰু অক্লান্ত প্ৰচেষ্টাৰ ফলস্বৰূপে এসময়ত নৱকান্ত বৰুৱাৰ ৰচনাত মোৰ সুৰ আৰু কণ্ঠেৰে জনপ্ৰিয় হোৱা এমুঠি গীতৰ এটি কেছেট প্ৰস্তুত হৈ উঠিল ‘মনৰ খবৰ’ নামেৰে। প্ৰযোজক অৰুণ বৰাই বিশেষভাৱে নিমন্ত্ৰিত শ্ৰোতাক লৈ আয়োজন কৰা এক অনুষ্ঠানত কেছেটত থকা আটাইকেইটা গীত বজাই শুনোৱা হ’ল। শ্ৰোতাসকলৰ উচ্ছ্বসিত আদৰণিৰে অনুষ্ঠানথলী মুখৰ হৈ উঠিল। স্বাভাৱিকতে শ্ৰীমান ৰমেন, অৰুণ বৰা আৰু মই যেন উপলব্ধি কৰিলোঁ : আমি উত্তীৰ্ণ হৈছোঁ। অনুষ্ঠানৰ শেষত আমি ওলাই আহি থাকোঁতে এগৰাকী উৎসাহী শ্ৰোতাই আন্তৰিকতাৰে মোক প্ৰশ্ন কৰিলে : ‘আপুনি এতিয়াও ইমান সুন্দৰকৈ গাব পৰা হৈ আছে, মাজতে গান গোৱা এৰি দিছিল কিয়?’ মই কি উত্তৰ দিম ভাবি থাকোঁতেই ওচৰতে থকা হীৰেন ভট্টই নিজস্ব সপ্ৰতিভ ভংগীত কৈ উঠিল—‘He was not out. He had retired hurt’। সেয়া আছিল ক্ৰিকেট-জগতৰ ভাষা প্ৰয়োগৰ এক তাৎক্ষণিক অথচ বুদ্ধিদীপ্ত প্ৰয়োগ। উক্তিটোৱে হীৰেন ভট্ট মানুহজনৰ কৌতুকপ্ৰিয়তাৰ লগতে ক্ৰিকেটজগতৰ লগত নিবিড় আত্মীয়তাৰ পৰিচয়ো দাঙি ধৰে। হীৰেন ভট্টাচাৰ্য আছিল এজন আগশাৰীৰ ক্ৰিকেট-যোদ্ধা।\nকিমান উদাহৰণ দিম? এনে উদাহৰণ মোৰ হাতত ইমানবোৰ জমা হৈ আছে যে সেইবোৰ গোটাই একেলগে লিপিবদ্ধ কৰিলে এখন সৰু-সুৰা কিতাপেই হ’ব।\nকৌতুকপ্ৰিয় হীৰেন ভট্টৰ অসাধাৰণ উদ্ভাৱনী ক্ষমতাৰ নিদৰ্শন থকা এটি ঘটনাৰ বিৱৰণীৰে এই লেখাটিৰ মোখনি মাৰিব খুজিছোঁ।\nঅসম অভিযান্ত্ৰিক মহাবিদ্যালয়ত এক বিশেষ উপলক্ষত এক কবি সন্মিলন জাতীয় অনুষ্ঠান আয়োজিত হৈছে। তাত কবি হীৰেন ভট্টাচাৰ্যও উপস্থিত আছে। মাজতে বিৰতিৰ সময় হোৱাত সঞ্চালকগৰাকীয়ে ঘোষণা কৰিলে—‘এতিয়া অলপ Light lunch পৰিৱেশন কৰা হ’ব। Light lunch কথাটোক অসমীয়াত কি বুলি কোৱা যাব?’\nদৰ্শকৰ মাজত থকা হীৰেন ভট্টাচাৰ্যই সকলোৱে শুনাকৈ ক’লে—‘লঘু লাঞ্ছনা হ’ব পাৰে চাগৈ।’\n(গণনাট্য সংঘৰ সৌজন্যত আৰু দৈনিক জনমভুমি কাকতত প্ৰকাশিত)\n(ইউনিকোড ৰূপান্তৰণ : মঞ্জিল কোঁৱৰ, এনাজৰী ডট কম)\n| Tagged Birendranath Datta, Hiren Bhattacharya


চোনী মহিৱাল - অসমীয়া ৱিকিপিডিয়া\nচোনীয়ে মহিৱালক লগ পাবলৈ সাতুৰি নৈ পাৰ হৈছে।\nচোনী মহিৱাল অথবা চুনী মেহেৰ (ইংৰাজী: Sohni Mahiwal ; উৰ্দু: سوہنی مہیوال; পঞ্জাবী: سوہنی مہیوال; ਸੋਹਣੀ ਮਹੀਂਵਾਲ; সিন্ধী: سهڻي ميهار) পঞ্জাবৰ চাৰিটা বিষাদ-গাথাৰ এটা। অন্য তিনিটা হ’ল- চচ্ছি পুন্নুন, মিৰ্জা চাহিবা আৰু হীৰ-ৰাঞ্জা। কাহিনীৰ নায়িকা চোনীয়ে যিজন পুৰুষক বিয়া কৰাইছিল, তেওঁৰ প্ৰতি কোনো শ্ৰদ্ধাবোধ নাছিল। বিবাহিত জীৱনত তেওঁ এগৰাকী অসুখী নাৰী আছিল। তেওঁৰ প্ৰেম আছিল এজন মহ গোৱালৰ প্ৰতি; যাক লগ পাবলৈ তেওঁ প্ৰতি নিশা নৈ সাতুৰি পাৰ হৈছিল। পানীত ওপঙি সহজে ওপঙিবলৈ চোনীয়ে এটা মাটিৰ কলহ ব্যৱহাৰ কৰিছিল। তেওঁৰ এই গোপন প্ৰেমৰ কথা গম পাই ননদে সেই মাটিৰ কলহটো সলনি কৰি তাৰ ঠাইত এটা জুইত নোপোৰা কেঁচা মাটিৰ কলহ থৈ দিয়ে। চোনীয়ে সেই কেঁচা মাটিৰ কলহটো লৈ নৈত সাতুৰি যাওঁতে কলহটো পানীত সংস্পৰ্শত গলি যায় আৰু তেওঁৰ সলিল সমাধি ঘটে।\nচোনী মহিৱালৰ কাহিনীত সিন্ধী চুফী কবি ‘শাহ জো ৰিচালো’ ৰচিত আন এটা বিষাদ গাথাতো দেখিবলৈ পোৱা যায়। শাহৰ এই বিষাদ গাথাটো সিন্ধী ভাষাৰ সাতটা জনপ্ৰিয় বিষাদ গাথাৰ অন্যতম। চোনী সিন্ধী আৰু পঞ্জাবী উভয় ভাষাৰে জনপ্ৰিয় লোকগাথা।\n1.1 বুখাৰাৰ ইজ্জত বেইগ\n1.2 চোনীৰ বিবাহ\n1.3 কৰুণ পৰিনতি\nচোনীৰ সমাধিসৌধ, ছাহদাদপুৰ, সিন্ধ\n১৮ শতিকাত মোগল শাসনৰ শেষৰ ফালে তুল্লা নামে এজন কুমাৰৰ ঘৰত চোনী নামেৰে সুন্দৰী ছোৱালী এজনীয়ে জন্ম লৈছিল। তেওঁলোকে বৰ্তমানৰ পাকিস্তানৰ পঞ্জাব প্ৰদেশৰ গুজৰাট চহৰত বাস কৰিছিল। সেই সময়ৰ গুজৰাট চহৰ চেনাব নৈৰ পাৰত অৱস্থিত আছিল আৰু ই আছিল বুখাৰা আৰু দিল্লীৰ বাণিজ্যপথৰ এটা ‘কাৰাভান-চৰাই’, অৰ্থাৎ পথিকসকলৰ বিশ্ৰামস্থল। চোনী ডাঙৰ হৈ অহাৰ লগেলগে মাটিৰ পাত্ৰবোৰত কাৰুকাৰ্য কৰাত দেউতাক সহায় কৰিছিল। চেনাব নৈৰ পাৰৰ ৰামপিয়াৰী মহলৰ ওচৰত তেওঁলোকৰ বিক্ৰিকেন্দ্ৰ আছিল বুলি ভবা\nবুখাৰাৰ ইজ্জত বেইগ[সম্পাদনা কৰক]\nউজবেকিস্তানৰ বুখাৰা চহৰৰ এজন সদাগৰ ইজ্জত বেইগ বাণিজ্যৰ উদ্দেশ্যে দিল্লীলৈ আহিছিল। আহোঁতে গুজৰাটত যাত্ৰা বিৰতি কৰিছিল। তাতে বেইগে চোনীক দেখা পায় আৰু বিমুগ্ধ হৈ পৰে। তেওঁক এপলক দেখা পাবলৈকে বেইগে প্ৰতিদিনে তেওঁলোকৰ দোকানৰ কলহ আৰু আন পাত্ৰবোৰ কিনে। চোনীৰো সদাগৰজনৰ প্ৰতি প্ৰণয়ৰ ভাব জাগে। বেইগে কাৰাভানৰ সৈতে বুখাৰালৈ উভতি নগৈ তুল্লাৰ ঘৰতে লগুৱা হৈ থাকিল আৰু মহ চৰোৱা কামত নিযুক্ত হ’ল। বেইগ ‘মেহেৰ’ বা ‘মহিৱাল’ নামেৰে পৰিচিত হ’ল, যাৰ অৰ্থ মহ-গোৱাল।\nচোনীৰ বিবাহ[সম্পাদনা কৰক]\nচোনী আৰু মহিৱালৰ প্ৰণয় কাহিনীয়ে কুমাৰ সমাজত তোলপাৰ লগায়। এজন বাহিৰা মানুহৰ সৈতে সৈতে বিয়া হোৱাত সমাজে অনুমোদন নজনালে। সেয়েহে দেউতাকে ততাতৈয়াকৈ আন এজন কুমাৰ সৈতে তেওঁৰ বিয়াৰ আয়োজন কৰিলে। ইজ্জত বেইগে সাধাৰণ জীৱন ত্যাগ কৰি ফকীৰৰ জীৱন আকোৱালী ল’লে আৰু চোনীৰ নতুন ঘৰ হামিৰপুৰৰ, চেনাব নৈৰ সিটোপাৰে এটা জুপুৰী সাজি বাস কৰিবলৈ ল’লে।\nমাজনিশা গোটেই পৃথিৱী নিঃপালি দিয়াৰ পিছত চোনীয়ে মহিৱালক লগ পাবলৈ যায়। পানীত যাতে ওপঙি থাকে, তাৰবাবে এটা মাটিৰ কলহ ওভোতাকৈ লৈ, তাতে সাবটি ধৰি তেওঁ নৈ পাৰ হয়। বেইগে প্ৰতিদিনে এটা মাছ ধৰি তেওঁৰ বাবে ৰন্ধা-বঢ়া কৰি থয়। কথিত আছে যে এদিন মাছ নাপাই মহিৱালে নিজৰ উৰুৰ মাংস কাটি ৰান্ধি থৈছিল।\nকৰুণ পৰিনতি[সম্পাদনা কৰক]\nইফালে চোনীয়ে যে মহিৱালক লগ পাবলৈ যায়, এই বিষয়ে গুজৱ বিয়পি পৰিল। এদিন চোনীৰ ননদে তেওঁক অনুসৰণ কৰি তেওঁ লুকুৱাই ৰখা মাটিৰ পাত্ৰটোৰ গোপন ঠাই টুকুৰা বিচাৰি পায়। ননদে আহি মাকক অৰ্থাৎ চোনীৰ শাহুৱেকক কথাটো জনালে। ইফালে তেওঁৰ স্বামী সেই সময়ত ঘৰৰ পৰা আঁতৰত আছিল। পিছদিনাখন ভালকৈ জুইত পোৰা সেই শক্তিশালী মাটিৰ কলহটো আঁতৰাই তাৰ ঠাইত এটা কেঁচা মাটিৰ কলহ থৈ দিলে। কেঁচা মাটিৰ পাত্ৰটো লৈ চোনীয়ে যেতিয়া নৈ পাৰ হ’বলৈ গ’ল, পানীৰ সংস্পৰ্শত কলহটো গলি যায় আৰু তেওঁৰ সলিল সমাধি ঘটে। ইফালে নৈৰ সিপাৰৰ পৰা মহিৱালে চোনীক বুৰিবলৈ ধৰা দেখা পাই বচাবলৈ নৈত জাপ দিয়ে আৰু তেওঁৰো মৃত্যু হয়। এনেকৈ ইহ জনমত নহলেও পৰজনমত তেওঁলোকৰ মিলন হ’ল।\n↑ 3.0 3.1 3.2 3.3 "Folk Tales of Pakistan: Sohni Mahiwal". www.http://pakistaniat.com/. http://pakistaniat.com/2007/01/08/pakistan-sohni-mahiwal-folk-tales-culture/। আহৰণ কৰা হৈছে: 17 March 2021.\n"https://as.wikipedia.org/w/index.php?title=চোনী_মহিৱাল&oldid=273316"ৰ পৰা অনা হৈছে\nএই পৃষ্ঠাখন5মে' 2021 তাৰিখে ০৯:৩৬ বজাত অন্তিম সংশোধন কৰা হৈছিল।


অস্তাচলৰ দিশে মোদী মেজিক? - নিয়মীয়া বাৰ্তা\nগুৰুনানক জয়ন্তীৰ পুৱা ৯ বজাত প্রধানমন্ত্রী নৰেন্দ্র মোদীয়ে দেশবাসীক সম্বোধন কৰি বিতর্কিত কৃষি আইন তিনিখন প্রত্যাহাৰ কৰাৰ ঘোষণা কৰিব, ঘোষণাৰ আগমুহূর্তলৈকে সেইটো কোনেও জনা নাছিল৷ জনা দূৰৈৰ কথা, কল্পনাৰো অৱকাশ নাছিল৷ কিন্তু দেশবাসীক আচৰিত কৰি তেওঁ আইন তিনিখন প্রত্যাহাৰ কৰা হ’ব বুলি ঘোষণা কৰিলে৷ ঘোষণাটো বিমুদ্রাকৰণৰ দৰেই৷ আকস্মিক৷ ছাৰপ্রাইজিং৷ অৱশ্যে প্রধানমন্ত্রী নৰেন্দ্র মোদীয়ে এনেদৰেই কাম কৰে৷ সৰল কথাত মোদী ষ্টাইল৷ গুৰুত্বপূর্ণ সিদ্ধান্তৰ ক্ষেত্রত তেওঁ এনেধৰণৰ চমক দিয়ে৷ দেশবাসী স্তম্ভিত হৈ পৰে৷ মোদী মেজিক বোলা কথাষাৰ এনেধৰণৰ চমকপ্রদ কার্যশৈলীত অধিক আবেদনময়ী হৈ পৰে৷ ধাৰ বাঢ়ে৷ জনসাধাৰণৰ মাজত তেওঁৰ ব্যক্তিত্ব আৰু অধিক অসাধাৰণ হৈ পৰে৷ প্রধানমন্ত্রীৰ ৰূপত ড০ মনমোহন সিঙৰ দহ বছৰীয়া কার্যকাল দেখা আৰু অনুভৱ কৰা দেশবাসীৰ মনত মোদীৰ ছবিখন এজন সিংহপুৰুষৰ ৰূপত প্রতিষ্ঠা হয়৷ কিন্তু কৃষি আইন তিনিখন বাতিলৰ ঘোষণাত দেশজুৰি যিটো হাৰত বা পৰিমাণত বাঃ বাঃ ধ্বনি উঠিব লাগিছিল, তাৰে এক শতাংশও দেখা নগ’ল৷ আনহে নালাগে, বিজেপিৰ নেতা–কর্মীৰ মাজতে ‘বাহ্ মোদী বাহ্’ ধৰণৰ অত্যুৎসাহী ধ্বনি এতিয়ালৈকে শ্রৱণ হোৱা নাই৷ দুজনমান কেন্দ্রীয় মন্ত্রীয়ে টুইটাৰ বা আন সামাজিক মাধ্যমত প্রধানমন্ত্রীক অভিনন্দন জনাইছে৷ সিমানেই৷ ক’তোৱেই উছাহ–উল্লাসৰ বাতাৱৰণ নাই৷ বিজেপিৰ তাত্ত্বিক সংগঠন আৰএছএছ এতিয়ালৈকে নীৰৱ৷ কথাটো তাৎপর্যপূর্ণ৷ ইয়াৰ বিপৰীতে তাৎক্ষণিক প্রতিক্রিয়া হিচাপে আচম্বিত ঘোষণাটোক ৰাজনৈতিক মুনাফা আদায়ৰ কৌশল বুলিহে চর্চা হৈছে৷ নৰেন্দ্র মোদীৰ বিগত প্রায় ৮ বছৰীয়া কার্যকালত এনেধৰণৰ প্রতিক্রিয়া বা পৰিঘটনা প্রথম বুলিয়েই ক’ব পাৰি৷ অথচ আইন তিনিখন বাতিলৰ ঘোষণাত তেওঁৰ বিনম্রতা আছিল অকল্পনীয়৷ ভাৰতৰ ইতিহাসত নৰেন্দ্র মোদীৰ দৰে প্রধানমন্ত্রী এগৰাকীয়ে এইদৰে দেশবাসীৰ ওচৰত সঁচা অন্তৰ আৰু পৱিত্র হূদয়েৰে কৰযোৰে ক্ষমা প্রার্থনা বিচৰা নাছিল৷ এইটো বিৰল ঘটনা৷ প্রধানমন্ত্রী হৈ থকা কালছোৱাত ড০ মনমোহন সিঙে ১৯৮৪ চনৰ শিখ হত্যাকাণ্ড আৰু স্বর্ণ মন্দিৰত সেনাৰ অভিযানৰ বাবে দুখ প্রকাশ কৰিছিল৷ ক্ষমা বিচৰা নাছিল৷\nপ্রধানমন্ত্রী নৰেন্দ্র মোদীৰ ক্ষমা প্রার্থনা আৰু কৃষি আইন বাতিলৰ আচম্বিত ঘোষণাই দেশখন মোদীময় কৰি তোলাত ব্যর্থ হোৱাৰ কাৰণ কি? অনাগত দিনৰ ৰাজনীতিত ইয়াৰ কেনে প্রভাৱ পৰিব পাৰে? ইয়াৰ পূর্বে বর্তমানৰ উপ–ৰাষ্ট্রপতি এম ভেংকায়া নাইডুৰ কথা এষাৰলৈ মন কৰিব পাৰি৷ তেতিয়া তেওঁ নৰেন্দ্র মোদী নেতৃত্বাধীন মন্ত্রীসভাৰ সদস্য আছিল৷ তেওঁ কৈছিল, নৰেন্দ্র মোদীয়ে ‘ৰোল বেক’ত বিশ্বাস নকৰে৷ তেওঁ ৰোল বেক প্রধানমন্ত্রী নহয়৷ তৎক্ষণাৎ সিদ্ধান্ত গ্রহণ নকৰে৷ যথেষ্ট সময় লয় আৰু এবাৰ সিদ্ধান্ত গ্রহণ কৰাৰ পিছত প্রত্যাহাৰ কৰিব নিবিচাৰে৷ প্রধানমন্ত্রী হিচাপে নৰেন্দ্র মোদীৰ কাম–কাজৰ বিশ্লেষণ কৰিলে এম ভেংকায়া নাইডুৱে কোৱা কথাখিনি মর্মে মর্মে উপলব্ধি কৰিব পাৰি৷ জম্মু–কাশ্মীৰৰ বিশেষ সাংবিধানিক মর্যাদা প্রত্যাহাৰ, নাগৰিকত্ব সংশোধনী আইন গৃহীতকৰণ আদিত তেওঁ কাৰো ওচৰত নতি স্বীকাৰ কৰা নাই৷ অথচ প্রায় সমগ্র দেশখন আন্দোলনৰ জুইত জাহ যাবলৈ ওলাইছিল৷ বিশেষকৈ নাগৰিকত্ব সংশোধনী বিধেয়কখন দুয়ো সংসদত গৃহীত হোৱাৰ সময়ত চাৰিওফালে আন্দোলন–প্রতিবাদৰ লহৰ উঠিছিল৷ দিল্লীত অবর্ণনীয় পৰিৱেশৰ সৃষ্টি হৈছিল৷ আন্তর্জাতিক মহলতো তীব্র প্রতিক্রিয়াৰ সৃষ্টি হৈছিল৷ কিন্তু প্রধানমন্ত্রী নৰেন্দ্র মোদীক একোৱেই বিচলিত কৰিব নোৱাৰিলে৷ টলাব নোৱাৰিলে৷ নিজৰ স্থিতিত অটল হৈয়েই থাকিল৷ কৃষি আইন প্রত্যাহাৰৰ ক্ষেত্রত এনে কি ঘটনা ঘটিল যে আচম্বিতে প্রত্যাহাৰ কৰা হ’ব বুলি ঘোষণা কৰিবলগীয়া হ’ল৷ তদুপৰি ঘোষণাটো আছিল সম্পূর্ণ একপক্ষীয়৷ আন্দোলনকাৰী কৃষকৰ সৈতে কোনোধৰণৰ আলোচনা হোৱা নাছিল৷ আন্দোলনকাৰী কৃষকৰ মনৰ বতৰা নোলোৱাকৈ, কোনো ধৰণৰ চুক্তিত স্বাক্ষৰ নকৰাকৈ আন্দোলন এটাৰ মূল দাবীক কিয় এইদৰে মানি লোৱা হ’ল? কৃষক আন্দোলনটো সাধাৰণ আন্দোলন নাছিল৷ এইটো প্রায় ডেৰ বছৰ ধৰি চলা এটা আন্দোলন৷ সাতশ লোকৰ মৃত্যু হৈছে৷হাজাৰৰো অধিক গোচৰ পঞ্জীভুক্ত হৈছে৷ শাসক দলৰ যথেষ্টসংখ্যকৰ মতে আন্দোলনটোৰ আঁৰত আছে খালিস্তানী উগ্রপন্থী৷ খালিস্তানী উগ্রপন্থীৰ কথা ওলালে পাকিস্তানৰো কথাও আহে৷ সকলোৱে জানে খালিস্তানী উগ্রপন্থীক ধন, অস্ত্র আদিৰে সহায় কৰা দেশখন হৈছে পাকিস্তান৷ তেনে আন্দোলন এটাক একপক্ষীয়ভাৱে সমাপ্তি ঘটোৱাৰ চেষ্টা চলোৱা হ’ল কিয়? প্রধানমন্ত্রী নৰেন্দ্র মোদীৰ হিচাপ–নিকাচত কিবা গণ্ডগোল হ’ল নেকি? কৃষি আইন তিনিখন বাতিলৰ ঘোষণা কৰাৰ লগে লগে বিৰোধীয়ে চৰকাৰ আৰু তেওঁৰ ওপৰত আক্রমণ কৰাৰ সুযোগ এটা পাব, কথাটো প্রধানমন্ত্রী নৰেন্দ্র মোদীয়ে নিশ্চয় অনুভৱ নকৰাকৈ থকা নাই বা নাছিল৷ আন্দোলনটোত কেন্দ্রীয় চৰকাৰ আৰু শাসক দলৰ মনোভাব কেনে আছিল, আন্দোলনটোক তেওঁলোকে ৰাজহুৱা মঞ্চত কিদৰে বিশ্লেষণ কৰিছিল, দেশবাসীয়ে জানে৷ জনসাধাৰণৰ মনত লাহে লাহে বদ্ধমূল ধাৰণা এটা গঢ় লৈছিল যে ‘কা’বিৰোধী আন্দোলনটোৰ দৰে এদিন কৃষক আন্দোলনটোও নিজেই শেষ হৈ যাব৷ চৰকাৰ নিজৰ স্থিতিৰ পৰা এক বিন্দুও পিছহুঁহকি নাহে৷ আহিলে জনসাধাৰণে চৰকাৰখনক নতুন দৃষ্টিৰে বিশ্লেষণ কৰা আৰম্ভ কৰিব৷ বিৰোধীয়ে জনসাধাৰণৰ দৃষ্টিত চৰকাৰখনৰ ভাবমূর্তি বিনষ্ট কৰাৰ বাবে উঠিপৰি লাগিব৷ তদুপৰি, সময়ছোৱা তেনে ধৰণৰ ‘ৰিস্ক’ লোৱাৰ অনুকূল নহয়৷ সন্মুখত পাঁচখন ৰাজ্যত বিধানসভা নির্বাচন৷ তালিকাখনত উত্তৰ প্রদেশো আছে৷ ভাৰতীয় ৰাজনীতিত প্রদেশখনৰ প্রভাৱ আৰু ভূমিকাৰ কথা সকলোৱে জানে৷ গতিকে, মোদী মেজিকৰ আশ্রয় লোৱা হওক৷ কথাটো এনেকুৱা আছিল নেকি? আচম্বিতে ঘোষণা এটা কৰি পূর্বৰ দৰে নিজৰ ভাবমূর্তিক ব্যৱহাৰ কৰি সকলো কথা তল পেলোৱা হওক৷ তথাপি এটা প্রশ্ণ ৰৈ যায়– কিয়?\nপ্রধানমন্ত্রী নৰেন্দ্র মোদীয়ে কৃষি আইন তিনিখন বাতিলৰ ঘোষণাত প্রথম প্রতিক্রিয়া ৰূপে চর্চিত হৈছে পাঁচখন ৰাজ্যৰ সমাগত বিধানসভা নির্বাচন৷ অর্থাৎ এটা কথা স্পষ্ট হৈছে যে কৃষি আইন বাতিলৰ আচম্বিত আৰু একপক্ষীয় ঘোষণাৰ ঋণাত্মক দিশবোৰ মোদীৰ ব্যক্তিত্ব বা মোদী মেজিকে ঢ়াকি ৰাখিব নোৱাৰিলে৷ মোদী মোদী বা মোদীৰ জয় জয় ধ্বনি নুঠিল৷ যিসকলে সেই ধ্বনি দিব লাগিছিল, তেওঁলোক নীৰৱে থাকিল৷ প্রধানমন্ত্রী মোদীয়ে আইন তিনিখন বাতিলৰ ঘোষণা কৰা সময়ছোৱালৈ চালে কিয়টোৰ ইংগিত পোৱা যায়৷ তেওঁ গুৰুনানক জয়ন্তীৰ দিনা ঘোষণাটো কৰিছে৷ গুৰুনানক সমগ্র দেশবাসীৰ বাবে শ্রদ্ধাৰ ব্যক্তি৷ কিন্তু শিখসকলৰ বাবে ভগৱান৷ গতিকে প্রধানমন্ত্রী নৰেন্দ্র মোদীৰ ঘোষণাটোৰ সৈতে পঞ্জাব বা শিখসকলৰ সম্পর্ক এটা থাকিবই লাগিব৷ কৃষক আন্দোলনটোতো মূলতঃ পঞ্জাবৰ কৃষক বা শিখসকল জডিত৷ ৰাজ্যখনৰ বিধানসভা নির্বাচনলৈ অধিক দিনো নাই৷ কিন্তু কথাটো হ’ল, পঞ্জাব বিধানসভা নির্বাচনত বিজেপি প্রধান খেলুৱৈ নহয়৷ প্রদেশখনত আকালী দলৰ সৈতে মিত্রজোঁট গঠন কৰি বিজেপিয়ে নির্বাচনত অৱতীর্ণ হৈ আহিছে৷ আকালী দল বর্তমান বিজেপি শিবিৰত নাই৷ তাত অকলে চৰকাৰ গঠন কৰিব পৰাকৈ বিজেপিৰ শক্তিও নাই৷ যদি প্রধানমন্ত্রীৰ ঘোষণাটোক ৰাজনৈতিক বুলি ধৰা হয়, পঞ্জাবত বিজেপিক বৰ বিশেষ সুবিধা আনি নিদিয়ে৷ কিন্তু আভ্যন্তৰীণ কলহত জর্জৰ কংগ্রেছক ক্ষমতাৰ পৰা উৎখাত কৰিব পৰা যায়৷ কংগ্রেছ এৰি নিজাববীয়াকৈ দল গঠন কৰা কেপ্তেইন অমৰিন্দৰ সিঙৰ সৈতে হাত মিলাই কংগ্রেছক শ’লঠেকত পেলাব পাৰি৷ কিন্তু এখন ৰাজ্যৰ বিধানসভা নির্বাচনৰ বাবে প্রধানমন্ত্রীয়ে নিজৰ আৰু চৰকাৰৰ ভাবমূর্তিক লৈ এইদৰে জুৱা খেলিবনে? কৃষক আন্দোলনৰ নেতিবাচক প্রভাৱ উত্তৰ প্রদেশ বিধানসভা নির্বাচনত পৰাৰ সম্ভাৱনা আছে৷ নির্বাচনী বিশ্লেষকৰ মতে, পশ্চিম উত্তৰ প্রদেশত কৃষক আন্দোলনৰ যথেষ্ট প্রভাৱ পৰিছে৷তদুপৰি উত্তৰ প্রদেশত কেন্দ্রীয় গৃহৰাজ্য মন্ত্রী এগৰাকী বিতর্কত সোমাই পৰিছে৷ আন্দোলনৰত কৃষকৰ শৰীৰৰ ওপৰেৰে বাহন চলাই নিয়া ঘটনা এটাত মন্ত্রীগৰাকীৰ লগতে তেওঁৰ পুত্রৰ নাম সাঙোৰ খাই পৰাত বিজেপি কিছু পৰিমাণে শ’লঠেকত পৰা দেখা গৈছে৷ নির্বাচনত কৃষক আন্দোলনটোক বিৰোধীয়ে ‘ইছ্যু’ হিচাপে ল’লে শাসক দলটোৰ সমস্যা বাঢ়িব পাৰে৷ এনেয়েও প্রদেশখনত প্রাক নির্বাচনী সমীক্ষা বিজেপিৰ অনুকূলে যোৱা নাই৷ এশখন আসন হেৰুৱাব পাৰে বুলি খবৰ ওলাইছে৷ উত্তৰাখণ্ডতো বিজেপিৰ ভোটবেংকত খহনীয়াৰ সৃষ্টি হ’ব পাৰে৷ অৱশ্যে মণিপুৰ নাইবা গোৱাত কৃষক আন্দোলনটোৱে বিশেষ প্রভাৱ পেলোৱাৰ সম্ভাৱনা নাই৷ উত্তৰ প্রদেশত পৰাজয়ৰ গ্লানি লৈ বিজেপিয়ে ২০২৪ চনৰ লোকসভা নির্বাচনলৈ যাব বুলি ভাবিব নোৱাৰি৷ গতিকে প্রধানমন্ত্রী নৰেন্দ্র মোদীৰ কৃষি আইন প্রত্যাহাৰৰ আঁৰত ৰাজনৈতিক অংক জডিত হৈ থকা বুলি চলি থকা চর্চাটো ভুল বা অনৈতিক চিন্তাৰ প্রতিফলন বুলি ক’ব নোৱাৰি৷ মোৰ দৃষ্টিত আৰু এটা কাৰণ আছে৷ কৃষক আন্দোলনটোৰ প্রতি কেন্দ্রীয় চৰকাৰৰ আচৰণ, দৃষ্টিভংগীয়ে পঞ্জাবত বিপৰীত প্রভাৱ এটা পেলাইছে৷ ইয়াৰ সুযোগ লৈ ৰাজ্যখনত খালিস্তানী উগ্রপন্থীৰ পুনৰুত্থান ঘটাৰ আশংকাই দেখা দিছে৷ ৰাজ্যখনত পুনৰ সন্ত্রাসবাদৰ উত্থান ঘটিলে পাকিস্তানৰ হাতত আৰু এপাট অস্ত্র তুলি দিয়াৰ দৰে হ’ব৷ পাকিস্তানে ৰাজ্যখনত বিচ্ছিন্নতাবাদ বৃদ্ধি কৰাত সর্বতোপ্রকাৰে সহায় কৰি আছে৷ ইয়াক প্রতিহত কৰিবলৈ ৰাজ্যখনত পৰিৱেশ এটা গঢ় দিয়া দৰকাৰ৷ প্রধানমন্ত্রী মোদীয়ে দেশবাসীক উদ্দেশ্যি দিয়া ভাষণত দেশখনৰ কৃষকৰ ক্ষুদ্র অংশ এটাৰ কথা কৈছে৷ ভৱিষ্যতৰ ভাৰতৰ কথা ভাবিয়েই তেওঁ সিদ্ধান্তটো ল’ব পাৰে৷\nঘোষণা কৰা অনুসৰি সংসদৰ শীতকালীন অধিৱেশনত তিনিওখন বিতর্কিত কৃষি আইন বাতিল হ’লে সমাগত বিধানসভা নির্বাচনত বিৰোধীয়ে এটা প্রধান ‘ইছ্যু’ হেৰুৱাব৷ এইটোৱে বিজেপিক লাভ এটা দিব৷ কিন্তু ইয়াৰ হাতত ধৰি আন কেতবোৰ সমস্যা নতুনকৈ গা কৰি উঠিব পাৰে৷ তদুপৰি বিৰোধী শিবিৰে কৃষক আন্দোলনটোক হাতৰ পৰা সহজে পিছলি যাবলৈ নিদিয়ে৷ প্রধানমন্ত্রীক ব্যক্তিগতভাৱে আক্রমণ কৰিব৷ নৰেন্দ্র মোদী পতিয়নযোগ্য নেতা নহয় বুলি প্রতিষ্ঠা কৰিবলৈ ইতিমধ্যে বিৰোধী শিবিৰ উঠিপৰি লাগিছে৷ আন্দোলনকাৰী কৃষকৰ নেতৃত্বৰো কথাত অনুৰূপ সুৰ দেখা গৈছে৷ প্রধানমন্ত্রীৰ মুখৰ কথাত তেওঁলোক পতিয়ন নাযায় বুলি ঘোষণা কৰি আন্দোলন অব্যাহত থাকিব বুলি ঘোষণা কৰিছে৷ তদুপৰি, কৃষি আইন তিনিখন বাতিলেই তেওঁলোকৰ একমাত্র মূল দাবী নহয় বুলি ঘোষণা কৰি ছয়দফীয়া দাবীচনদৰ আধাৰত আলোচনাৰ বাবে প্রধানমন্ত্রী নৰেন্দ্র মোদীক আহ্বান জনাইছে৷ প্রধানমন্ত্রী মোদীয়ে কৃষক নেতৃত্বৰে আলোচনাত বহিবনে? তেওঁলোকৰ দাবীবোৰ মানি ল’বনে? এইটোৰ ওপৰত বহুখিনি নির্ভৰ কৰিব৷ তদুপৰি, দেশত ‘কা’বিৰোধী আন্দোলন পুনৰ মূৰ দাঙি উঠিব পাৰে৷ জম্মু–কাশ্মীৰক সাংবিধানিক মর্যাদা ওভতাই দিয়াৰ দাবীতো পুনৰ আন্দোলন হ’ব পাৰে৷ দাবীটোত কংগ্রেছৰ সমর্থন আছে৷ পাকিস্তানৰ আগ্রহ আছে৷ সবাতকৈ ডাঙৰ কথাটো হ’ল, কৃষি আইন বাতিলৰ সিদ্ধান্তই যদি পাঁচখন ৰাজ্যৰ সমাগত বিধানসভা নির্বাচনত বিজেপিক লাভ আনি নিদিয়ে, দল আৰু চৰকাৰৰ মজিয়াত নৰেন্দ্র মোদীৰ গ্রহণযোগ্যতাক লৈ প্রশ্ণও উঠিব পাৰে৷\nৰঙিয়াৰ বিদ্যালয়ৰ দুৰৱস্থা, জহি-খহি যোৱা বিটিচি এম ইত শিক্ষা গ্ৰহণ ছাত্ৰ-ছাত্ৰীৰ


ভূতবাংলো সদৃশ তথ্যকেন্দ্ৰ জিলিকাইছে লুইতৰ পাৰ জিলিকাবলগা গুৱাহাটী বিশ্ববিদ্যালয়ে\nমহানগৰীত ভূতবাংলো সদৃশ তথ্যকেন্দ্ৰ জিলিকাইছে লুইতৰ পাৰ জিলিকাবলগা গুৱাহাটী বিশ্ববিদ্যালয়ে\nগুৱাহাটী , March 29, 2019 4:47 pm\nগুৱাহাটী বিশ্ববিদ্যালয় তথ্য কেন্দ্ৰ। ছবি- নৰ্থ ইষ্ট নাও।\nলুইতৰ পাৰ জিলিকোৱাৰ প্ৰতিশ্ৰুতি বহনকাৰী গুৱাহাটী বিশ্ববিদ্যালয়ে উত্তৰ-পূবৰ দুৱাৰমুখ গুৱাহাটীত বছৰ বছৰ ধৰি জিলিকাই ৰাখিছে ভূতবাংলোসদৃশ তথ্যকেন্দ্ৰটো।\nআমবাৰীত অগপ মুখ্যালয়ৰ সমীপতে থকা কেন্দ্ৰটোত কোনো দৰ্শনাৰ্থী তথ্য বিচাৰি গ’লে অতিক্ৰম কৰিবলগা হয় মকৰাজালৰ নিৰাপত্তা বেহু।\nমকৰাজাল আৰু জংঘলৰ মাজত ফঁটা দেৱালেৰে থিয় হৈ আছে উত্তৰ-পূবৰ প্ৰথমখন বিশ্ববিদ্যালয়ৰ তথ্য কেন্দ্ৰটো। চৌহদৰ শোভা বঢ়াই নিথৰ হৈ পৰি আছে মদৰ কেইটামান খালী বটল।\nমকৰাজাল আৰু ধূলিৰ মাজত এতিয়াও নিজৰ অস্তিত্ব বৰ্তাই আছে ৭ বছৰ পূৰ্বেই অঁৰা এখন জাননী। গুৱাহাটী বিশ্ববিদ্যালয়ৰ ইতিহাস ধৰি ৰখা এই জাননীৰ পিছত আৰু হয়তো একো ঘোষণা অঁৰা হোৱা নাই ফলকখনত।\nআৰু এই ভূতবাংলোসদৃশ কেন্দ্ৰৰ চোৱা-চিতা কৰিবলৈ মাহিলী দৰমহা দি দুজন কৰ্মচাৰী ৰাখিছে বিশ্ববিদ্যালয় কৰ্তৃপক্ষই। দায়িত্বত আছে শৈলেন্দ্ৰ নাথ ডেকা আৰু জয়ন্ত ঠাকুৰীয়া।\n“আমাৰ কাম বুলিবলৈ একোৱেই নাথাকে,” ৰাজহুৱা দৰ্মহা লৈ থকা প্ৰতিষ্ঠানটো অন্ততঃ পৰিস্কাৰকৈ ৰখাটো হয়তো অতিৰিক্ত আৰু অকৰণীয় বুলি গণ্য কৰা শৈলেন্দ্ৰ নাথ ডেকাৰ মন্তব্য।\nডেকাৰ মতে তেওঁ ১০ হাজাৰ আৰু জয়ন্ত ঠাকুৰীয়াই ২৬ হাজাৰ টকাকৈ মাহিলী দৰমহা লাভ কৰি আছে। ডেকাই ২০১২ চনৰ ৩০ নৱেম্বৰত কেন্দ্ৰটোত যোগ দিয়াৰ বিপৰীতে তাৰ তিনি বছৰ পূৰ্বে যোগ দিছিল ঠাকুৰীয়াই।\nইপিনে ডেকাই সদৰী কৰা মতে তথ্যকেন্দ্ৰটোৰ বিজুলী বিলো বিশ্ববিদ্যালয়ে পৰিশোধ নকৰে, ফলত তেওঁলোকে নিজেই ইয়াৰ ধন ভৰি আহিছে। ডেকাই কয় কাৰেন্টৰ বিলসমূহ বিশ্ববিদ্যালয় কৰ্তৃপক্ষক জমা দি আহিছে যদিও “ফাইলটো বিচাৰি নোপোৱা” বাবে প্ৰাপ্য ধন কৰ্তৃপক্ষই মোকলাই দিব পৰা নাই।\nজালুকবাৰীত অৱস্থিত বিশ্ববিদ্যালয়খনৰ নগৰৰ মুখ কেন্দ্ৰটোৰ এই অৱস্থাত কোনো উদ্বিগ্নতাভৰা প্ৰতিক্ৰিয়া নাই উপাচাৰ্য্য মৃদুল হাজৰিকাৰ।\n“তথ্য কেন্দ্ৰটো নামতহে আছে। লাগি থকা চাইন ব’ৰ্ডখন উঠাইহে দিব লাগে। আজিকালি অনলাইনৰ যুগ। তথ্য কেন্দ্ৰত গৈ তথ্য লোৱাৰ প্ৰক্ৰিয়া নাইকিয়া হৈ গৈছে। আজিকালি ৱে’বচাইট আহিছে,” এয়া উপাচাৰ্য্য হাজৰিকাৰ মন্তব্য।\nমকৰাজালৰ মাজত জাননীখন। ছবি- নৰ্থ ইষ্ট নাও।\nঅথচ কেৱল নগৰৰ সোঁমাজতে নহয়, কেন্দ্ৰটো অৱস্থিত গুৱাহাটীত পৰ্য্যটকৰ দৰ্শনীয় স্থানসমূহৰ লগতে। কাষতে থূপ খাই আছে ৰবীন্দ্ৰ ভৱন, পুথিভঁৰাল, নেদফি হাট, দীঘলীপুখুৰী, ৰাজ্যিক সংগ্ৰহালয়কে ধৰি বহুকেইটা পৰ্য্যটন থলী। পৃথিৱীৰ বিখ্যাত বিশ্ববিদ্যালয়সমূহে দৰ্শনাৰ্থীৰ বাবে ৰাখে বিশেষ ভ্ৰমণ পেকে’জ।\n“চাইনব’ৰ্দখনো উঠাই দিব লাগে” বুলি মন্তব্য কৰাৰ পিছত একেটা প্ৰতিক্ৰিয়াতে একেগৰাকী উপাচাৰ্য্যই “এইবাৰ বাজেটত কেন্দ্ৰটোৰ আন্তঃগাঁথনি উন্নয়নৰ বাবে ধন ধাৰ্য্য কৰা হৈছিল” আৰু “তাত অন্য এটা কেন্দ্ৰ স্থাপন কৰিবলৈ চিন্তা-চৰ্চা কৰা হৈছে” বুলিও বিৰোধমূলক যেন লগা তিনিটা কথা প্ৰকাশ কৰে।\n“এইবছৰ বাজেটত এই কেন্দ্ৰটোৰ আন্তঃগাঁথনি উন্নয়ন কৰাৰ বাবে ধন ধায্য কৰা হৈছে। আমি সেই তথ্য কেন্দ্ৰটো ভাঙি তাৰ ঠাইত মডাৰ্ন তথ্যকেন্দ্ৰ নিৰ্মাণ কৰিব পাৰিলোহেঁতেন। কিন্তু তথ্যকেন্দ্ৰৰ ওপৰ মহলাটোত মেডিকেল এছ’চিয়েছনৰ এক কাৰ্য্যালয় আছে। গতিকে পুনৰ নিৰ্মাণ কৰিবলৈ হ’লে যুটীয়াভাৱে কৰিব লাগিব।…. আমি বেলেগ এটা কেন্দ্ৰ নিৰ্মাণ কৰাৰ কথা ভাবিছো। আলোচনা চলি আছে, কিন্তু কেনেকুৱা কি স্থাপন কৰা হ’ব সেয়া এতিয়াও ঠিক হোৱা নাই। মুঠতে নতুন কেন্দ্ৰ এটা তাত নিৰ্মাণ হ’ব,” এয়া উপাচাৰ্য্যৰ মন্তব্য।\nকেন্দ্ৰটোৰ কৰ্মচাৰীজনৰ বিজুলী বিলৰ অভিযোগ ‘ভিত্তিহীন’ বুলিও হাজৰিকাই দাবী কৰে।\nএইদৰেই জিলিকিবনেকি লুইতৰ পাৰ?\nপ্ৰাক্তন ছাত্ৰ-ছাত্ৰী, বৰ্তমানৰ ছাত্ৰ-ছাত্ৰী, প্ৰাক্তন আৰু বৰ্তমানৰ শিক্ষক, সংগঠন, বিশিষ্ট– কাৰো গাত নালাগেনে বিশ্ববিদ্যালয়ৰ লেতেৰা, পৰিত্যক্ত ঘৰটো দেখি?\nন বিজেপি! বিধায়ক পদ আৰু কংগ্ৰেছৰ প্ৰাথমিক সদস্য পদৰ পৰা পদত্যাগ ৰূপজ্যোতি কুৰ্মীৰ\nদল বিৰোধী কামকাজৰ অভিযোগত বিধায়ক ৰূপজ্যোতি কুৰ্মীক কংগ্ৰেছৰ পৰা বহিষ্কাৰ\nহাজো আৰক্ষীৰ জালত কুখ্যাত ড্ৰাগছ মাফিয়া ৰাজু আলী; জব্দ বৃহৎ পৰিমানৰ ড্ৰাগছ\nদেশত আৰু হ্ৰাস পালে সক্ৰিয় কৰ’না ৰোগীৰ সংখ্যা; আৰোগ্যৰ হাৰ বৃদ্ধি, হ্ৰাস পালে মৃত্যুৰ সংখ্যাও


Tronac Mr in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Tronac Mr ar byavahar, ppali, parshwakriya, upkaar, kriya-pratikriya aaru satarkatabani\nTronac Mr ৰ মূল্য আৰু পেকৰ চাইজ - Tronac Mr Price and Pack Size in Assamese - Tronac Mr ar mulya aaru pakor size\nTronac Mr की जानकारी\nTronac Mr ৰ লাভ আৰু ব্যৱহাৰসমূহ- Tronac Mr Benefits & Uses in Assamese- Tronac Mr ar laabh aaru byavaharsamuh\nTronac Mr ৰ পালি আৰু সেয়া কেনেদৰে ল'ব- Tronac Mr Dosage & How to Take in Assamese - Tronac Mr ar paali aaru xeya kenedore lobo\nTronac Mr ৰ পাৰ্শ্চক্ৰিয়াসমূহ- Tronac Mr Side Effects in Assamese- Tronac Mr ar parshwakriyasamuh\nTronac Mr সংক্ৰান্ত সতৰ্কতাবাণীসমূহ- Tronac Mr Related Warnings in Assamese- Tronac Mr xonkranta xatarkatabanisamuh\nঅইন দৰৱৰ সৈতে Tronac Mrৰ গুৰুতৰ ক্ৰিয়া-প্ৰতিক্ৰিয়া- Severe Interaction of Tronac Mr with Other Drugs in Assamese- Oinor xoite Tronac Mr ar gurutor kriya-pratikriya\nTronac Mr মতভেদসমূহ- Tronac Mr Contraindications in Assamese- Tronac Mr nishedhsamuh\nTronac Mr ৰ বিষয়ে সততে সোধা প্ৰশ্নসমূহ- Frequently asked Questions about Tronac Mr in Assamese- Tronac Mr ar bikhoye satate xodha prashnasamuh\nখাদ্য আৰু মদৰ সৈতে Tronac Mr ক্ৰিয়া-প্ৰতিক্ৰিয়া- Tronac Mr Interactions with Food and Alcohol in Assamese- khadya aaru modor xoite Tronac Mr kriya-pratikriya\nTronac Mr ৰ লাভ আৰু ব্যৱহাৰসমূহ - Tronac Mr Benefits & Uses in Assamese - Tronac Mr ar laabh aaru byavaharsamuh\nTronac Mr তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTronac Mr ৰ পালি আৰু সেয়া কেনেদৰে ল'ব - Tronac Mr Dosage & How to Take in Assamese - Tronac Mr ar paali aaru xeya kenedore lobo\nTronac Mr-ৰ উপাদানসমূহ - Tronac Mr Active Ingredients in Assamese - Tronac Mr-ar upadaansamuh\nTronac Mr ৰ পাৰ্শ্চক্ৰিয়াসমূহ - Tronac Mr Side Effects in Assamese - Tronac Mr ar parshwakriyasamuh\nগৱেষণাৰ ভিত্তিত, Tronac Mr ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTronac Mr সংক্ৰান্ত সতৰ্কতাবাণীসমূহ - Tronac Mr Related Warnings in Assamese - Tronac Mr xonkranta xatarkatabanisamuh\nTronac Mr-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTronac Mr গৰ্ভৱতী মহিলাৰ বাবে সুৰক্ষিত।\nTronac Mr-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nTronac Mr এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Tronac Mr কি প্ৰভাৱ দেখা গৈছে?\nবৃক্ক ৰ বাবে Tronac Mr কেতিয়াবাহে ক্ষতিকাৰক।\nযকৃতত Tronac Mr কি প্ৰভাৱ দেখা গৈছে?\nTronac Mrৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Tronac Mr ৰ কি প্ৰভাৱ দেখা গৈছে?\nTronac Mrৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Tronac Mrৰ গুৰুতৰ ক্ৰিয়া-প্ৰতিক্ৰিয়া - Severe Interaction of Tronac Mr with Other Drugs in Assamese - Oinor xoite Tronac Mr ar gurutor kriya-pratikriya\nTronac Mr তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTronac Mr মতভেদসমূহ - Tronac Mr Contraindications in Assamese - Tronac Mr nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Tronac Mr লোৱা অনুচিত যাতে -\nTronac Mr ৰ বিষয়ে সততে সোধা প্ৰশ্নসমূহ - Frequently asked Questions about Tronac Mr in Assamese - Tronac Mr ar bikhoye satate xodha prashnasamuh\nএই Tronac Mr-এ অভ্য়াস বা নিচাৰ সৃষ্টি কৰে নেকি?\nনহয়, Tronac Mrয়ে অভ্যাসৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Tronac Mr লোৱাৰ পিছত ই আপোনাৰ টোপনি ভাৱ নানে।\nহয়, কিন্তু ডাক্তৰৰ পৰামৰ্শ মতেহে Tronac Mr লওক।\nনহয়, মানসিক ৰোগৰ চিকিত্সাৰ ক্ষেত্ৰত Tronac Mr ব্যৱহৃত নহয়।\nখাদ্য আৰু মদৰ সৈতে Tronac Mr ক্ৰিয়া-প্ৰতিক্ৰিয়া - Tronac Mr Interactions with Food and Alcohol in Assamese - khadya aaru modor xoite Tronac Mr kriya-pratikriya\nখাদ্য আৰু Tronac Mrৰ ক্ৰিয়া-প্ৰতিক্ৰিয়া\nখাদ্যৰ সৈতে Tronac Mrৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Tronac Mrৰ মাজৰ প্ৰতিক্ৰিয়া\nTronac Mr লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nTronac Mr ৰ অনুকল্প - Substitutes for Tronac Mr in Assamese\nআপুনি বা আপোনাৰ পৰিয়ালৰ কোনোবাই Tronac Mr লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Tronac Mr ব্যৱহাৰ কৰিছিল নেকি?\nআপুনি কিমান পৰিমাণে Tronac Mr সেৱন কৰিছিল?\nআপুনি Tronac Mr ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Tronac Mr সেৱন কৰে?


পাঠ-১৫|আমি আৰু আমাৰ পৰিৱেশঃআমাৰ সংবিধান|৫ম শ্ৰেণী - TET Qualified Forum, Assam\nHome / Answer / Assam / DEE / Education / Primary / Question / SCERT / School Books / SSA / Student / Teacher / TET Qualified Forum / TQF / আমাৰ সংবিধান / আমি আৰু আমাৰ পৰিৱেশ / পাঠ-১৫|আমি আৰু আমাৰ পৰিৱেশঃআমাৰ সংবিধান|৫ম শ্ৰেণী\nপাঠ-১৫|আমি আৰু আমাৰ পৰিৱেশঃআমাৰ সংবিধান|৫ম শ্ৰেণী\nNovember 22, 2021 Answer, Assam, DEE, Education, Primary, Question, SCERT, School Books, SSA, Student, Teacher, TET Qualified Forum, TQF, আমাৰ সংবিধান, আমি আৰু আমাৰ পৰিৱেশ\n(ক) কেতিয়াৰ পৰা ভাৰত এখন ৰাষ্ট্ৰ হিচাপে স্বীকৃতি লাভ কৰে?\nউত্তৰঃ ১৯৪৭ চনৰ ১৫ আগষ্টৰ পৰা ভাৰত এখন ৰাষ্ট্ৰ হিচাপে স্বীকৃতি লাভ কৰে।\n(খ) সংবিধান সভাৰ দুগৰাকী সদস্যৰ নাম উল্লেখ কৰা।\nউত্তৰঃ সংবিধান সভাৰ দুগৰাকী সদস্যৰ নাম হ'ল –মৌলানা আবুল কালাম আজাদ আৰু বল্লভভাই পেটেল।\n(গ) কোন তাৰিখে ভাৰতবৰ্ষক সাৰ্বভৌম গণতান্ত্ৰিক গণৰাজ্য হিচাপে ঘোষণা কৰা হয়?\nউত্তৰঃ ১৯৫০ চনৰ ২৬ জানুৱাৰীত ভাৰতবৰ্ষক সাৰ্বভৌম গণতান্ত্ৰিক গণৰাজ্য দেশ হিচাপে ঘোষণা কৰা হয়।\n(ঘ) সংবিধান সভাৰ সভাপতি কোন আছিল?\nউত্তৰঃ সংবিধান সভাৰ সভাপতি আছিল – ড° ৰাজেন্দ্ৰ প্ৰসাদ।\n(ঙ) ভাৰতীয় নাগৰিকৰ কেইটা মৌলিক কৰ্তব্য আছে?\nউত্তৰঃ ভাৰতীয় নাগৰিকৰ ১১ টা মৌলিক কৰ্তব্য আছে।\n৩। খালী ঠাই পূৰ কৰা –\n(ক) আমি ১৯৫০ চনৰ পৰা প্ৰতি বছৰ ২৬ জানুৱাৰী তাৰিখে গণতন্ত্ৰ দিৱস হিচাপে পালন কৰোঁ।\n(খ) ভাৰতবৰ্ষৰ সংবিধানখন অতি দীঘলীয়া সংবিধান।\n(গ) ভাৰতবৰ্ষ এখন সাৰ্বভৌম গণতান্ত্ৰিক গণৰাজ্য।\n(ঘ) প্ৰত্যেক দেশ বা ৰাষ্ট্ৰৰ একোখন নিজস্ব সংবিধান আছে।\n(ঙ) ১৯৪৭ চনৰ ১৫ আগষ্টৰ দিনা ভাৰতে স্বাধীনতা লাভ কৰে।\n৪। সংবিধানৰ প্ৰস্তাৱনাত কি উল্লেখ আছে?\nউত্তৰঃ ভাৰতবৰ্ষৰ সংবিধানৰ প্ৰস্তাৱনাত থকা কিছুকথা তলত চমুকৈ উল্লেখ কৰা হ'ল –\nভাৰতবৰ্ষ এখন সাৰ্বভৌম, গণতান্ত্ৰিক গণৰাজ্য।\nআইনৰ চকুত সকলো নাগৰিক সমান। জাতি, বৰ্ণ, ধৰ্ম, লিংগ, ভাষাক আদিক লৈ কোনো বৈষম্য নাথাকিব।\nপ্ৰত্যেক নাগৰিকে যিকোনো বিষয়তে মুক্তভাৱে নিজৰ মতামত প্ৰকাশ কৰিব পাৰিব।\nদেশত বাস কৰা সকলো শ্ৰেণীৰ লোকে যাতে জীৱনধাৰণৰ ন্যূনতম সা-সুবিধাৰ পৰা বঞ্চিত নহয় তাৰ প্ৰতি লক্ষ্য ৰখা হ’ব।\nভাৰতীয় নাগৰিকসকলক সমান সুযোগ দি তেওঁলোকৰ মাজত ভাতৃত্বভাৱ জগাই তুলিব।\n৫। মৌলিক অধিকাৰ বুলিলে কি বুজা আৰু সেইবোৰ কি কি লিখা।\nউত্তৰঃ ভাৰতীয় সংবিধানত নাগৰিকৰ বাবে কিছুমান বিশেষ সুবিধা উল্লেখ কৰা আছে। এইবোৰ আমাৰ প্ৰাপ্য আৰু আমি লাভ কৰাটো বাধ্যতামূলক। এই সুযোগ-সুবিধাবোৰ হৈছে আমাৰ অধিকাৰ। কোনোৱে এইবোৰ পোৱাত বাধা দিলে আইনমতে দণ্ডণীয় হ’ব পাৰে। ভাৰতীয় সংবিধানৰ দ্বাৰা নিৰ্দ্ধাৰিত এই বিশেষ অধিকাৰ সমূহকে মৌলিক অধিকাৰ বোলে। এই মৌলিক অধিকাৰবোৰ হৈছে –\n(ক) সাংবিধানিক প্ৰতিকাৰৰ অধিকাৰ\n(খ) স্বাধীনতাৰ অধিকাৰ\n(গ) সমতাৰ অধিকাৰ\n(ঘ) শিক্ষা আৰু সংস্কৃতিৰ অধিকাৰ\n(ঙ) ধৰ্মীয় অধিকাৰ\n(চ) শোষণৰ বিৰুদ্ধে প্ৰতিৰোধৰ অধিকাৰ\n৬। শিক্ষাৰ অধিকাৰ আইন বুলিলে কি বুজা?\nউত্তৰঃ প্ৰাথমিক শিক্ষা প্ৰতিগৰাকী শিশুৰ মৌলিক অধিকাৰ। এই অধিকাৰ ২০০৯ চনত "শিক্ষাৰ অধিকাৰ আইন" ৰূপে প্ৰচলিত হয়। এই আইন অনুযায়ী ৬ৰ পৰা ১৪ বছৰ বয়সলৈকে সকলো শিশুৱে প্ৰাথমিক শিক্ষা বাধ্যতামূলক আৰু বিনামূলীয়াকৈ গ্ৰহণ কৰিব পাৰিব।\n৭। নিৰ্দেশনাত্মক নীতিবিলাকৰ মূল উদ্দেশ্য কি?\nউত্তৰঃ নিৰ্দেশনাত্মক নীতিবিলাকৰ মূল উদ্দেশ্য হৈছে – সামাজিক আৰু আৰ্থিক দিশত সমতা স্থাপন কৰি জনসাধাৰণৰ সৰ্বতোপ্ৰকাৰৰ কল্যাণ সাধন কৰা।\n৮। নিৰ্দেশনাত্মক নীতিসমূহ কেইটা ভাগত ভগোৱা হৈছে আৰু কি কি লিখা।\nউত্তৰঃ নিৰ্দেশনাত্মক নীতিসমূহ চাৰিটা ভাগত ভগোৱা হৈছে আৰু সেইবোৰ হ'ল –\n(ক) অৰ্থনৈতিক নীতিঃ পুৰুষ-মহিলা উভয়কে সমান কামৰ কাৰণে সমান মজুৰি দিয়া, মাতৃ আৰু শিশুৰ মংগলৰ কাৰণে ব্যৱস্থা কৰা ইত্যাদি।\n(খ) গান্ধীবাদী নীতিঃ পঞ্চায়তীৰাজ ব্যৱস্থা কৰা, কুটীৰ শিল্পৰ সম্প্ৰসাৰণ, বনজ সম্পদ সংৰক্ষণ, গো-পালন ইত্যাদি।\n(গ) আন্তঃৰাষ্ট্ৰীয় নীতিঃ আন্তঃৰাষ্ট্ৰীয় শান্তি আৰু নিৰাপত্তা বৃদ্ধি কৰা ইত্যাদি।\n(ঘ)অন্যান্যঃ ঐতিহাসিক তাৎপৰ্যপূৰ্ণ ঠাইবোৰ সংৰক্ষণৰ ব্যৱস্থা কৰা ইত্যাদি।\nপাঠ-১৫|আমি আৰু আমাৰ পৰিৱেশঃআমাৰ সংবিধান|৫ম শ্ৰেণী Reviewed by Administrator on November 22, 2021 Rating: 5


শব্দ Class 8 Question Answer (প্ৰশ্ন উত্তৰ) বিজ্ঞান অষ্টম শ্ৰেণী\nশব্দ Class 8 Science Chapter 13 Question Answer in Assamese\nশব্দ Class 8 Science Chapter 13 Question Answer in Assamese | শব্দ class 8 question answer| বিজ্ঞান class 8 পাঠ 13\nশব্দ পাঠ 13\nপাঠৰ নাম শব্দ প্ৰশ্ন উত্তৰ\nপাঠৰ নং পাঠ 13\nশব্দ Class 8 Science Chapter 13\nপ্রশ্ন 1ঃ শুদ্ধ উত্তৰ বাছি উলিওৱা।\nশব্দ সঞ্চালিত হ’ব পৰা মাধ্যম হৈছে—\n(ক) একমাত্র গেছ।\n(খ) গােটা পদার্থ মাত্র\n(গ) একমাত্র জুলীয়া পদার্থ\n(ঘ) গােটা, জুলীয়া আৰু গেছীয় পদার্থ\nপ্রশ্ন 2: তলত উল্লেখিত কাৰ মাত কম কম্পনাংকৰ হ’ব?\n(ক) কেঁচুৱা ছােৱালী\n(খ) কেঁচুৱা ল’ৰা\nউত্তর : (গ)\nপ্রশ্ন 3: তলৰ শুদ্ধ উক্তিসমূহত ‘শুদ্ধ’ আৰু ভুল উক্তিসমূহত অশুদ্ধ’ লিখা।\n(ক) বায়ুশূন্য স্থানত শব্দ সঞ্চালিত হ’ব নােৱাৰে।\n(খ) এটা কম্পমান বস্তুৰ প্ৰতি ছেকেণ্ডত হােৱা দোলনৰ সংখ্যাকেই ইয়াৰ পর্যায়কাল বােলে।\n(গ) কম্পনৰ বিস্তাৰ বেছি হ’লে, শব্দ দুর্বল হয়।\n(ঘ) মানুহৰ বাবে শ্রাব্য সীমা 20 হার্টজৰ পৰা 20,000 হার্টজ।\n(ঙ) কম্পনৰ কম্পনাংকৰ কম হলে তীক্ষ্ণতা বেছি হয়।\n(চ) অবাঞ্ছিত বা অস্বস্তিকৰ শব্দকেই সংগীত বুলি কোৱা হয়।\n(ছ) শব্দ প্ৰদূষণে আংশিক শ্ৰৱণ বিসংগতি সৃষ্টি কৰিব পাৰে।\nউত্তৰ: (ক) শুদ্ধ, (খ) অশুদ্ধ, (গ) শুদ্ধ, (ঘ) শুদ্ধ, (ঙ) অশুদ্ধ, (চ) অশুদ্ধ, (ছ) শুদ্ধ।\nপ্রশ্ন 4: উপযুক্ত শব্দৰ সহায়ত খালী ঠাই পূৰ কৰা।\n(ক) এটা দোলন সম্পূর্ণ কৰিবলৈ প্রয়ােজন হােৱা সময়ক বস্তু___বােলে।\n(খ) কম্পন___ দ্বাৰা তীব্রতা নির্ণয় হয়।\n(গ) কম্পাংকৰ একক হৈছে ___।\n(ঘ) অবাঞ্ছিত শব্দক ____বােলে।\n(ঙ) কম্পন ___ দ্বাৰা শব্দৰ তীক্ষ্ণতা নিৰূপণ হয়।\nউত্তৰ: (ক) পর্যায়কাল, (খ) বিস্তাৰৰ, (গ) হার্টজ, (ঘ) কোলাহল, (ঙ) কম্পনাংক।\nপ্রশ্ন 5ঃ এটা দোলকে4ছেকেণ্ডত 40 টা দোলন সম্পূর্ণ কৰে। ইয়াৰ পর্যায়কাল আৰু কম্পনাংক নির্ণয় কৰা।\nউত্তৰ :দিয়া আছে,\nকম্পনৰ সংখ্যা (n) = 40\nমুঠ সময় (t) =4ছেকেণ্ড\nপর্যায়কাল = ?\nকম্পনাংকf= ?\nপর্যায়কাল (T) =4/40\n⇒1/10 ছে, = 0.1 ছে,\nকম্পনাংক (f) : 1/0.1 = 10 Hz\nপ্রশ্ন 6ঃ মহে প্রতি ছেকেণ্ডত গড়ে 500 বাৰকৈ পাখি কঁপাই শব্দৰ সৃষ্টি কৰে। এই কম্পনৰ পর্যায়কাল কিমান ?\nউত্তৰ: প্রতি ছেকেণ্ডত কম্পনৰ সংখ্যা= 500\nগতিকে, পর্যায়কাল কম্পনাংক = 500 Hz\n∴ পর্যায়কাল (T) = 1/500= 0.002 Hz\nপ্রশ্ন 7ঃ তলৰ বাদ্যযন্ত্রসমূহৰ কম্পন হৈ শব্দ উৎপন্ন কৰা অংশসমূহ চিনাক্ত কৰা।\n(ক) ঢােলক (খ) চেতাৰ (গ) বাঁহী\nউত্তৰ: (ক) টানি ৰখা চামৰা, (খ) টানি ৰখা তাৰ, (গ) বায়ুস্তম্ভ।\nClass 8 Science Chapter 13 Question Answer in Assamese\nপ্রশ্ন ৪ঃ কোলাহল আৰু সংগীতৰ মাজৰ পার্থক্য কি? সংগীত কেতিয়াবা কোলাহল হ’ব পাৰেনে?\nউত্তৰঃআমনিদায়ক, অসামঞ্জস্য, শৃংখলাহীন সুৰ, বৰ্জিত শব্দ কোলাহল (noise) বােলে। আনহাতে শুৱলা, আৰামদায়ক, সমজ্ঞান, শৃংখলাবদ্ধ তথা সুৰসমৃদ্ধ শব্দক সংগীত বােলে। সংগীতত ব্যৱহাৰ কৰা শব্দৰ কম্পনাংক যদি অতি বেছি হয় আৰু অতি তীক্ষ্ণ হয়, তেতিয়া এই সংগীত কোলাহলত পৰিণত হয়।\nSee also দহন আৰু শিখা Class 8 বিজ্ঞান পাঠ ৬ প্ৰশ্ন উত্তৰ\nপ্রশ্ন 9ঃ তােমাৰ চাৰিওফালে হােৱা শব্দ প্ৰদূষণৰ উৎসসমূহৰ তালিকা এখন প্রস্তুত কৰা।\nউত্তৰ: আমাৰ চৌপাশত সৃষ্টি হােৱা কোলাহ’ল বা শব্দ প্ৰদূষণৰ উৎসসমূহৰ কেইটামান হ’ল-\n১) উচ্চ স্বৰে বজোৱা টিভি, ৰেডিঅ’, টেপ আদি।\n২) গাড়ী-মটৰৰ শব্দ আৰু ইয়াৰ হৰ্ণ ।\n৩) পাকঘৰত বাচন-বৰ্তনৰ শব্দ।\n৪) ফেন, এয়াৰ কুলাৰ আদিৰ শব্দ।\n৫) ওচৰত থকা স্কুলৰ শ্ৰেণীকোঠা আৰম্ভণি নকৰা বা খেলাৰ সময়ত হােৱা চিঞৰ বাখৰ।\n৬) ওচৰত বনাই থকা ঘৰৰ মিস্ত্রীয়ে কাম কৰা শব্দ।\n৭) বিয়া-সবাহ আদিত ফুটোৱা হিলৈ, বােমা আদি।\nশব্দ Class 8 Question Answer\nপ্রশ্ন 10ঃ মানুহৰ বাবে শব্দ প্ৰদূষণ কিয় অপকাৰী ব্যাখ্যা কৰা।\nউত্তৰ: মানুহৰ বাবে শব্দ প্ৰদূষণ বিভিন্ন ধৰণে অপকাৰী। শব্দ প্ৰদূষণ হলে মানুহৰ মগজুৰ কষ্ট হয়। মূৰৰ বিষ হয়। টোপনি খটি হয়। ৰক্তচাপ বৃদ্ধি হয়। উৎকণ্ঠা বাঢ়ে। বেছি তীক্ষ্ণ শব্দ একেৰাহে বেছি দিন শুনিলে শ্ৰৱণ বিসংগতি (কলা) হ’বও পাৰে।\nপ্রশ্ন11: তােমাৰ মা-দেউতাৰাই ঘৰ এটা কিনিবলৈ ওলাইছে। তেওঁলােকক এটা পথৰ দাঁতিৰ আৰু আন এটা পথৰ পৰা তিনিটা উপপথ আঁতৰত থকা দেখুওৱা হৈছে। তুমি তােমাৰ মা-দেউতাক কোনটো ঘৰ কিনিবৰ বাবে পৰামৰ্শ আগবঢ়াবা? কাৰণ ব্যাখ্যা কৰা।\nউত্তৰ :পথৰ দাঁতিৰ ঘৰটো কিনিবলৈ পৰামর্শ দিয়া নহ’ব। পথৰ পৰা তিনিটা উপপথৰ আতৰত থকা ঘৰটোৱে কিনাৰ পৰামর্শ দিয়া হ’ব। কাৰণ পথৰ দাঁতিৰ ঘৰটোত অনবৰতে পথেৰে গতি কৰি থকা গাড়ী মটৰ আৰু মানুহৰ চিঞৰ বাখৰৰ শব্দই কোলাহলৰ সৃষ্টি কৰি থাকিব। ফলত সুস্থ পৰিবেশ এটা পােৱা নাযাব। উপপথৰ দাঁতিত থকা ঘৰটোত কোলাহল বহু পৰিমাণে কম হ’ব আৰু তাত এটি সুস্থ পৰিবেশ অনবৰতে পােৱা যাব।\nপ্রশ্ন 12ঃ স্বৰ্যন্ত্ৰৰ চিত্র আঁকা আৰু ইয়াৰ কাৰ্যসমূহ তােমাৰ নিজৰ ভাষাত বর্ণনা কৰা।\nউত্তৰঃ মানুহৰ ক্ষেত্ৰত শব্দ স্বৰকক্ষ বা স্বৰযন্ত্ৰৰ দ্বাৰা সৃষ্টি হয়। এই স্বৰযন্ত্র মানুহৰ ডিঙিত অৱস্থিত। ইয়াৰ ঠিক তলৰ পৰা এডাল বায়ুনলী থাকে। স্বৰকক্ষ বা স্বৰ্যৰ ইপাৰ সিপাৰ হােৱাকৈ দুডাল স্বতন্ত্রী এনেদৰে টান খাই থাকে যে ইয়াৰ মাজেৰে বায়ু যাব পৰাকৈ এটা ঠেক ছিদ্ৰৰ সৃষ্টি হয়। হাওঁফাওঁৱে ছিদ্ৰৰ মাজেৰে\nজোৰেৰে বায়ু ঠেলিলে স্বৰযন্ত্র কঁপিবলৈ ধৰে আৰু শব্দৰ সৃষ্টি কৰে। স্বৰন্ত্রী টান আৰু পাতল হলে যি শব্দৰ সৃষ্টি হয়, ঢিলা আৰু শকত হ’লে তাতকৈ বেলেগ শব্দৰ সৃষ্টি হয়। চিত্রঃ মানুহৰ স্বৰযন্ত্র\nপ্রশ্ন 13ঃ আকাশত বিজুলী আৰু ঢেকেনি একে সময়ত আৰু আমাৰ পৰা একে দূৰত্বত সংঘটিত হয়। কিন্তু আগে বিজুলী, দেখা যায় আৰু তাৰ পিছতহে ঢেকেনি কাণত পৰে। ইয়াৰ কাৰণ ব্যাখ্যা কৰিব পাৰিবানে?\nউত্তৰ : পােহৰৰ বেগ বায়ুৰ মাজেৰে প্ৰতি ছেকেণ্ডত তিনি লাখ কিলোমিটাৰ। কিন্তু শব্দৰ বেগ প্রতি ছেকেণ্ডত 322 মিটাৰ। যদিও ঢেৰেকনি আৰু বিজুলি মেঘত একে সময়তে উৎপন্ন হয়, বায়ুৰ মাজেৰে আহোঁতে দুয়ােৰে বেগৰ পাৰ্থক্য হেতুকে বিজুলীৰ পােহৰ বহুত আগতে আহি আমাৰ চকুত পৰে। আনহাতে শব্দ (ঢেৰেকনি) বহুত দেৰিকৈ আহি আমাৰ কাণত পৰে।\nপ্রশ্ন 1ঃ শব্দ কাক বােলে?\nউত্তৰঃ শব্দ হ’ল এবিধ তৰংগ। কোনাে বস্তুত আঘাত কৰিলে এই আঘাত কাণত পৰি কাণৰ পৰ্দাত যি কম্পনৰ সৃষ্টি হয় তাকে শব্দ বােলে। এই কম্পন অনুভূতি মগজুৱে আহৰণ কৰে।\nপ্রশ্ন2সংজ্ঞা দিয়া।\n(i) বিস্তাৰ (ii) কম্পনাংক (iii) পর্যায় কাল (iv) প্রতিধ্বনি\nউত্তৰঃ (i) বিস্তাৰঃ কম্পনশীল বস্তু এটাই তাৰ সাম্য অৱস্থাৰ পৰা এফালে লাভ কৰা সর্বোচ্চ দূৰত্বকে তাৰ বিস্তাৰ বােলে।\n(ii) কম্পাংকঃ প্রতি ছেকেণ্ডত হােৱা কম্পনৰ সংখ্যাকে কম্পনাংক বােলে।\n(iii) পর্যায়কালঃ এটা কম্পন বা দোলন সম্পূর্ণ কৰিবলৈ প্রয়ােজনীয় সময়কে পর্যায়কাল বােলে।\n(iv) প্রতিধ্বনিঃ শব্দই কোনাে বস্তুত খুন্দা খাই ঘূৰি আহি পুনৰ কাণত পৰাকে প্রতিধ্বনি বােলে।\nপ্রশ্ন 3ঃ কম্পনাংকৰ এছ, আই, একক কি? মানুহৰ কাণৰ শ্ৰাব্যসীমা কিমান?\nউত্তৰঃ কম্পনাংকৰ এছ, আই. একক হ’ল হার্টজ (Hertz : Hz)। মানুহৰ কাণৰ শ্ৰাব্যসীমা 20 হার্টজৰ পৰা 20 কিল’হার্টজ।\nপ্রশ্ন 4ঃ কেইবিধমান বাদ্যযন্ত্র আৰু তাৰ পৰা কি অংশে কম্পন ঘটুৱাই শব্দৰ সৃষ্টি কৰা হয় উল্লেখ কৰা।\nউত্তৰ তলত কেইবিধমান বাদ্যযন্ত্র আৰু তাত উৎপন্ন হােৱা শব্দৰ উৎসৰ নাম তলত দিয়া হল-\nবাদ্যযন্ত্র শব্দ সৃষ্টিকাৰী অংশ\n1. তবলা টানি ৰখা চামৰা\n2. ঢােল টানি ৰখা চামৰা\n3. বাঁহী বায়ু স্তম্ভ\n4. চেতাৰ টানি ৰখা তাঁৰ\n5. গীতাৰ টানি ৰখা তাঁৰ\n6. ক্লৰিনেট বায়ুস্তম্ভ\nপ্রশ্ন 6ঃ পুৰুষ, মহিলা আৰু সৰু ল’ৰা-ছােৱালীৰ মাতৰ ভিন্নতাৰ কাৰণ কি?\nউত্তৰ : পুৰুষ, মহিলা আৰু সৰু ল’ৰা-ছােৱালীৰ বাক যন্ত্ৰত থকা স্বতন্ত্রীৰ আকৃতি বা দৈর্ঘ্য বেলেগ বেলেগ। পুৰুষৰ স্বৰতন্ত্ৰীৰ দৈর্ঘ্য হ’ব 20 মি.মি.। মহিলাৰ প্ৰায় 15 মি.মি.। সৰু ল’ৰা-ছােৱালীৰ তাতকৈও কম। গতিকে স্বতন্ত্রীৰ কম্পনাংক বেলেগ বেলেগ হয়। গতিকে সৃষ্টি হােৱা শব্দৰৰ তীক্ষ্ণতা বেলেগ বেলেগ হয়।\nপ্রশ্ন ৪ঃ শব্দ সঞ্চালনৰ বাবে মাধ্যমৰ প্রয়ােজন। ব্যাখ্যা কৰা।\nউত্তৰঃ শব্দ মাধ্যম অবিহনে সঞ্চালন হ’ব নােৱাৰে। ইয়াক প্ৰমাণ কৰিবলৈ এটা কাঁচৰ গিলাছ লােৱা হয়। এতিয়া তাত এটা টেবুল ঘড়ী ৰখা হ’ল। টেবুল ঘড়ীৰ টিক টিক শব্দ শুনা যাব। এতিয়া যদি গিলাছৰ ভিতৰৰ বায়ুখিনি উলিয়াই অনা হয়, তেতিয়া ঘড়ীৰ টিক টিক শব্দ কমি যাব। শােষক পাম্প বা মুখেৰে শােহা মাৰি বায়ু কমাব পাৰি। যদি বায়ু সম্পূৰ্ণৰূপে নােহােৱা কৰিব পাৰি ঘড়ীৰ শব্দ একেবাৰে নুশুনা হ’ব। ইয়াৰ দ্বাৰা বুজা যায় যে বায়ু নহ’লে (মাধ্যম নহ’লে) শব্দ সঞ্চালিত হ’ব নােৱাৰে।\nপ্রশ্ন 9ঃ গােটা বস্তুৰ মাজেৰে শব্দই গতি কৰিব পাৰে। কিদৰে প্ৰমাণ কৰিবা।\nউত্তৰঃ গােটা বস্তুৰ মাজেৰেও শব্দই গতি কৰিব পাৰে। এডাল দীঘল লাঠি লৈ এটা মূৰ কাণৰ কাষত ৰাখি আনটো মূৰে এজন বন্ধু/বান্ধবীক টুকুৰিয়াই দিব দিয়া। টুকুৰিয়াই দিয়া শব্দটো এনেয়ে টুকুৰিয়াই দিয়াৰ তুলনাত যথেষ্ট বেছি তীক্ষ্ণতাৰে শুনা যাব। শব্দই লাঠিডালৰ মাজেৰে বেছি বেগেৰে গতি কৰে বাবে এইটো ঘটে। আনটো পৰীক্ষাৰে প্ৰমাণ চাবি পাৰি। ৰেলৰ চিৰিত কাণ পাতিলে বহু দূৰৰ পৰা আহি থকা ৰেলখনৰ উমান ল’ব পাৰি। চিৰিৰে শব্দই বেছিকৈ গতি কৰে বাবে এইয়া সম্ভব।\nশব্দ Class 8\nপ্রশ্ন 10ঃ (i) শব্দৰ তীব্রতা কি এককত প্রকাশ কৰা হয় ?\n(ii) শব্দৰ তীব্ৰতা আৰু বিস্তাৰৰ মাজৰ সম্পৰ্ক লিখা।\n(iii) আমাৰ শৰীৰে কিমান তীব্ৰতাৰ শব্দ কষ্ট নােপােৱাকৈ গ্ৰহণ কৰিব পাৰে?\n(iv) সাধাৰণ জীৱন যাত্ৰাত শুনিব পােৱা শব্দৰ কেইটামান উৎস আৰু তাৰ তীব্ৰতাৰ মান লিখা।\nউত্তৰঃ (i) শব্দৰ তীব্রতা ডেছিবেল (dB) এককত প্রকাশ কৰা হয়।\n(ii) শব্দৰ তীব্ৰতা আৰু বিস্তাৰৰ মাজৰ বৰ্গৰ সমানুপাতিক।\n(iii) আমাৰ শৰীৰে আশী (80) ডেচিবেল শব্দ কষ্ট নােপােৱাকৈ গ্ৰহণ কৰিব পাৰে।\n(iv) কেইটামান উৎস আৰু তীব্রতাৰ মান তলত দিয়া হ’ল—\nউৎস – তীব্রতা (dB এককত)\n(ক) সাধাৰণ উশাহ-নিশাহ– 10 dB\n(খ) ফুচফুচনি — 30 dB\n(গ) সাধাৰণ কথা বতৰা — 60 dB\n(ঘ) ব্যত্ত ট্রেফিক — 70 dB\n(ঙ)কলকাৰখানা। — 80 dB\nপ্রশ্ন 11ঃ শব্দ প্ৰদূষণ নিয়ন্ত্ৰণৰ উপায় কেইটামান উল্লেখ কৰা।\nউত্তৰঃ শব্দ প্ৰদূষণ নিয়ন্ত্ৰণৰ উপায় কেইটামান হ’ল-\nসকলাে ধৰণৰ হুলস্থূলীয়া কাৰ্য আবাসিক অঞ্চলৰ পৰা দূৰৈত কৰিব লাগিব। কোলাহল সৃষ্টি কৰা উদ্যোগসমূহ এই অঞ্চলসমূহৰ পৰা আঁতৰত স্থাপন কৰা উচিত। যানবাহনৰ হর্নৰ ব্যৱহাৰ কমােৱা উচিত। টেলিভিছন আৰু সংগীত শুনা যন্ত্রপাতিবােৰ নিম্ন স্তৰত বজোৱা উচিত। পথৰ কাষত আৰু ঘৰৰ চাৰিওফালে গছ ৰুই শব্দবােৰৰ তীব্রতা কমাব পাৰি আৰু এনেদৰে শব্দ প্ৰদূষণৰ কুপ্রভাব বহু পৰিমাণে কম কৰিব পাৰি।\nশব্দ কাক বােলে?\nশব্দৰ তীব্রতা কি এককত প্রকাশ কৰা হয় ?\nউত্তৰঃ শব্দৰ তীব্রতা ডেছিবেল (dB) এককত প্রকাশ কৰা হয়।\nশব্দৰ তীব্ৰতা আৰু বিস্তাৰৰ মাজৰ সম্পৰ্ক লিখা।\nউত্তৰঃ শব্দৰ তীব্ৰতা আৰু বিস্তাৰৰ মাজৰ বৰ্গৰ সমানুপাতিক।\n1 thought on “শব্দ Class 8 Science Chapter 13 Question Answer in Assamese”\nএপুনি ইয়াত ৫ আৰু ৭ প্ৰশ্ন টো নিদিলে


মহেশ্বৰ বসুমতাৰী - অসমীয়া ৱিকিপিডিয়া\nমহেশ্বৰ বসুমতাৰী অসমৰ এগৰাকী প্ৰকৃতিবিদ। বৰ্তমান তেওঁ ৱাইল্ডলাইফ ট্ৰাষ্ট অৱ ইণ্ডিয়া (Wildlife Trust of India)ৰ 'International Fund for Animal Welfare'ৰ মানাহৰ সংৰক্ষণ প্ৰকল্প (Greater Manas Conservation Project)ত জন্তুৰ তত্ত্বাবধায়ক (animal keeper) হিচাপে কাৰ্য্যনিৰ্বাহ কৰি আছে। বন্যপ্ৰাণীৰ সুৰক্ষা তথা যত্নত আগবঢ়োৱা উল্লেখযোগ্য অৱদানৰ বাবে তেওঁ 'Sanctuary Asia' নামৰ বন্যপ্ৰাণী সম্পৰ্কীয় আলোচনীখনে আগবঢ়োৱা ২০১৩ বৰ্ষৰ 'Wildlife Service' বঁটা লাভ কৰিছে। প্ৰতিকূল পৰিৱেশতো ধৈৰ্য্য ধৰি উপস্থিত বুদ্ধিৰে সঠিক সিদ্ধান্ত ল'ব পৰাৰ বাবে মহেশ্বৰ বসুমতাৰী 'অনটাই' (Ontai) নামেৰে প্ৰখ্যাত। বড়ো ভাষাত এই অনটাই শব্দৰ অৰ্থ হ'ল শিল।\nমহেশ্বৰ বসুমতাৰীৰ জন্ম হয় বড়োলেণ্ড স্বায়ত্ত্ব শাসিত পৰিষদৰ অন্তৰ্ভুক্ত অঞ্চলত। শৈশৱৰে পৰা অঞ্চলটোৰ ৰাজনৈতিক অস্থিৰতাৰ মাজত জীৱন অতিবাহিত কৰিব লগীয়া হোৱাত তেওঁৰ শিক্ষা অৰ্ধসমাপ্ত হৈ ৰয়। উনৈশ বছৰ বয়সতে মহেশ্বৰ বসুমতাৰী বিবাহ পাশত আবদ্ধ হয়।\nজীৱন-নিৰ্বাহৰ বাবে মহেশ্বৰ বসুমতাৰীয়ে প্ৰথমে মানাহ ৰাষ্ট্ৰীয় উদ্যানৰ অৰণ্যত চোৰাংচিকাৰীৰ পথ প্ৰদৰ্শক হিচাপে কাম কৰিবলৈ লয়। কিন্তু পৰৱৰ্ত্তী কালত এই অসৎ উপাৰ্জনৰ বাবে অনুতপ্ত হৈ তেওঁ ২০০৫ চনত অসমৰ বনবিভাগৰ ওচৰত আত্মসমৰ্পণ কৰে। ইয়াৰ পিছতে তেওঁ সেইসময়তে মানাহ ৰাষ্ট্ৰীয় উদ্যানৰ জৈববৈচিত্ৰ্য সংৰক্ষণৰ অৰ্থে মানাহৰ আশে পাশে গঢ়ি উঠা সম্প্ৰদায় ভিত্তিৰ সংগঠন (Community-based Organisation) ত যোগ দিয়াৰ সিদ্ধান্ত লয়। তেওঁ মানাহৰ কচুগাঁৱৰ গ্ৰীণ ফৰেষ্ট কনজাৰভেশ্যন' (Green Forest Conservation) নামৰ সংগঠনৰ সংৰক্ষণ সম্পৰ্কীয় কাৰ্য্যকলাপত অংশগ্ৰহণ কৰিবলৈ লয়।\n২০০৯ চনত মহেশ্বৰ বসুমতাৰীয়ে ৱাইল্ডলাইফ ট্ৰাষ্ট অব ইণ্ডিয়া (WTI) ৰ ‘Centre for Wildlife Rehabilitation and Conservation (CWRC)’ ত যোগ দি মাউৰা গোধাফুটুকী বাঘৰ সংস্থাপনত তেওঁ অৱদান আগবঢ়ায়। এই অৱদানৰ বাবে National Geographic ৰ ‘The Return of the Clouded Leopards’ নামৰ তথ্যচিত্ৰখনতো মহেশ্বৰ বসুমতাৰীৰ কাহীনী প্ৰচাৰিত হয়। তদুপৰি তেওঁ অসমৰ বনবিভাগৰ হৈ স্থানীয় চোৰাংচিকাৰী সকলক অস্ত্ৰ পৰিত্যাগ কৰি বন্যপ্ৰাণী সুৰক্ষাৰ বাবে প্ৰত্যয় জন্মাবলৈও চেষ্টা কৰি আহিছে।\nতেওঁ অসমৰ বন বিভাগৰ হৈ গৱেষকসকলৰ সৈতে হাতী আৰু সোণালী বান্দৰৰ জৰীপ কৰা কামতো সহায় কৰিছে। শেহতীয়াকৈ বন্যপ্ৰাণী সুৰক্ষাৰ বাবে আগবঢ়োৱা উল্লেখযোগ্য অৱদানৰ বাবে তেওঁ Sanctuary Asia নামৰ বন্যপ্ৰাণী সম্পৰ্কীয় আলোচনীখনৰ Earth Hero সকলৰ মাজত স্থান পাইছে। মহেশ্বৰ বসুমতাৰীয়ে এই আলোচনীখনে আগবঢ়োৱা ২০১৩ বৰ্ষৰ Wildlife Service বঁটা লাভ কৰিছে।\nবৰ্তমান মহেশ্বৰ বসুমতাৰীয়ে ৱাইল্ডলাইফ ট্ৰাষ্ট অৱ ইণ্ডিয়া (Wildlife Trust of India)ৰ 'International Fund for Animal Welfare' ৰ মানাহৰ সংৰক্ষণ প্ৰকল্প (Greater Manas Conservation Project)ৰ অধীনত মাউৰা গঁড়ৰ পোৱালিৰ চোৱা-চিতা কৰা কামত জড়িত হৈ আছে।\nSanctuary Asia নামৰ বন্যপ্ৰাণী সম্পৰ্কীয় আলোচনীৰ ২০১৩ বৰ্ষৰ Wildlife Service বঁটা\n↑ 1.0 1.1 1.2 "Business Standard ত প্ৰকাশিত বাতৰি". ৬ ডিচেম্বৰ, ২০১৩. http://www.business-standard.com/article/pti-stories/assam-animal-keeper-awarded-sanctuary-asia-wildlife-service-113120600457_1.html। আহৰণ কৰা হৈছে:6জানুৱাৰী 2014.\n↑ 2.0 2.1 "The North East Today ত প্ৰকাশিত বাতৰি". ৬ ডিচেম্বৰ, ২০১৩. http://tntmagazine.in/breaking-news/ifaw-wti-animal-keeper-from-manas-gets-wildlife-service-award/। আহৰণ কৰা হৈছে:6জানুৱাৰী 2014.\n↑ 3.0 3.1 3.2 3.3 "The Assam Tribune ত প্ৰকাশিত বাতৰি". http://www.assamtribune.com/scripts/detailsnew.asp?id=dec0613/at0412। আহৰণ কৰা হৈছে:6জানুৱাৰী 2014.\n↑ 6.0 6.1 "Sanctuary Asia ত প্ৰকাশিত বাতৰি". জানুৱাৰী, ২০১৪. http://www.sanctuaryasia.com/people/earth-heroes/9648-maheswar-basumatary-ontai.html। আহৰণ কৰা হৈছে:6জানুৱাৰী 2014.\n↑ 7.0 7.1 "Assam Times ত প্ৰকাশিত বাতৰি". ৬ ডিচেম্বৰ, ২০১৩. http://www.assamtimes.org/node/9119। আহৰণ কৰা হৈছে:6জানুৱাৰী 2014.\n"https://as.wikipedia.org/w/index.php?title=মহেশ্বৰ_বসুমতাৰী&oldid=256791"ৰ পৰা অনা হৈছে\nএই পৃষ্ঠাখন ২৯ ডিচেম্বৰ, ২০২০ তাৰিখে ০৮:৫১ বজাত অন্তিম সংশোধন কৰা হৈছিল।


অসমৰ পুৰণি স্থাপত্য — Vikaspedia\nপুৰণি অসম বা প্ৰাগজ্যোতিষত গুপ্ত যুগৰেপৰা অগণন মঠ-মন্দিৰ, দুৰ্গ আৰু অট্টালিকা নিৰ্মাণ কৰাৰ প্ৰমাণ পোৱা যায়– বিদেশী পৰ্যটকৰ টোকাত, তাম্ৰশাসন আৰু ধৰ্মীয় গ্ৰন্থত। পিছে সেমেকা জলবায়ু আৰু প্ৰবল ভূমিকম্পই এই ভূখণ্ডৰ কোনো এটা মঠ-মন্দিৰকে সম্পূৰ্ণৰূপে অক্ষত অৱস্থাত থাকিবলৈ দিয়া নাই। তথাপি বিভিন্ন স্থানত থকা ধ্বংসাৱশেষৰ পৰা পুৰণি অসমৰ স্থাপত্য-কলাৰ বিষয়ে এটা থূল-মূল ধাৰণা কৰি ল’ব পাৰি। অসমৰ সবাতোকৈ প্ৰাচীন মন্দিৰৰ ধ্বংসাৱশেষটো উদ্ধাৰ হৈছে– শোণিতপুৰ জিলাৰ দ-পৰ্বতীয়াত। মন্দিৰটোৰ ভেটি, শিলৰ চৌকাঠ আৰু কেইটামান স্তম্ভ এতিয়াও আছে। চৌকাঠৰ ভাস্কৰ্যসমূহ গুপ্ত শৈলীৰ ভাস্কৰ্যৰ বিতোপন নিদৰ্শন। শিল আৰু ইটা উভয়কে মন্দিৰটোত প্ৰয়োগ কৰাটো উল্লেখযোগ্য। এই মন্দিৰটো তিনিটা ভাগত বিভাজিত – গৰ্ভগৃহ, মণ্ডপ আৰু মুখমণ্ডপ। গৰ্ভগৃহৰ চাৰিওফালে এটি প্ৰদক্ষিণ পথ আৰু গৰ্ভগৃহৰপৰা পানী ওলাই যোৱা শৈলনলী এটি এতিয়াও বৰ্তমান। তেজপুৰৰ ঘৰপোৰা চুবুৰীতো দুটা শৈলমন্দিৰৰ ধ্বংসাৱশেষ আছে। তাৰে এটাৰ দ্বাৰ-শিৰপট্টিত আছে পাঁচটা মন্দিৰৰ শিখৰ দেশৰ অনুপম ৰূপ। মন্দিৰটোৰ দ্বাৰ শিলালীত এজোপা গছৰ অলংকৰণ কলাসন্মত। ইয়াৰ মন্দিৰৰ দ্বাৰশাখাৰ নিম্নাংশতো দ-পৰ্বতীয়াৰ দৰে গংগা আৰু যমুনাৰ দ্বিভংগিম ঠামৰ আৱাহনী ভংগীৰ মূৰ্তি খোদিত কৰা। তেজপুৰ-বামুণী পাহাৰত একেলগে আছিল সাতোটা মন্দিৰ। মাজৰ মন্দিৰটো আছিল সবাতোকৈ ডাঙৰ। ইয়াৰো দ্বাৰ শিৰপট্টিত পঞ্চমন্দিৰ-শিখৰ উদগত হোৱা দেখা যায়। কোলপাৰ্কতো এনেদৰে মন্দিৰ উদগত হোৱা দ্বাৰ-শিৰপট্টি সুৰক্ষিত হৈছে। নগাওঁ জিলাৰ ডবকাৰ ওচৰৰ মিকিৰ আটিত নটা মন্দিৰৰ স্তুপীকৃত ৰূপ দেখিবলৈ পোৱা যায়। তিনিশাৰীত সম্পূৰ্ণ হোৱা এই মন্দিৰ কেইটাৰ মাজৰ মন্দিৰটো তেজপুৰৰ দৰে আছিল সবাতোকৈ ডাঙৰ। হাওঁৰাঘাটৰ নিকটৱৰ্তী মৌদংগাতো(দেৱস্থান) নটা মন্দিৰৰ ভেটি পোৱা গৈছে। গোঁসাই জুৰি, ৰাজবাৰী(যোগীজান) আদিতো নটা মন্দিৰৰ থূপ একেলগে থকা বুলি ড° নিশিপদ চৌধুৰীয়ে সাব্যস্ত কৰিছে। অৱশ্যে শিঙৰিৰ মন্দিৰ ভগা গাঁৱত সাতোটাহে মন্দিৰৰ ধ্বংসাৱশেষ আছে। শিঙৰি, বামুণী পাহাৰ প্ৰভৃতিৰ ধ্বংসাৱশেষত গৰ্ভগৃহ আৰু মণ্ডপ সংলগ্ন অন্তৰালৰ অৱস্থিতি মন কৰিবলগীয়া। অভয়াপুৰীৰ কমতেশ্বৰী মন্দিৰ আৰু চোমৰা শালীৰ দেৱীমন্দিৰৰ ধ্বংসাৱশেষত আকৌ মূল মন্দিৰটো মাজতে ৰাখি তাৰ চাৰিকোণে চাৰিটা সৰু মন্দিৰ স্থাপনা কৰা দেখা যায়। কামৰূপৰ শুৱালকুছিৰ সিদ্ধেশ্বৰী মন্দিৰটো প্ৰাক্-আহোম যুগৰ মন্দিৰ ৰূপে সাব্যস্ত কৰিছে। মন্দিৰটো সজা হৈছিল ঘাইকৈ ইটাৰে। প্ৰাক্ আহোম যুগীয় মন্দিৰবোৰৰ নিন্মাংশৰ নিৰ্মাণ শৈলী এনেধৰণৰ–\nক) মন্দিৰলৈ সোমাই যোৱা প্ৰৱেশ তোৰণ,\nখ) মণ্ডপ বা নাট মন্দিৰ,\nগ) গো-পুৰম বা প্ৰৱেশ গৃহ আৰু\nগৰ্ভগৃহত উপাস্য দেৱতাৰ বিগ্ৰহ সংস্থাপিত হয়। গৰ্ভগৃহৰ অধিষ্ঠানবোৰ চাৰিচুকীয়া আছিল। চাৰিচুকীয়া গৰ্ভগৃহৰ বিমান আছিল চতু:ৰথ যুক্ত। পিছলৈ সৌন্দৰ্য বৰ্ধনৰ বাবে সিবোৰ সপ্তৰথ বা তাতকৈ অধিক ৰথযুক্ত কৰা দেখা যায়। বিমানক মানুহৰ দেহৰ সৈতে তুলনা কৰে। যেনে– পাদ, জংঘা, স্কন্ধ আৰু শিৰ বা শিখৰ। মন্দিৰত শিখৰৰ স্থান বিশিষ্ট। শিখৰ অনুযায়ী মন্দিৰবোৰক বেলেগ বেলেগ নাম দিয়া হৈছে। যেনে–\nক. নাগৰ - ইয়াৰ ভেটি চাৰিচুকীয়া। শিখৰ এঢলীয়া হৈ য’ত মিলে তাতেই থাকে আমলক। তাৰ ওপৰত উপাস্য দেৱতা অনুযায়ী ত্ৰিশূল, চক্ৰ আদি।\nখ. বেশৰ – দক্ষিণ বিন্ধ্যৰ আকৃতিৰ। ভেটি ঘূৰণীয়া, কক্ষাকৃতিৰ।\nগ. দ্ৰাবিড় – দক্ষিণ ভাৰতীয় ৰীতিৰ। গম্বুজ ছয় বা আঠচুকীয়া। কেতিয়াবা পিৰামিডাকৃতিৰ।\nঅসমৰ অধিংশ মন্দিৰেই উত্তৰ ভাৰতীয় নাগৰ পদ্ধতিৰ। দুই-এটা মন্দিৰত বেশৰাকৃতিৰ গম্বুজেও স্থান পাইছিল। সিদ্ধেশ্বৰী মন্দিৰৰ শিখৰে তাৰ প্ৰমাণ। সেই মন্দিৰৰ শিখৰত আমলক নাই। এক কথাত, পুৰণি অসমৰ স্থাপত্য কলা সৰ্বভাৰতীয় নাগৰ-বেশৰ পদ্ধতিত গঢ় লৈ উঠা।\nলিখক: ড° নাৰায়ণ দাস, অসমীয়া সংস্কৃতিৰ কণিকা


ক্ৰমবিৱৰ্তন- বিকাশ ভৰালী – ফটাঢোল\nSeptember 1, 2020 প্ৰবন্ধ\tOne comment\nক্ৰমবিৱৰ্তন- বিকাশ ভৰালী\nআমিবোৰ আকৌ কুঁজা হৈ গৈ আছোঁ৷ কালৰ চকৰিত ঘূৰি ঘূৰি আমিবোৰে নিজক শিক্ষিত মানৱ বুলি ক’বলৈ গৌৰৱবোধ কৰোঁ৷ নিজেই নাজানো আমি কিমান জানো, কিমান শিকিলোঁ৷ সাম্প্ৰতিক যুগত আমাৰ একমাত্ৰ লগৰী, আমাৰ অতিকে আপোন Smart Phone টো৷ এক কথাত ই আমাৰ বিপদৰো বন্ধু৷ পুভাৰ শেতেলি এৰাৰ পৰা ৰাতি চকুহাল জাপ নোখোৱালৈকে আমাৰ ছাঁ হৈ থাকে এইবিধ বিশেষ যন্ত্ৰ৷ অতি কম দিনৰ ভিতৰত অত্যাধুনিক বৈশিষ্ট্যৰ দ্বাৰা সমৃদ্ধ এইবিধ যন্ত্ৰই যেন নৱপ্ৰজন্মৰ দ্বিতীয়খন হৃদয়৷ অৱশ্যে বিশ্বায়নৰ যুগত এইবোৰ তেলেই সাধাৰণ কথা৷ বিশ্বৰ গতিৰ লগত আমি সমানেই খোজ পেলাব লাগিলে, নিজকে উন্নীত কৰি চলিবলৈ হ’লে এনেকুৱা এবিধ যন্ত্ৰৰ খুবেই প্ৰয়োজন যিবিধ বৰ্তমান অতি কম মূল্যত বজাৰত উপলব্ধ৷ কিন্তু আমিবোৰে কেতিয়াবা ভাবি চাইছোঁনে যে এইবিধ যন্ত্ৰৰ অত্যাধিক ব্যৱহাৰৰ ফলত আমি কোনদিশে গতি কৰি আছোঁ? চকু থাকিও যেন আমিবোৰ অন্ধ৷\nঅতীতলৈ উভটি গ’লে আমি দেখিম সেইচাম মানুহ যিসকলে নিজকে উন্নীত কৰি তুলিব পাৰিছিল এটা smart phone ৰ অবিহনেই, এজন কিশোৰেও স্বাধীনভাৱে মুকলি জকাশৰ তলত সমনীয়াৰ সৈতে খেলি নতুবা সুস্বাস্থ্য গঢ়ি তুলিবৰ বাবে আজৰি সময়ত প্ৰকৃতিৰ সতেজ বতাহ লৈও নাজৰ পাঠ নিয়াৰিকৈ পঢ়ি আগুৱাই যাব পাৰিছিল৷ কিন্তু একবিংশ শতিকাৰ নৱজাতকসকলে এতিয়া ভাল পায় smart phone টোৰ সৈতে উমলিবলৈ, গতিকে তেনেস্থলত আমি ডেকাসকলনো কি?\nকিবা যদি পাইছোঁ আনপিনে কিবা আমি হেৰুৱাইছোঁ৷ আমি জানো যে সকলো বস্তুৰেই দুটা দিশ থাকে – ইতিবাচক আৰু নেতিবাচক৷ তদ্ৰূপ আমি smart phone কো সাঙুৰিব পাৰো৷ ইতিবাচক দিশটো বাৰু আমাৰ প্ৰত্যেকৰেই অৱগত৷ কিন্তু নেতিবাচক দিশসমূহ আমি কিছুসংখ্যকে জানিও গুৰুত্ব সহকাৰে বুজি নলওঁ যাৰ ফলত আমিটোৰ ধ্বংসৰ গৰাহলৈ গৈ আছোঁ ক্ৰমশঃ ৷ সুখ দুখৰ সাৰথি এই smart phone, ভিন্নজনৰ লগত যোগাযোগৰ মাধ্যম social mediaক লৈ আমিবোৰ এতিয়া ইমানেই ব্যস্ত হৈ পৰিছোঁ যে দোভাগ ৰাতিলৈ উজাগৰে কটোৱাটো এটা অভ্যাসত পৰিণত হৈ পৰিছে৷ ইয়াৰ ফলত যে আমাৰ দিনে দিনে কিমান অনিষ্ট হৈ আছে আমি সেয়া জানিবলৈ ইচ্ছুক নহয়৷ কিয়নো আমিবোৰ বাধ্য৷ আগৰ মুকলিমনৰ মানুহবোৰ এতিয়া বাহ্যিক জগতখনৰ লগত সম্পৰ্ক নাৰাখি ব্যস্ত থাকে নিজক লৈ, নিজৰ phoneটোক লৈ৷ ধনৰ বিনিময়ত কিনিবলৈ পোৱা এই সুবিধাই মানুহক এলেহুৱা কৰিবলৈ আৰম্ভ কৰিছে৷ মানুহে পৰিশ্ৰম কৰিবলৈ এৰিলে৷ Mobile Mania এই বিশেষ বেমাৰটি যুৱপ্ৰজন্মৰ মাজত সোঁচকা ৰোগৰ দৰে হৈ পৰিছে৷ ইয়াৰ প্ৰতিষেধক একমাত্ৰ আমি নিজেই!\nএকবিংশ শতিকাৰ এইসকল ভূক্তভোগীৰ বাবে আচলতে দায়ী কোন? কালৈ আঙুলিয়াই ক’ব পাৰিম যে প্ৰকৃততে এওঁহে দায়ী বুলি?? নাই ইয়াৰ সঠিক উত্তৰ আমাৰ হাতত নাই৷ সমাজৰ আন মানুহৰ পৰা লাহে লাহে বিচ্ছিন্ন হৈ পৰা Mobile Mania ৰোগাক্ৰান্ত এগৰাকীয়ে মানৱতা কি সেই কথা সমূলি পাহৰি পেলাইছে৷ নিৰীহ প্ৰাণীৰ দৰে অইন এজনৰ বিপদৰ সময়ত সহায়ৰ হাত আগবঢ়োৱাৰ পৰিবৰ্তে হাতত smart phone টো লৈ সেই দৃশ্য কেমেৰাত বন্দী কৰিবলৈহে সাজু হোৱা পৰিলক্ষিত হয়৷ ঠিক তেনেদৰে শিশু সকলো এই ক্ষেত্ৰত পিছ পৰি ৰোৱা নাই৷ আইতাৰ সাধু শুনি আজিকালি টোপনি নহা হ’ল যদিহে ওচৰত থকা phone/ mp3 player টোত গান নাবাজে অথবা খেলিবলৈ দিয়া নহয় শিশুটোৰ প্ৰিয় খেলখন৷ আনকি পঢ়াৰ অজুহাত লৈয়ো প্ৰকৃততে এওঁলোক মগ্ন হয় Mobile Phone টোক লৈহে৷ Ebook ৰ উদ্ভাৱনে ছপা পাঠ্যপুথিৰ গুৰুত্ব যিদৰে হ্ৰাস কৰিছে সেইদৰে Smart Phone ৰ উদ্ভাৱনেও মানুহৰ প্ৰতি থকা মানুহৰ গুৰুত্ব ক্ৰমাৎ হ্ৰাস কৰিছে৷\nনৈৰ সোঁতত জাঁজীৰ দল উটি যোৱাৰ দৰে সময়ৰ সোঁতত কিছুমান বস্তু আমাৰ মাজৰ পৰা হেৰাই যাবলৈ ধৰিছে৷ ক্ৰমবিৱৰ্তনৰ ফলস্বৰূপে মানৱ সভ্যতা যিদৰে আদিম অৱস্থাৰ পৰা বৰ্তমানৰ পৰ্যায় পাইছে ঠিক তেনেদৰে এই আলোচ্য বিষয়টোক কেন্দ্ৰ কৰি ইয়াৰ পৰিণতিত মানুহবোৰ কোনদিশে গতি কৰিব সেয়াহে লক্ষণীয়৷\n« নাম বিভ্ৰাট – ডা° ভূপেন শইকীয়া\nমূল গল্প : জীৱন দুদিনীয়া (হিন্দী), গল্পকাৰ : শাৰদ তেলংগ – ভাবানুবাদ – চবিনা ইয়াচমিন »\nভাল লাগিল বিকাশ


তিনিপোৱা চাউল (দ্বীজেন্দ্ৰনাথ শৰ্মা) - সাহিত্য ডট অৰ্গ\nতিনিপোৱা চাউল (দ্বীজেন্দ্ৰনাথ শৰ্মা)\nৰাতিপুৱাই অকল নিমখেৰে কৰা ফিকা চাহ কাপ খাই সি ওলাই গ’ল। প্ৰথম নিমখেৰে খোৱা ফিকা চাহ কাপলৈ তাৰ মনত পৰিল। বিয়া হোৱাৰ দুসপ্তাহমান পিছৰ কথা। মালতীৰ গাৰ পৰা মাহ হালধিৰ গোন্ধ তেতিয়া যোৱাই নাই। সেই দিনা অসম বন্ধ আছিল গতিকে সি বজাৰলৈ নাযায় বাবে দেৰিলৈ শুই আছিল। মালতীয়ে বিচনালৈয়ে চাহ কাপ লৈ আহিছিল। তাৰ নিজকে ডাঙৰ মানুহ যেন লাগিছিল। সি চিনেমাত দেখিছে যে ডাঙৰ মানুহে বিচনাতে চাহ খায়। তাৰ অকস্মাৎ মনলৈ ভাৱ এটা আহিছিল -“ডাঙৰ মানুহে বাৰু মুখ নুধুৱে নেকি? নে ৰাতিপুৱাই উঠি মুখ হাত ধুই শুই থাকে চাহ কাপ খাবলৈ….” বিচনাতে চাহ কাপত শোহাটো মাৰি তাৰ জিভা কোঁচ খাই গ’ল। গিলাতো বেলেগ কথা সি চাহৰ শোহাটো মজিয়াত থুৱাই দিবলগীয়া হ’ল। ভয়ে ভয়ে মালতীয়ে তাৰ মুখলৈ ভেবা লাগি চাই ৰ’ল। তাইৰ মুখলৈ চাই তাৰ হাঁহি উঠি গৈছিল। সেই দিনাও তাৰ ডাঙৰ মানুহৰ দৰে বিচনাত মুখ নুধুৱাকৈ চাহ খোৱা নহ’ল। মালতীয়ে সেই দিনা ভুলতে চাহত চেনীৰ সলনি নিমখ দিছিল।\nআজি অৱশ্যে নিমখৰ ফিকা চাহ কাপত মালতীয়ে ভুলতে নিমখ দিয়া নাই। আগতে এদিন ঘৰত চেনী নথকাত সিয়ে নিমখেৰে চাহ কৰিবলৈ কৈছিল। ৰাতিপুৱাই টোপনিত আল-জাল ভাঙিবলৈ কেতিয়াবা চেনী নহ’লে সিহঁতে নিমখেৰে কাম চলায়। আনকি চাহ পাত নাথাকিলে চেনী পানী, আৰু চেনী আৰু চাহপাত দুইবিধে নাথাকিলে গৰম নিমখ পানীও কেতিয়াবা নখোৱা নহয়। অৱশ্যে তেতিয়া মালতীয়ে তাত আদা বা জালুকগুৰি বা কেতিয়াবা আদা বা জালুকগুৰি নাথাকিলে শুকান জলকীয়াও দি দিয়ে। আনে তেনেকৈ ৰাতিপুৱাৰ আল-জাল ভাঙে নে নাভাঙে সি নাজানে। সি কাকো কেতিয়াও সোধা নাই। সুধিলে সি কেতিয়াবা চেনী আৰু চাহপাত নোহোৱাকৈ ৰাতিপুৱাৰ চাহ খোৱা কথাটো আনে জানিলে সি লাজ নাপাব জানো। মানুহবিলাকে কিমান যে কথা আনৰ ওচৰত লাজ পাব বুলি লুকুৱাই ৰাখে!\nসচৰাচৰ দেওবাৰৰ বাহিৰে এইখিনি সময়ত সি ষ্টেচনলৈ ওলায়। অৱশ্যে আগদিনা বিক্ৰী ভাল নোহোৱাৰ দিনাও ৰাতিপুৱা সি বজাৰ মেলে। কালি বিক্ৰী ভাল হ’ব বুলি আন সকলোৰে দৰে সিও পাচলি সৰহকৈ আনিছিল। সাধাৰণতে সি দীনদয়ালৰ পৰা এহেজাৰ টকা নিয়ে বজাৰৰ বাবে। যোৱা কালি বিক্ৰী ভাল হ’ব বুলিয়েই পোন্ধৰশ টকা নিছিল। হয়তো বিক্ৰী ভালেই হ’লহেঁতেন কিন্তু গধূলি অহা আবতৰীয়া বৰষুণজাকে আউল লগাই দিলে। অন্তত দুহেজাৰ ওঠৰশ বিক্ৰী হ’ব বুলি সি ভাবিছিল। তাৰে ষোল্লশ পঞ্চাশ টকা দীনদয়ালক দিবলগীয়া। কালি তাৰ দীনদয়ালৰ পইচা ঘূৰোৱা নহ’ল। আজি তাক ফাইন দিব লাগিব। সদায় বজাৰৰ বাবে পইছা দিয়াসকলৰ নিয়মটো হ’ল গধূলি সুদে-মূলে আদায় দিব লাগিব নহ’লে পিছদিনালৈ ফাইন দিব লাগিব। বাকী সকলে এশ টকাত দহ টকা ফাইন লয়। দীনদয়াল ল’ৰাটো ভাল সি পাঁচ টকা লয়। দীনদয়ালহঁতে সিহঁতক সহায় কৰিছে নে শোষণ কৰিছে সি ভাবি উলিয়াব নোৱাৰে। বজাৰলৈ যোৱাৰ সময়ত সিহঁতে টকা দিয়ে গধূলি সিহঁতক ঘূৰাই দিব লাগে। মাথোঁ এশ টকাত দহ টকা ওপৰঞ্চি দিব লাগে। দীনদয়াল বুলিয়েই নহয়, মংগল, জগন্নাথ আদি ছয়-সাতজন ল’ৰা আছে, সিহঁতে এনেকৈ দৈনিক বজাৰৰ সৰু-সুৰা বেপাৰীবিলাকক টকা দিয়ে। সি দীনদয়ালৰ পৰাই সাধাৰণতে টকা লয়। ল’ৰাটো বাকী কেইজনৰ দৰে উগ্ৰ নহয়।\nতিনিজনীয়া পৰিয়াল। কণমনিৰ বাবে বেলেগে চাউলৰ হিচাপ কৰিবলগীয়া নাই। সিহঁত দুইটাৰ মাজতে তাইৰখিনি হৈ যায়। থুনুক-থানাক মাত ফুটিছেহে। দুপৰীয়াৰ সাজে ৰাতিৰ সাজে তিনিপোৱা চাউল হ’লে তাৰ এদিনৰ বাবে হৈ যায়। কালি তাৰ তিনি পোৱা চাউল নিয়া নহ’ল। মাথোঁ ছশ টকা বিক্ৰী হৈছিল। তাৰ বাজেট আৰাম্ভ হয় দীনদয়ালক দিবলগীয়া টকাখিনি হাতলৈ অহাৰ পিছৰ পৰাহে। গধূলি টকাখিনি ঘূৰাই দিলেহে পিছদিনা বজাৰ কৰিবলৈ টকা পাব। আকৌ ঘূৰাই নিদিলে এশ টকাত পাঁচ টকাকৈ বেচিকৈ দিবলগীয়া হ’ব। সি সদায় এটা কথাত গুৰুত্ব দিয়ে সেইটো হ’ল তিনি পোৱা চাউল। দীনদয়ালক দিবলগীয়া টকাখিনি যোগাৰ হোৱাৰ পিছত সি প্ৰথমতে তিনিপোৱা চাউল লয়। তাৰ পিছত সি অন্যান্য বজাৰ সমাৰ কৰে। লাগতীয়াল বজাৰ-সমাৰখিনি কৰি পিছত হাতত টকা থাকিলে সি আৰু এপোৱা চাউল লয়। এক কিলো কৈ নিয়া কেইদিনৰ ৰাহি চাউলখিনি বিপদ আপদ বা আলহী দুলহী আহিলে কামত আহে। কিন্তু বহুদিন ধৰি সি ওপৰঞ্চি চাউলপোৱা ল’ব পৰা নাই। তৰকাৰীৰ দাম যিহে বাঢ়িছে সেই অনুপাতে লাভৰ পৰিমাণটো কমিছেহে। তদুপৰি দাম বঢ়াৰ বাবে সি দীনদয়ালৰ পৰা টকাও বেচিকৈ ল’বলগীয়া হৈছে। কিছুদিন আগলৈ সি ছয়-সাতশমান টকা নিয়া হ’লেই হৈ গৈছিল কিন্তু আজি কালি হাজাৰ বাৰশ নিনিলে নহয়। বেছিকৈ টকা নিলে বিক্ৰী ভাল নহ’লে তাৰ সমস্যাটো বাঢ়ে। সেইদিনাই টকা ঘূৰাব নোৱাৰিলে ওপৰঞ্চি ভৰিব লগা হয়। এই কেইদিন দীনদয়ালক দিবলগীয়া টকাখিনি যোগাৰ হোৱাটোতে টনাটনি। ওপৰঞ্চি চাউলপোৱা সি বহুদিন মেনেজ কৰিব পৰা নাই।\nকালি তাৰ তিনিপোৱা চাউলো লোৱা নহ’ল। কালি বৰষুণজাক অহালৈ ছশ টকাহে বিক্ৰী হ’ল। দিব লাগে ষোল্লশ পঞ্চাচ টকা। গধূলি টকা নাপালে পিছদিনা ফাইনটো লয়েই ওপৰঞ্চি অশ্ৰাৱ্য গালি ফ্ৰীতে শুনিব লগা হয়। তদুপৰি টকা উঠাবলৈ অহা সময়ত সিহঁত একেবাৰে টুংটাং হৈ আহে। সময়মতে টকা দিব নোৱাৰিলে কেতিয়াবা লপা-থপাও সহ্য কৰিবলগীয়া হ’য়। আৰু সিহঁতে এইবিলাক ধৰি নাথাকে। মদৰ নিচাত টকা নাপালে খঙটো অলপ বেছিকৈ উঠেতো। সি ভাবিলে, যিহেতু আজি দীনদয়ালক দিবলগীয়া টকাখিনি যোগাৰ হোৱাই নাই, বিনা কাৰণত গালি খোৱাতকৈ ঘৰলৈ যোৱাই ভাল। সি বজাৰ সমৰিব লওতেই দীনদয়াল হাজিৰ। আজি বিক্ৰীয়েই নাই বুলি সি টকা ছশ তালৈ আগবঢ়াই দিলে। তাৰ মুড ভাল আছিল বাবেই নে বৰষুণ দিয়া দেখি অৱস্থাটো বুজি সি হাত পাতি ল’লে কিন্তু কালিলৈৰ ফাইনৰ কথাটো সোঁৱৰাই দিবলৈ নাপাহৰিলে। সি ঠেতেলা খোৱা তৰকাৰী অলপ সৰহকৈ ল’লে। মালতীয়ে আগতে ঠেতেলা খোৱা তৰকাৰী নিয়াৰ বাবে কেট কেট কৰিছিল কিন্তু আজিকালি বুজে যে সিহঁতে ঠেতেলা খোৱা তৰকাৰীহে খাব পাৰে। ঘৰত চাউল নোহোৱাৰ সম্ভৱনাই বেছি। চাউল তিনিপোৱা কিনিবলৈও আজি তাৰ উপায় নাই। ৰামলাল চাচাক দুদিনমান বস্তাৰ ভাড়াই দিয়া হোৱা নাই। আগৰো দুটা কিস্তিৰ গেলামালৰ পইচা দিব আছে। গতিকে বাকী খুজি লঘুহে হোৱা যাব। তৰকাৰীবিলাক বস্তাত ভৰাই ৰামলাল চাচাৰ গেলামাল দোকানৰ পিছত থবলৈ যোৱাত চাচাই ক’লে, “তই দুদিনৰ পইচা দিয়া নাই”। চাচাই প্ৰতি বস্তা তৰকাৰী থোৱাৰ নামত দহ টকাকৈ লয়। সি কালিলৈ দিম বুলি ক’লে। চাচাই হিচাপ কৰি কলে- “দুদিন দুটা বস্তাত বিশ টকা বিশ টকা চল্লিশ টকা আজি তিনিবস্তা ত্ৰিশ টকা মিলাই অহাকালিকৈ সত্তৰ টকা দিব লাগিব।” সি উম বুলি শলাগি ঘৰলৈ খোজ লৈছিল।\nসি ভাবে বজাৰ কৰিবলৈ নিয়া টকাখিনি আনৰ পৰা ল’ব নলগা হ’লে….. এশ দুশকৈ যোগাৰ কৰি সি বহুবাৰ স্বাৱলম্বী হৈছে। কিন্তু বিভিন্ন আহুকাল আহি তাক আকৌ এই অৱস্থালৈ লৈ আহে। হাতত দুপইচা ৰাহি ৰাখি চলা দিনকেইটা তাৰ বাবে যেন সোণালী দিন। কিন্তু সেই সোণালী দিনবোৰ হঠাৎ অহা কিছুমান এৰাব নোৱাৰা প্ৰয়োজনে তাৰ পৰা কাঢ়ি লৈ যায়। মালতীৰ টায়ফয়দ হোৱা বাৰ….. তাৰ হাতত দহ হাজাৰ মান জমা হৈছিল। সি ভাবিলে ভালেই হৈছিল, হাতত টকা জমা থাকোতে মালতীত বেমাৰ হৈছিল। এতিয়া হোৱা হ’লে কি কৰিলেহেঁতেন। টকা আকৌ আহিব, তেনেকৈ প্ৰয়োজনো আহিব বানে ধোৱা পথাৰৰ দৰে তাক লাওলোৱা কৰি যাব। কণমনিৰ ডায়েৰীয়া হোৱা বাৰো সেই একেই কথা। ছমাহমান আগতে সি আকৌ এবাৰ দীনদয়ালৰ পৰা টকা নলোৱাকৈ বজাৰলৈ যাব পৰা হৈছিল। কিন্তু ট্ৰেইনৰ পৰা দৌৰাদৌৰিকৈ বস্তা নমোৱাতে ভৰি ভাঙি দুমাহ বহোতে আকৌ এই অৱস্থা পালে।\nএইবিলাক পাগুলি পাগুলি সি বজাৰ পালে। যোৱাৰাতি মালতীয়ে কৈছে বিপদৰ বাবে লুকাই থোৱা চাউলৰ টেমাটোত এপোৱামান চাউল আছে আৰু সেইখিনি ৰাতি ৰান্ধিছে। আজি সি বজাৰলৈ নাহিলহেঁতেন। কিন্তু দীনদয়ালৰ টকাৰ সুদৰ ওপৰত সুদ লগতে গালি। ইপিনে চাউল নাই। বন্ধৰ দিনতো কেতিয়াবা ৰাতিপুৱা বেপাৰ ভাল হয়। সিহঁত সৰু দোকানী গতিকে বন্ধৰ দিনত ৰাতিপুৱা অলপ সময় খুলিলে কেতিয়াবা ভাল বিক্ৰী হয়। কেঁচা তৰকাৰী। যোৱাকালি আধাও বিক্ৰী নহল। তদুপৰি গধূলিলৈ বহুত তৰকাৰী নষ্ট হৈ যাব। আজি দুপৰীয়া লঘোণ হ’ব। কিন্তু তাতকৈও ডাঙৰ চিন্তাটো হ’ল, দীনদয়ালক দিবলগীয়া টকাখিনি যোগাৰ নহ’লে সি কি কৰিব। পিছপিনৰ দুৱাৰ খুলি মাল বিক্ৰী কৰি আগপিনে অসমবন্ধ পালন কৰা ৰামলাল চাচাৰ দোকানৰ পিছৰ পৰা সি তৰকাৰীৰ বস্তা তিনিটা উলিয়াই আনি ফুটপাথত পোহাৰ মেলিলে। সি ৰাষ্টালৈ চালে, প্ৰায় জনশূন্য। দুই এজনে পিছপিনে খুলি ৰখা দোকানবিলাকত সোমাইছে আৰু হাতত সৰু-সুৰা টোপোলা লৈ ওলাই গৈছে। সি গ্ৰাহকৰ অপেক্ষাত ৰৈ আছে। অকলে অকলে তৰকাৰীসোপা আগত লৈ বহি থাকিব তাৰ মনটোত আচাং-ইচিং লাগিল। দুজনমান মানুহ তাৰ পিনে অহা দেখি তাৰ ভাল লগি গ’ল। যি কি নহওক বহ্নিটো অন্তত হ’ব। বাকী যি হয় হ’ব তিনিপোৱা চাউলৰ দামটো হলেও হ’ব।\nগ্ৰাহক কেইজন ঠিক তাৰ সম্মুখ পাইছেহে মাথোন, হঠাৎ দুখন মটৰ চাইকেলত তিনিজনকৈ ছয়জন চেঙেলীয়া ডেকা তাৰ সম্মুখত ৰ’ল। সি প্ৰথমতে গ্ৰাহক বুলিয়েই ভাবিছিল। কিন্তু সিহঁতে তাক ধমকি দিয়াতহে বুজিলে যে তাৰ বেপাৰ বন্ধ কৰিবলৈহে আহিছে। সি লক্ষ্য কৰিলে তাৰ ওচৰলৈ আহি থকা মানুহকেইজনে একো নেদেখাৰ ভাও জুৰি আঁতৰি গ’ল। সি কিবা কোৱাৰ আগতে দুজনমানে তাৰ তৰকাৰীবিলাক নৰ্দমাত পেলাই দিলে আৰু মটৰ চাইকেলত উঠি তৰিৎ বেগে তাৰ পৰা আঁতৰি গ’ল। সি নৰ্দমাত ছেদেলি-ভেদেলি হৈ পৰি ৰোৱা তৰকাৰীৰ পিনে বিষণ্ণ বদনে চাই ৰ’ল। আজিও তাৰ তিনিপোৱা চাউল লোৱা ন’হল। আমন জিমনকৈ সি ঘৰলৈ খোজ ল’লে।\nমুকলি চিন্তা:অপহৰণ, বাতানুকূল যন্ত্ৰ আৰু লাখ টকীয়া প্ৰশ্ন ইত্যাদি (অজয়লাল দত্ত) →\nনষ্ট চৰিত্ৰ – ৰাকেশ হাজৰিকা


আই পি এল ২০১৯: ৰিয়ান পৰাগ সম্বন্ধীয় ৯ টা আকৰ্ষণীয় কথা|ipl-2019-nine-amazing-facts-about-assam-cricketer-riyan-parag– News18 Assam\nআই পি এল ২০১৯: ৰিয়ান পৰাগ সম্বন্ধীয় ৯ টা আকৰ্ষণীয় কথা\nএতিয়া বিশ্বজুৰি চৰ্চাত অসমৰ ৰিয়ান । আই পি এলৰ ১২তম সংস্কৰণত ৰাজস্থান ৰয়েলছৰ হৈ চমকপ্ৰদ প্ৰদৰ্শন কৰাৰ পিছত এতিয়া বিশ্ব ক্ৰিকেটত ব্যাপক ভাবে চৰ্চিত হৈছে ৰিয়ান পৰাগৰ নাম । ক্ৰিকেটত খলকনি তোলা ৰিয়ান পৰাগ কোন ! ৰিয়ান পৰাগ সম্বন্ধীয় ৯ টা আকৰ্ষণীয় কথা\nUpdated:May 8, 2019, 7:08 PM IST\n১.জন্ম আৰু খেলৰ কৌশল–\n১০ ডিচেম্বৰ ২০০৭ ত জন্ম লাভ কৰা ৰিয়ানৰ ঘৰ গুৱাহাটীত । ঘৰুৱা ক্ৰিকেটত অসমক প্ৰতিনিধিত্ব কৰা ৰিয়ান সোঁহতীয়া বেটচমেন আৰু লেগ স্পীন বলাৰ ।\n২.খেলৰ লগত জড়িত ৰিয়ানৰ পৰিয়াল–\nৰিয়ানৰ দেউতাক পৰাগ দাস এগৰাকী প্ৰাক্তন প্ৰথম শ্ৰেণীৰ ক্ৰিকেটাৰ যি ঘৰুৱা ক্ৰিকেটত অসম আৰু ৰেলৱে’ দলক প্ৰতিনিধিত্ব কৰিছিল। মাতৃ মিঠু বৰুৱা এগৰাকী প্ৰাক্তন ৰাষ্ট্ৰীয় পৰ্যায়ৰ সাঁতোৰবিদ । মাতৃ মিঠু বৰুৱাই এটা সময়ত ৫০ মিটাৰ ফ্ৰী স্টাইল সাঁতোৰত ৰাষ্ট্ৰীয় অভিলেখ গঢ়িছিল । তেখেতে এছিয়ান চেম্পিয়নশ্বিপ আৰু ছাফ গেমছত ভাৰতক প্ৰতিনিধিত্ব কৰিছিল ।\n৩.য়ুথ টেষ্ট ক্ৰিকেটত ৰিয়ানৰ ৰেকৰ্ড–\nৰিয়ানে ২০১৭ চনত ইংলেণ্ডত য়ুথ টেষ্ট ক্ৰিকেটত নিজৰ কেৰিয়াৰ আৰম্ভ কৰে । অভিষেক মেচত দুয়োটা ইনিংছতে অৰ্ধ শতক কৰিছিল ৰিয়ানে । দ্বিতীয় ইনিংছত ৰিয়ানে অৰ্ধ শতক কৰিছিল মাত্ৰ ৩৩ টা বলতেই ,যিটো আছিল য়ুথ টেষ্ট ক্ৰিকেটৰ ইতিহাসত দ্বিতীয় বিস্ফোৰক অৰ্ধ শতক । য়ুথ টেষ্ট ক্ৰিকেটৰ ইতিহাসত বিস্ফোৰক অৰ্ধ শতকৰ ৰেকৰ্ড আছে বিৰাট কোহলীৰ নামত । ২০০৭ চনত শ্ৰীলংকাৰ বিৰুদ্ধে মাত্ৰ ৩২ টা বলত অৰ্ধ শতক কৰিছিল কোহলীয়ে ।\n৪.১৯–অনুৰ্ধ বিশ্বকাপত জাতীয় দলৰ সদস্য–\n২০১৮ চনত নিউজিলেণ্ডত অনুষ্ঠিত হোৱা ১৯–অনুৰ্ধ বিশ্বকাপত জাতীয় দলৰ সদস্য আছিল অসমৰ ৰিয়ান । ৪ খন মেচত অংশলৈ ৰিয়ানে ১৭ ৰাণ সংগ্ৰহ কৰাৰ লগতে দখল কৰিছিল ৩ টা উইকেট ।\n২০১৭ চনৰ জানুৱাৰীত ৰিয়ানে অসমৰ হৈ ঝাৰখণ্ডৰ বিৰুদ্ধে খেলিছিল । টি২০ত অভিষেকৰ সময়ত ৰিয়ানৰ বয়স আছিল ১৫ বছৰ ৮০ দিন ।\n৬. প্ৰথম শ্ৰেণীৰ ক্ৰিকেটত অভিষেক–\n১৬ বছৰতে ৰিয়ানে ২০১৭ চনত হায়দৰাবাদৰ বিৰুদ্ধে প্ৰথম খন প্ৰথম শ্ৰেণীৰ ক্ৰিকেট খেলত অংশ লৈছিল । ২১ শতিকাত জন্ম গ্ৰহন কৰা ৰিয়ান প্ৰথম ভাৰতীয় প্ৰথম শ্ৰেণীৰ ক্ৰিকেটাৰ ।\n৭.ৰিয়ানৰ ডাঙৰ ছিক্স\nৰিয়ান আছিল ২০১৭ চনত ১৯–অনুৰ্ধ এদিনীয়া ক্ৰিকেট টুৰ্ণামেন্টত সৰ্বাধিক ৰান সংগ্ৰহ কৰা সকলৰ এজন । এটা শতক আৰু দুটা অৰ্ধ–শতকেৰে টুৰ্ণামেন্টত ২০৭ ৰান সংগ্ৰহ কৰিছিল । ব্ৰাবৰ্ণ ষ্টেডিয়ামত অনুষ্ঠিত টুৰ্ণামেন্টৰ এখন খেলত ৰিয়ানে দৰ্শন নলকন্দেৰ বলত এটা ছিক্সাৰ কোবাই বল ষ্টেডিয়ামৰ বাহিৰত পেলাইছিল ।\n৮. আই পি এলত অভিষেক–\n২০১৯ চনৰ আই পি এলত ১০ লাখ টকাৰ দৰত ৰাজস্থান ৰয়েলচৰ হৈ খেলিছিল ৰিয়ান পৰাগে । চেন্নাই ছুপাৰকিংছৰ বিৰুদ্ধে খেলা আই পি এলত অভিষেকৰ সময়ত ৰিয়ানৰ বয়স আছিল মাত্ৰ ১৭ বছৰ । ৰিয়ান আছিল আই পি এল খেলা তৃতীয় কনিষ্ঠ ক্ৰিকেটাৰ ।\n৯. জ্যেষ্ঠ ক্ৰিকেটাৰৰ সৈতে ৰিয়ান–\n৯ বছৰ বয়সতে ৰিয়ানে দুই ভাৰতীয় ক্ৰিকেট দলৰ অধিনায়ক সৌৰভ গাংগুলী আৰু এম এছ ধোনিৰ সাক্ষাৎ লাভ কৰিছিল। ২০১৭ চনৰ গুৱাহাটীত অনুষ্ঠিত হোৱা পাকিস্তানৰ বিৰুদ্ধে খেলত সৌৰভ গাংগুলী আৰু এম এছ ধোনিৰ সৈতে ফ’টো উঠাৰ সুবিধা পাইছিল। ১২ বছৰ পিছত ৰিয়ানে নিজৰ অভিষেক মেচত ধোনিৰ বিৰুদ্ধে বল কৰাৰো সুযোগ পাইছিল । খেলৰ শেষত ৰিয়ানে লাভ কৰিছিল ধোনিৰ পৰা বহু আৱশ্যকীয় পৰামৰ্শ ।


অ’মিক্ৰনত আক্ৰান্ত শিশুৰ সংখ্যাই গঢ়িছে অভিলেখ, কোনখন দেশে চকুৰে দেখিছে সৰিয়হ ফুল ? -\nHomeআন্তঃৰাষ্ট্ৰীয়অ’মিক্ৰনত আক্ৰান্ত শিশুৰ সংখ্যাই গঢ়িছে অভিলেখ, কোনখন দেশে চকুৰে দেখিছে সৰিয়হ ফুল...\nঅ’মিক্ৰনত আক্ৰান্ত শিশুৰ সংখ্যাই গঢ়িছে অভিলেখ, কোনখন দেশে চকুৰে দেখিছে সৰিয়হ ফুল ?\nৱাশ্বিংটনঃ কৰ’না ভাইৰাছৰ ডেল্টা ভেৰিয়েণ্টক অতিক্ৰম কৰি আমেৰিকা যুক্তৰাষ্ট্ৰত সংক্ৰমণৰ ক্ষেত্ৰত অ’মিক্ৰনে প্ৰধান স্থান দখল কৰা পৰিলক্ষিত হৈছে। একে সময়তে, অ’মিক্ৰন আক্ৰান্ত শিশুৰ সংখ্যা বৃদ্ধি পাইছে আমেৰিকাত। ইতিমধ্যে ক’ভিড-১৯ ত আক্ৰান্ত শিশুসকলক চিকিৎসালয়ত ভৰ্তি কৰাৰ ক্ষেত্ৰতো অভিলেখ গঢ়িছে দেশখনে। আমেৰিকা যুক্তৰাষ্ট্ৰত কৰ’না নিয়ন্ত্ৰণৰ বাবে দায়বদ্ধ চৰকাৰী সংস্থা ‘চেণ্টাৰ ফ’ৰ ডিজিজ এণ্ড প্ৰিভেনছন অৰ্থাত্ (চিডিচি)ৰ মুৰব্বী ৰাছেল ৱালেনস্কিয়ে কয় যে, ‘ডিচেম্বৰ মাহৰ মাজভাগৰ পৰা অ’মিক্ৰনত আক্ৰান্ত শিশুৰ সংখ্যা দ্ৰুতগতিত বৃদ্ধি পাইছে।’\nতেওঁ লগতে কয় যে, ১৪ খন ৰাজ্যৰ ২৫০ খন চিকিৎসালয়ৰ পৰা প্ৰাপ্ত পৰিসংখ্যা অনুসৰি প্ৰতি ১০,০০০ ভুক্তভোগীৰ ভিতৰত ৫ বছৰ বা তাতোকৈ কম বয়সৰ শিশু ৪জন। ৫ ৰ পৰা ১৭ বছৰ বয়সৰ শিশু আৰু কিশোৰ কমেও এজন।’ আনহাতে, টিকাকৰণ নকৰা সংক্ৰমিত শিশু আৰু চিকিৎসালয়ত ভৰ্তি হোৱাৰ ঘটনা উদ্বেগজনক বুলিও তেওঁ সদৰি কৰিছে। বিগত সময়চোৱাত সমগ্ৰ বিশ্বত পঞ্জীয়ন কৰা ক’ভিড-১৯ ত আক্ৰান্তৰ সংখ্যাই ৩০০ কোটি অতিক্ৰম কৰিছে। কৰ’না সংক্ৰমণ বৃদ্ধি হোৱাৰ মাজতে, ব্ৰিটেইনে তাত্‍পৰ্যপূৰ্ণ মন্তব্য কৰা পৰিলক্ষিত হৈছে। সাম্প্ৰতিক পৰিস্থিতিত কৰ’না ভাইৰাছৰ আক্ৰমণ প্ৰতিহত কৰিবলৈ সাৱধানতামূলক চতুৰ্থ ভেকছিন দিয়াৰ কোনো প্ৰয়োজনীয়তা নাই বুলিও সদৰি কৰিছে ব্ৰিটেইনে। উল্লেখ্য যে, বিগত বৰ্ষৰ মে’ মাহৰ পৰাই ব্ৰিটেইনত ৫০ ঊৰ্দ্ধৰ ব্যক্তিক সাৱধানতামূলক তৃতীয় ভেকছিন প্ৰদান কৰা বুলি জানিবলৈ পোৱা গৈছে। ইফালে শিশুৰ আক্ৰান্তৰ হাৰে উদ্বিগ্ন কৰি তুলিছে আমেৰিকাক। কৰ’নাই কাবু কৰা দেশখনে এই মাৰন ভাইৰাছবিধৰ বিৰুদ্ধে অনাগত সময়ত কিদৰে আগবাঢ়ে সেয়াহে হ’ব লক্ষ্যণীয়!\nPrevious articleমহাত্মা গান্ধী: গডছেৰ অনুগামীৰ অজস্ৰ আঘাত সত্ত্বেও বাৰে বাৰে উজলি উঠে সেই আদৰ্শৰ পোহৰ\nNext articleমানৱ সভ্যতাৰ সমুখত বৃহত্ প্ৰত্যাহ্বান; আমাক ক’লৈ লৈ গৈ আছে কৰ’নাই?


Campilox in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Campilox ar byavahar, ppali, parshwakriya, upkaar, kriya-pratikriya aaru satarkatabani\nCampilox के प्रकार चुनें\nCampilox 250 mg/250 mg Injection\nmember can buy this for ₹11.15\nCampilox ৰ লাভ আৰু ব্যৱহাৰসমূহ- Campilox Benefits & Uses in Assamese- Campilox ar laabh aaru byavaharsamuh\nCampilox ৰ পালি আৰু সেয়া কেনেদৰে ল'ব- Campilox Dosage & How to Take in Assamese - Campilox ar paali aaru xeya kenedore lobo\nCampilox ৰ পাৰ্শ্চক্ৰিয়াসমূহ- Campilox Side Effects in Assamese- Campilox ar parshwakriyasamuh\nCampilox সংক্ৰান্ত সতৰ্কতাবাণীসমূহ- Campilox Related Warnings in Assamese- Campilox xonkranta xatarkatabanisamuh\nঅইন দৰৱৰ সৈতে Campiloxৰ গুৰুতৰ ক্ৰিয়া-প্ৰতিক্ৰিয়া- Severe Interaction of Campilox with Other Drugs in Assamese- Oinor xoite Campilox ar gurutor kriya-pratikriya\nCampilox মতভেদসমূহ- Campilox Contraindications in Assamese- Campilox nishedhsamuh\nCampilox ৰ বিষয়ে সততে সোধা প্ৰশ্নসমূহ- Frequently asked Questions about Campilox in Assamese- Campilox ar bikhoye satate xodha prashnasamuh\nখাদ্য আৰু মদৰ সৈতে Campilox ক্ৰিয়া-প্ৰতিক্ৰিয়া- Campilox Interactions with Food and Alcohol in Assamese- khadya aaru modor xoite Campilox kriya-pratikriya\nCampilox ৰ লাভ আৰু ব্যৱহাৰসমূহ - Campilox Benefits & Uses in Assamese - Campilox ar laabh aaru byavaharsamuh\nCampilox তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCampilox ৰ পালি আৰু সেয়া কেনেদৰে ল'ব - Campilox Dosage & How to Take in Assamese - Campilox ar paali aaru xeya kenedore lobo\nCampilox-ৰ উপাদানসমূহ - Campilox Active Ingredients in Assamese - Campilox-ar upadaansamuh\nCampilox ৰ পাৰ্শ্চক্ৰিয়াসমূহ - Campilox Side Effects in Assamese - Campilox ar parshwakriyasamuh\nগৱেষণাৰ ভিত্তিত, Campilox ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCampilox সংক্ৰান্ত সতৰ্কতাবাণীসমূহ - Campilox Related Warnings in Assamese - Campilox xonkranta xatarkatabanisamuh\nCampilox-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCampilox ৰ গৰ্ভাবস্থাৰ সময়ত পাৰ্শ্ব-প্ৰতিক্ৰিয়া জনা নাযায় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nCampilox-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Information about safety of Campilox ৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nবৃক্কত Campilox কি প্ৰভাৱ দেখা গৈছে?\nCampilox গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Campilox কি প্ৰভাৱ দেখা গৈছে?\nCampilox গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Campilox ৰ কি প্ৰভাৱ দেখা গৈছে?\nহৃদয় ৰ বাবে Campilox কেতিয়াবাহে ক্ষতিকাৰক।\nঅইন দৰৱৰ সৈতে Campiloxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Campilox with Other Drugs in Assamese - Oinor xoite Campilox ar gurutor kriya-pratikriya\nCampilox তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCampilox মতভেদসমূহ - Campilox Contraindications in Assamese - Campilox nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Campilox লোৱা অনুচিত যাতে -\nCampilox ৰ বিষয়ে সততে সোধা প্ৰশ্নসমূহ - Frequently asked Questions about Campilox in Assamese - Campilox ar bikhoye satate xodha prashnasamuh\nএই Campilox-এ অভ্য়াস বা নিচাৰ সৃষ্টি কৰে নেকি?\nনহয়, আপনি Campiloxৰ প্ৰতি আসক্ত নহয়।\nCampilox লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, আপুনি ডাক্তৰৰ পৰামৰ্শৰ পিছতহ Campilox লোৱাটো নিৰাপদ।\nCampilox য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Campilox ক্ৰিয়া-প্ৰতিক্ৰিয়া - Campilox Interactions with Food and Alcohol in Assamese - khadya aaru modor xoite Campilox kriya-pratikriya\nখাদ্য আৰু Campiloxৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Campilox আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Campiloxৰ মাজৰ প্ৰতিক্ৰিয়া\nCampilox আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nCampilox ৰ অনুকল্প - Substitutes for Campilox in Assamese\nCampilox ৰ মূল্য আৰু পেকৰ চাইজ - Campilox Price and Pack Size in Assamese - Campilox ar mulya aaru pakor size\nCampilox 250 mg/250 mg Injection ₹11.7 खरीदें\nআপুনি বা আপোনাৰ পৰিয়ালৰ কোনোবাই Campilox লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Campilox ব্যৱহাৰ কৰিছিল নেকি?\nআপুনি কিমান পৰিমাণে Campilox সেৱন কৰিছিল?\nআপুনি Campilox ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Campilox সেৱন কৰে?


ক্ৰিকেটাৰৰ সৈতে শচীন তনয়াৰ প্ৰেম! - Olympia Sports\nHomeNewsক্ৰিকেটাৰৰ সৈতে শচীন তনয়াৰ প্ৰেম!\nশচীন তনয়াৰ প্ৰেম। তাকো ক্ৰিকেটাৰৰ লগত। এনে খবৰে সততে দৃষ্টি আকৰ্ষণ কৰে ক্ৰিকেট অনুৰাগীৰ। শেহতীয়াকৈ সামাজিক মাধ্যমত তেনে এক খবৰেই ভাইৰেল হৈ পৰিছে। শচীন টেণ্ডুলকাৰৰ জীয়ৰী ছাড়া টেণ্ডুলকাৰ হেনো এগৰাকী আই পি এল তাৰকাৰ প্ৰেমত পৰিছে। কলকাতা নাইট ৰাইডাৰ্ছৰ উদীয়মান ক্ৰিকেটাৰ শুভমন গিল নেকি ছাড়াৰ মনৰ মানুহগৰাকী। তাকে লৈ এতিয়া চর্চা চলিছে সৰ্বত্ৰে।\nআচলতে, যোৱা বুধবাৰে কে কে আৰ আৰু মুম্বাই ইণ্ডিয়ানছৰ মাজত অনুষ্ঠিত মেচৰ সময়তে ছাৰাই নিজৰ ইনষ্টাগ্ৰাম ষ্ট’ৰীত শুভমনে ফিল্ডিং কৰি থকা এখন ফটো শ্বেয়াৰ কৰে। লগত দিয়ে হাৰ্টৰ ইম’জি।\nতাৰ পিছত খেলৰ অন্তত শুভমনেও একেই ইমজি আৰু কেপচনৰ সহায়ত নিজৰ ফটো পোষ্ট কৰে। তেতিয়াৰ পৰাই সামাজিক মাধ্যমত দুয়ো গৰাকীৰ সম্পৰ্কক লৈ চলিছে ব্যাপক চৰ্চা। বহুতেই সন্দেহ কৰিছে শচীন তনয়াৰ প্ৰেমিক আন কোনো নহয়, সেইজন হৈছে কে কে আৰৰ শুভমন গিল।\nPrevious articleনৰ্থ ইষ্ট ইউনাইটেডত পৰ্টুগালৰ লুইচ মাছাড’\nNext articleলক্ষ্য টকীঅ’: উন্নত প্ৰশিক্ষণৰ বাবে আমেৰিকালৈ উৰা মাৰিব মীৰাবাই চানু\n‘’Good luck Lovlina Good luck team India ’’\nআন্তঃৰাষ্ট্ৰীয় আৰ্চাৰী প্ৰতিযোগিতালৈ অসমৰ বোকাখাতৰ বিশাল চাংমাই\nমেক্সৱেলৰ বাগদত্তা বিনি ৰমনক ট্ৰল, বিনিৰো উচিত প্ৰত্যুত্তৰ


দেৱালী দিনাই কেবিনেটত ল'লে গুৰুত্বপূৰ্ণ সিদ্ধান্ত -\nHomeআঞ্চলিকদেৱালী দিনাই কেবিনেটত ল'লে গুৰুত্বপূৰ্ণ সিদ্ধান্ত\nদেৱালী দিনাই কেবিনেটত ল’লে গুৰুত্বপূৰ্ণ সিদ্ধান্ত\nগুৱাহাটী : আজি অনুষ্ঠিত হোৱা কেবিনেট বৈঠকৰ পাছতে সংবাদমেল সম্বোধন কৰে মন্ত্ৰী কেশৱ মহন্ত আৰু যোগেন মহনে৷ এপিএছইৰ সলনি এতিয়াৰ পৰা মুখ্য সচিবৰ নেতৃত্বাধীন এক কমিটিয়ে স্বাস্থ্য বিভাগৰ সঞ্চালক, যুটীয়া সঞ্চালক আদিক নিযুক্তি দিব বুলি কেবিনেটত সিদ্ধান্গ গ্ৰহণ কৰে৷\nকেবিনেটত লোৱা সিদ্ধান্তসমূহক লৈ মন্ত্ৰী যোগেন মোহনে কয়, “ৰাজহ বিভাগত বিগত সময়ত ভূমি আবণ্টন লাভ কৰা ২ লাখ লোকে ম্যাদি পত্তাৰ বাবে আৱেদন কৰিব পাৰিব। পূৰ্বে আবণ্টন ৩ বছৰৰ পাছত হে ম্যাদি পতা দিয়াৰ নিয়ম আছিল।” ইয়াৰ উপৰি মিছন বসুন্ধৰা আঁচনিৰ পৰ্টেলত ১ লাখ ৬৮২ খন আৱেদন কৰিছে। ৰাজ্যত ২০০ খন ৰাজহ আদালতৰ দ্বাৰা কাম চলি আছে। একচনীয়া মাটিৰ ক্ষেত্ৰতো মিছন বসুন্ধৰা যোগেদি ৰাইজ উপকৃত হ’ব। ট্ৰাইবেল বেল্টৰ ভূমিৰ বাবে জিলা উপায়ুক্তই ছেল্ফ পাৰ্মিচন দিব পাৰিব বুলি উল্লেখ কৰে৷\nইপিনে মন্ত্ৰী কেশৱ মহন্তই কয়, “নামঘৰীয়া আৰু মন্দিৰৰ পূজাৰীসকলক এককালীন সাহাৰ্য্য ১৫ হেজাৰ টকাকৈ দিয়া হ’ব। কমিটীয়ে স্থায়ীভাৱে নিয়োগ কৰা নামঘৰীয়া আৰু পূজাৰী হ’ব লাগিব। ৫ বছৰ এই বৃত্তিত নিয়োজিত হ’ব লাগিব। লগতে নূন্যতম বয়স ৪০ বছৰ হ’ব লাগিব।” প্ৰব্ৰজনকাৰী শ্ৰমিক সকলৰ বাবে ফুড চিকউটিৰ স্কীমৰ দ্ধাৰা ৰেচন প্ৰদান কৰিব। এখনকৈ কাৰ্ড তেওঁলোকক দিয়া হ’ব। চাহ শ্ৰমিকসকললৈ মেডিকেলৰ কোটা হিচাপে মেডিকেল পঢ়িবলৈ ২৪ জন ছাত্ৰই সুবিধা পাব। ইয়াৰে ব্ৰহ্মপুত্ৰত উপত্যকাত ১৮ জন আৰু বৰাক উপত্যকাত ৬ জন ছাত্ৰ।\nঅহা ২২ নৱেম্বৰৰ পৰা ২৯ নৱেম্বৰলৈ এসপ্তাহৰ কাৰ্যসূচীৰে ভেকচিনৰ বাবে ভোটকেন্দ্ৰৰ ব্যৱস্থা কৰা হ’ব। মুখ্যমন্ত্ৰী আৰু মুখ্য সচিৱ আৰু মন্ত্ৰী, বিধায়কৰ লগতে বিষয়াসকলে এটা এটা ভোটকেন্দ্ৰেত ৰাইজে ভেকচিন লাভ কৰিছে নাই খবৰ ল’ব।\nমাইক্ৰফাইনেঞ্চৰ ঋণৰ আঁচনিৰ ধন বেংকৰ লগত লেনদেন কৰি থকা সকললৈ নৱেম্বৰৰ ২৮,২৯ আৰু ৩০ তাৰিখে ২৫ হাজাৰ টকাৰ চেক প্ৰদান কৰা হ’ব। ৯ খন জিলাত প্ৰথমে চেক বিতৰণ কৰা হ’ব। প্ৰতিমাহে ৮-৯ খনকৈ জিলাত ১১ লাখ মহিলাক এই আঁচনী প্ৰদান কৰা হ’ব। (শিৱসাগৰ, চৰাইদেউ, যোৰহাট, গোলাঘাট, শোণিতপুৰ, মাজুলী, ডিমা হাচাও, ৱেষ্ট কাৰ্বি আংলং)\nPrevious articleপ্ৰথম দৃষ্টিতেই প্ৰেম! ৭১ বছৰীয়া বৃ্দ্ধাক বিয়া কৰালে ১৮ বছৰীয়া যুৱকে\nNext articleসুৰাপান কৰি মৃত্যুমুখত পৰিল ৮ জনকৈ লোক! ক’ত?


চিকিৎসা বিজ্ঞানৰ ইটো-সিটো — Vikaspedia\nএক ৰহস্যময় চালৰ ৰোগৰ ফলত ভিয়েটনামত ১৯ জন লোক নিহত হোৱাৰ লগতে শ শ লোক আক্ৰান্ত হৈছে। ভিয়েটনামৰ স্বাস্থ্য বিভাগে ইয়াৰ কাৰণ আৰু চিকিত্‍সাৰ বিষয়ে একো উৱাদিহ নাপাই শেষত আন্তঃৰাষ্ট্ৰীয় মহলত সহায় বিচাৰিছে। দেশখনৰ কেৱল কোৱাং গাই এলেকাতে ১৭০ জন ৰোগী ধৰা পৰিছে। এই ৰোগত প্ৰথমে আক্ৰান্তৰ তীব্ৰ জ্বৰ হয়, ভোক কমে আৰু হাত-ভৰিৰ তলুৱা ৰঙা পৰে। শেষত যকৃতৰ অসমৰ্থতা বা একাধিক অঙ্গৰ অসমৰ্থতাত (multiple organ failure) আক্ৰান্তৰ মৃত্যু ঘটে।\nলণ্ডনত কৰা এক অধ্যয়নৰ এই কথা জানিব পৰা গৈছে যে পৰীক্ষা গৃহলৈ পানী লৈ অহা ছাত্ৰ-ছাত্ৰীসকলে তুলনামূলকভাৱে ভাল ফলাফল দেখুৱায়। ইয়াৰ প্ৰকৃত কাৰণ জানিব পৰা হোৱা নাই যদিও ধাৰণা কৰা হৈছে যে এইসকল ছাত্ৰৰ দেহত পানীৰ সঠিক পৰিমাণে চিন্তাশক্তিক প্ৰভাৱিত কৰে, বা পানী খালে পৰীক্ষাৰ লগত যুক্ত মনৰ চাপ দূৰ হ'ব পাৰে। অৱশ্যে অধ্যয়নটোত পানী লৈ অহা ছাত্ৰসকলে সঁচাকৈ পানী খাইছিল নে নাই সেই কথা ধৰা হোৱা নাই!\nআমেৰিকা যুক্তৰাষ্ট্ৰত শেহতীয়াকৈ মদৰ নিচা এৰিব নোৱাৰা ল'ৰা-ছোৱালীয়ে লিকুইড হেণ্ড চেনিটাইজাৰ সেৱন কৰাৰ ঘটনা বাঢ়ি আহিছে। ইয়াৰে বহুকেইজন বিষক্ৰিয়াৰ বাবে চিকিত্‍সালয়ত ভৰ্তি হ'ব লগা হৈছে। লিকুইড হেণ্ড চেনিটাইজাৰত ৬০% ইথাইল এলকহল থাকে। কিছুমানে চিধাচিধি এই সামগ্ৰী গলাৰ্ধকৰণ কৰাৰ বিপৰীতে কিছুমানে হেনো নিমখৰ সহায়ত তাৰ পৰা এলকহলখিনি আঁতৰাই লৈ সেৱন কৰিছে।\nনিউজিলেণ্ডৰ এগৰাকী মহিলাই জনপ্ৰিয় শীতল পানীয় ক’কাক’লাৰ প্ৰতি থকা তেওঁৰ ভয়ানক আসক্তিৰ কথা প্ৰকাশ কৰিছে। পউলিন য়াট নামৰ ৩৮ বছৰীয়া এই মহিলাগৰাকীয়ে দৈনিক ১৮ লিটাৰ পৰ্যন্ত ক’ক গ্ৰহণ কৰিছিল যাৰ ফলত তেওঁ শৰ্যাশায়ী হোৱাৰ লগতে শৰীৰৰ ওজন হৈছিলগৈ ১০০ কিলোগ্ৰাম। ১৬ বছৰ বয়সৰ পৰাই ক’কাক’লাৰ প্ৰতি আসক্তি জন্মা পউলিনে ৰাতি বিছনাৰ কাষতো পানীৰ সলনি পানীয়বিধহে ৰাখিছিল! শেহতীয়াকৈ বিভিন্ন শাৰীৰিক ব্যাধিত ভুগি চিকিত্‍সকৰ পৰামৰ্শমতে তেওঁ ক’কাক’লা পৰিত্যাগ কৰিছে।\nকিউবাৰ বিজ্ঞানীসকলে কলৰ বাকলিৰ পৰা কেইবাবিধো গুৰুত্বপূৰ্ণ ঔষধ প্ৰস্তুত কৰিছে। আম্তঃৰাষ্ট্ৰীয় বিধি-বিধান অনুসৰি প্ৰস্তুত কৰা এইসমূহ যৌগ লেবিঅ’ফাম নামৰ গৱেষণাগাৰৰ বিজ্ঞানীয়ে ভিয়েটনামৰ ঔষধ উদ্যোগক প্ৰদান কৰিছে। ইয়াৰে ভিতৰত “আচমাকেন” নামৰ ঔষধবিধ হাঁপানী ৰোগত ব্যৱহাৰ কৰিব পাৰি। “নিউট্ৰিছ’ল” নামৰ যৌগবিধ ৰক্তহীনতা আৰু আভোকত খাদ্যৰ পৰিপূৰকৰূপে ব্যৱহাৰকৰিব পাৰি। “প্ৰ’প’লিনা” নামৰ যৌগবিধে প্ৰতিৰক্ষাতন্তৰ ৰোগতকাম কৰাৰ উপৰিও একেধাৰে বেক্টেৰিয়া, পেৰেচাইটৰ সংক্ৰমণ আৰু জ্বৰ বা বিষত কাম কৰে বুলি বিজ্ঞানীসকলে মত প্ৰকাশ কৰিছে।\nডেংগু ভাইৰাছে সংক্ৰমণৰ সময়ত লক্ষ্য কৰি লোৱা কিছুমান উত্‍সেচক আৰু স্নেহপদাৰ্থৰ দৰে জৈৱৰাসায়নিক যৌগ গৱেষকসকলে আৱিষ্কাৰ কৰিছে। এই আৱিষ্কাৰে ডেংগু ৰোগৰ চিকিত্‍সাৰ নতুন পথ মুকলি কৰিব বুলি আশা কৰা হৈছে।ডেংগু ভাইৰাছে শৰীৰত প্ৰৱেশ কৰি কিদৰে কোষৰ অঙ্গাণু যেনে মাইট’কন্দ্ৰিয়া,এণ্ড’প্লাজমিক ৰেটিকুলাম আদিৰ আৱৰণত থকা স্নেহপদাৰ্থৰ গঠন সলনি কৰে আৰু কোষৰ উত্‍সেচক ব্যৱহাৰ কৰে সেই কথা গৱেষণাত প্ৰকাশ পাইছে। গতিকে তেজত ক’লেষ্টেৰ’লৰ মাত্ৰা কমোৱা ঔষধো ভৱিষ্যতলৈ হয়তো ডেংগু ৰোগৰ চিকিত্‍সাত ব্যৱহাৰ হ’ব পাৰে। এই গৱেষণাৰ ফলাফলসমূহ ডেংগুৰ দৰে আন ভাইৰাছসমূহ যেনে ৱেষ্ট নাইল ভাইৰাছ, য়েল্ল’ ফিভাৰ আৰু হেপাটাইটিছ চি-ৰ বাবেও প্ৰযোজ্য হ’ব।\nভাৰতীয় চিকিত্‍সা বিজ্ঞান পৰিষদে MBBS ডিগ্ৰীৰ বাবে পঢ়িব লগীয়া সময় চাৰে পাঁচ বছৰৰ পৰা চাৰে ছয় বছৰলৈ বৃদ্ধি কৰাৰ প্ৰস্তাৱ আগবঢ়াইছে। বৰ্তমান ডিগ্ৰী লাভ কৰাৰ পিছত এবছৰ বাধ্যতামূলক গ্ৰাম্যাঞ্চলত সেৱা আগবঢ়োৱা নিয়ম ভাৰতৰ কোনো কোনো ৰাজ্যত প্ৰচলিত যদিও এই নতুন প্ৰস্তাৱ কাৰ্যকৰী হ’লে পূৰ্বৰ সময়ৰ লগত গ্ৰাম্যাঞ্চলত এবছৰ সেৱা আগবঢ়ালেহে ছাত্ৰসকলে ডিগ্ৰী লাভ কৰিব। এই অতিৰিক্ত এবছৰীয়া সেৱা ৰাষ্ট্ৰীয় গ্ৰামীণ স্বাস্থ্য অভিযানৰ লগত সংযুক্ত কৰা হ’ব।কেন্দ্ৰীয় স্বাস্থ্য মন্ত্ৰী গুলাম নবী আজাদে এই প্ৰস্তাৱৰ প্ৰতি মুকলি সমৰ্থন আগবঢ়াইছে।\nহায়দৰাবাদৰ এলা ফাউণ্ডেশ্যনে বৰ্তমান প্ৰচলিত অৰেল প’লিঅ’ভাইৰাছ ভেক্‌চিন (OPV)ৰ সলনি প’লিঅ’ ভাইৰাছৰ বিৰুদ্ধে কাম কৰিব পৰা এটা ভাইৰাছ সৃষ্টি কৰিবৰ বাবে বিল আৰু মেলিণ্ডা গে’ট্‌ছ ফাউণ্ডেশ্যনৰ পৰা ১,০০,০০০ আমেৰিকান ডলাৰৰ অনুদান লাভ কৰিছে। এই প্ৰতিষেধকে পৰম্পৰাগত OPVৰ সুৰক্ষা, দক্ষতা,প্ৰস্তুতকৰণ, বিতৰণৰ সুবিধা প্ৰদান কৰাৰ লগতে প’লিঅ’ ভেক্‌চিন বেজীৰ পৰা হ’ব পৰা ৰোগ এৰাই চলিব বুলি আশা কৰা হৈছে। ২০০২ চনত কৃষ্ণা এলা আৰু সুচিত্ৰা এলাই স্থাপন কৰা এই ফাউণ্ডেশ্যন এটা স্বতন্ত্ৰ বৈজ্ঞানিক আৰু গৱেষণা প্ৰতিষ্ঠান।ইয়াৰ গৱেষণা কৰ্মত সংক্ৰামণ ৰোগসমূহৰ ওপৰত গুৰুত্ব প্ৰদান কৰা হৈছে।\nভাৰতীয় মূলৰ এজন গৱেষকে ধৰি কেইজনমান বিজ্ঞানীয়ে সাগৰতলীত ৰঙচুৱা বোকাৰ এটা স্তৰ খান্দি ৮৬ বছৰ ধৰি খাদ্য গ্ৰহণ নকৰা এবিধ পুৰণি বেক্টেৰিয়া আৱিষ্কাৰ কৰিছে। এই অধ্যয়নৰ ফলাফল চাইন্স জাৰ্ণালত প্ৰকাশ পাইছে। প্ৰশান্ত মহাসাগৰৰ তলীৰ এই অঞ্চলটোত প্ৰায় একো বস্তুৱেই গৈ নাপায়; যেনে প্লাংটনবোৰ মৰাৰ পিছত সেইবোৰৰ টুকুৰা ইমান তলত গৈ পোৱাৰ আগতেই পানীত মিহলি হৈ যায়। সাগৰতলীৰ এই অঞ্চলত প্ৰতি ১০০০ বছৰৰ ১ মিলিমিটাৰ গেদ জমা হয়! বিজ্ঞানীসকলে ৮৬ ফুট তলী খন্দাৰ পিছত এই বেক্টেৰিয়া আৱিষ্কাৰ কৰে।তেওঁলোকে দীৰ্ঘসময় অক্সিজেন আৰু পুষ্টি লাভ নকৰা এই বেক্টেৰিয়াবিধৰ বিপাক প্ৰক্ৰিয়া জীৱসমূহৰ ভিতৰত সকলোতকৈ লেহেমীয়া হ’ব পাৰে বুলি মত প্ৰকাশ কৰিছে।\nএটা আন্তঃৰাষ্ট্ৰীয় গৱেষণা দলে মাৰাত্মক ফ্লু মহামাৰীক মোকামিলা কৰিব পৰা এবিধ প্ৰ’টিন প্ৰস্তুত কৰি উলিয়াইছে। এই প্ৰণালীত কৃত্ৰিম জিন কিছুমানক এণ্টিভাইৰেল হিচাপে ব্যৱহাৰ কৰা হয় যি ভাইৰাছবিধৰ কোষীয় কাৰ্যসমূহ নিষ্ক্ৰিয় কৰি পেলায়। এই পদ্ধতি ইতিমধ্যে গাহৰি ফ্লু, স্পেনিছ ফ্লু (H1N1) আৰু পক্ষী ফ্লু (H5N1) ভাইৰাছৰ বিৰুদ্ধে কাৰ্যকৰী প্ৰমাণিত হৈছে। ডি এন এ ডীপ ছিকুৱেন্সিং প্ৰক্ৰিয়াৰে উন্নত কৰা এই প্ৰ’টিনবোৰে ভাইৰাছৰ ভেদ্য ঠাইবোৰত আঘাত হানিব পাৰে।


নিজম পৰিল গ্ৰন্থমেলাৰ বাকৰি; গ্ৰন্থৰ সুবাস বিলাই আজি সামৰণি পৰিল অসম গ্ৰন্থমেলাৰ -\nHomeআঞ্চলিকনিজম পৰিল গ্ৰন্থমেলাৰ বাকৰি; গ্ৰন্থৰ সুবাস বিলাই আজি সামৰণি পৰিল অসম গ্ৰন্থমেলাৰ\nনিজম পৰিল গ্ৰন্থমেলাৰ বাকৰি; গ্ৰন্থৰ সুবাস বিলাই আজি সামৰণি পৰিল অসম গ্ৰন্থমেলাৰ\nডিজিটেল ডেস্কঃ যোৱা ২৯ ডিচেম্বৰৰ পৰা উখল মাখল হৈ আছিল চানমাৰীৰ অসম অভিযান্ত্ৰিক খেলপথাৰ। ২৯ ডিচেম্বৰ, ২০২১ৰ পৰা ৯ জানুৱাৰী,২০২২লৈকে অনুষ্ঠিত হ’ল বহু প্ৰত্যাশিত অসম গ্ৰন্থমেলা। গ্ৰন্থৰ সুৱাস বিলাই আজি সফল সামৰণি পৰিল গ্ৰন্থমেলাখনিৰ। উদুলি-মুদুলি হৈ পৰিছিল অসম গ্ৰন্থমেলাৰ বাকৰি। নতুন বছৰৰ পাতনিতে অভিলেখৰ সৃষ্টি হ’ল অসম গ্ৰন্থমেলাত৷ চানমাৰিৰ আভিযান্ত্ৰিক প্ৰতিষ্ঠান খেলপথাৰৰ বাকৰিত ২৯ ডিচেম্বৰৰ পৰা ১২ দিনীয়াকৈ অসম প্ৰকাশন পৰিষদ আৰু পুথি প্ৰকাশক বিক্ৰেতা সংস্থাই যুটীয়াভাৱে আয়োজন কৰা অসম গ্ৰন্থমেলাত পাঠকৰ ব্যাপক সঁহাৰি পৰিলক্ষিত হয়।\nন-পুৰণি লেখকৰ প্ৰিয়গ্ৰন্থ বিচাৰি গ্ৰন্থৰ বিপণীয়ে বিপণীয়ে পাঠকে কৰিলে ভিৰ। যান্ত্ৰিকতাৰ পৰা আঁতৰি কিছুসময়ৰ বাবে জীপাল হোৱাৰ সুযোগ যেন এই গ্ৰন্থমেলাসমূহে দি যায়। গুৱাহাটীত অনুষ্ঠিত হোৱা গ্ৰন্থমেলালৈ প্ৰতি বছৰেই ৰাজ্যৰ ভিন্ন প্ৰান্তৰ পৰা গ্ৰন্থপ্ৰেমী ঢপলিয়াই আহে। লেখক আৰু পঢ়ুৱৈৰ মিলনভূমি হৈ পৰে এই গ্ৰন্থমেলাৰ বাকৰি। এইবাৰ অসম গ্ৰন্থমেলাত অভিলেখসংখ্যক ৫ কোটি টকাৰ গ্ৰন্থ বিক্ৰী হয়। গ্ৰন্থমেলা আৰম্ভ হোৱাৰে পৰা মাত্ৰ চাৰি দিনতে বিক্ৰী হয় অভিলেখসংখ্যক প্ৰায় ১ কোটি টকা মূল্যৰো অধিক গ্ৰন্থ।\nপুথি প্ৰকাশক আৰু বিক্ৰেতা সংস্থাৰ সাধাৰণ সম্পাদক ধীৰাজ গোস্বামীয়ে বছৰটোৰ প্ৰথমটো দিনত অভিলেখ সংখ্যক ৪০ লাখ টকাৰ গ্ৰন্থ বিক্ৰী হোৱা বুলি সদৰী কৰে। উদ্যোক্তা অসম প্ৰকাশন পৰিষদৰ বিপণীত চাৰিটা দিনতে বিক্ৰী হয় চাৰিলাখ টকাৰ গ্ৰন্থ। নতুন বছৰৰ প্ৰথমটো দিনতে প্ৰায় ১৮ হাজাৰ লোকৰ সমাগম ঘটে গ্ৰন্থমেলা বাকৰিত। এইবাৰৰ গ্ৰন্থমেলাত বহুকেইজন নবীন লেখকৰ কিতাপে ভূমুকি মাৰে। প্ৰবীণ লেখকৰ সমানে সমানে নবীন লেখকেও অসম গ্ৰন্থমেলাত ব্যাপক সঁহাৰি লাভ কৰিছে। গ্ৰন্থমেলাত প্ৰিয় লেখকক পাঠকে ওচৰৰ পৰা লগ পোৱাৰ সুযোগ পায়,এষাৰ মাত দিয়াৰ সুবিধা পায়…এয়াও যেন গ্ৰন্থমেলাৰ অন্য এক সাৰ্থকতা।\nআটাইকেইদিনতে কিছুসংখ্যক ন-পুৰণি লেখক তথা কবি গ্ৰন্থমেলাত উপস্থিত আছিল..কৰিছিল গ্ৰন্থপ্ৰেমীৰ সৈতে ভাৱ বিনিময়। বহু চিনাকি মানুহ লগ পোৱাৰ এক থলী হিচাপেও চিহ্নিত হৈ ৰয় গ্ৰন্থমেলা। কিতাপৰ সুবাসৰ লগতে গ্ৰন্থমেলাৰ বাকৰিত বিয়পি থাকে হাঁহিৰ সুবাস। আজিৰে পৰা নিজম পৰিব চানমাৰীৰ অসম অভিযান্ত্ৰিক খেলপথাৰ। বাহী বিয়াৰ দৰে হৈ পৰিব অঞ্চলটো। গ্ৰন্থপ্ৰেমীৰ মন আজি কিছু পৰিমাণে সেমেকি উঠিছে। আহিলে যে গুচি যোৱাই নিয়ম..সেই ভাবিয়েই লেখক-পাঠকে নিজক পতিয়ন নিয়াইছে। গ্ৰন্থমেলাৰ বতৰ এয়াই শেষ নহয়…আকৌ আহিব আৰু সুবাসিত কৰি যাব গ্ৰন্থপ্ৰেমীৰ হৃদয়।\nPrevious articleএতিয়া বিজেপিৰ দমনৰ ৰাজনীতি…কলিতাৰ মন্তব্যই জোকাৰিছে ৰাজ্যৰ ৰাজনীতি…\nNext articleকাৰ মন হৰিলে মাহীয়ে? আপ্লুত ক্ৰিকেটাৰে কি ক’লে ধোনী প্ৰসংগত?\nজ্যেষ্ঠ সংবাদিক দুলাল মিশ্ৰলৈ ব্ৰহ্মপুত্ৰ উপত্যকা সাংবাদিকতা’ বঁটা


ফটা প্ৰেম – হিতেশ বি বৰুৱা – ফটাঢোল\nফটা প্ৰেম – হিতেশ বি বৰুৱা\nমই তেতিয়া নৱম শ্ৰেণীত পঢ়ি আছোঁ।\nআমাৰ গাঁৱৰে ছোৱালী এজনী তেতিয়া সপ্তম শ্ৰেণীত পঢ়ি আছিলে। তেতিয়া তাইৰ লগত মোৰ অলপ লিলিমাই চলি আছে, প্ৰেম নামৰ নাটকখনৰ৷ তাইৰ ঘৰৰ মানুহৰ লগত মোৰ মাত-বোল নাই। কাৰণ এবাৰ উৰুকাৰ দিনা মোৰ বন্ধু এজনে সিহঁতৰ ঘৰৰ পদূলিত দিয়া বেৰখন ডাঙি আনি জুইত জাঁপি দিছিল। তেতিয়া তাইৰ খুৰাক আহি মোৰ লগতে দুজন বন্ধুক দম দিলে যে আমি হেনো আনিছোঁ বেৰকেইখন। আচলতে মই বেৰ অনাৰ সময়ত নাছিলোঁ, জুই জ্বলোৱা সময়ত জুইত দেখি আহিছিলোঁ। কিন্তু কোনে আনিছে বেৰকেইখন মই গম পাইছোঁ৷ তথাপি মই বন্ধু বুলি সিহঁতে অনা বুলি কোৱা নাই। কিন্তু আন এজনে কথাটো কৈ দিলে যে,\n: হিতেশে বেৰ অনা নাই, সি এতিয়া আহিছে।\nবাকী দুজনৰ নাম কৈ দিলে, যিয়ে বেৰ আনিছিল। মই নকোৱাৰ বাবে তাইৰ খুৰাকে ভাবিলে, মই হেনো লগাই দিয়াৰ বাবে বেৰকেইখন আনিছে বুলি ক’লে৷ এনেকৈ কাজিয়া লগাৰ বাবে মই সিহঁতৰ ঘৰলৈ যোৱা নাছিলোঁ।\nমোৰ দাদাৰ আমাৰ ৰাস্তাৰ কাষত তেতিয়া পাণ দোকান এখন আছিল। তাতেই বাঁহৰ চাং এখন বনাই বহি থাকোঁ আবেলি আবেলি। মাজে মাজে সিহঁতৰ ঘৰৰ ফালে চাই থাকোঁ, তাই কেতিয়া ঘৰৰ পৰা ওলাই বুলি। তাই যেতিয়া ঘৰৰ পৰা ওলাই আহে, তেতিয়া আমাৰ মাজত আকাৰে ইংগিতে কথা হৈছিল।\nগধূলি সময়ত খুৰাকৰ দুবছৰীয়া পোৱালিটো লগত লৈ আহে মোৰ দোকানলৈ। তেনেকৈ মই কথা পাতোঁ তাইৰ লগত। যেতিয়া কোনোবা বন্ধু আহি পায়, সেই সময়ত মই তাইক চানা খাবলৈ দিওঁ। লগৰ কেইজনমানে সন্দেহ কৰিছে যদিও মোক কথাটো সোধা নাই।\n: তই দেখোন তাই আহিলে এটকাত চানা ভাজা দিয়া। আমাক দেখোন এটকাত চানা ভাজা নাপাই বুলি কোৱা, কথাটো কি? আমি দুটকাত চানা ভাজা কিনিলে তোৰ চামোচখনত উঠি নাহে, কিন্তু তাই এটকাৰ চানা কিনিলে তই দেখোন ভাগৰ নধৰালৈ ঢালি দিয়েই থাকিব খোজা। কিবা লিলিমাই চলিছে নেকি তহঁতৰ মাজত।\nমই তেতিয়া তাক ক’লোঁ,\n: শুন তই, গাঁঁৱৰে ছোৱালী এজনীক তহঁতে এনেকৈ ভাবা! বেলেগ হ’লে আৰু কি যে নকলি হয়।\nসি তেতিয়া কয়,\n: লাজ কৰিব নালাগে, মই কাৰো আগত নকওঁ, লাগিলে কিবা সহায় কৰি দিম দে৷ ক’লেই হ’ল মোক।\nদুপৰীয়াৰ সময়ত তাই পথাৰত গৰুক পানী খুৱাবলৈ আহে আৰু মই সেই সময়খিনিৰ অনুমান কৰি পথাৰলৈ যাওঁ৷ তাতেই গৈ গৰুৰ নেজত চিঠিখন ওলোমাই থৈ আহোঁ। তাই পানী খুৱাবলৈ আহিলে চিঠিখন লৈ যায়। আকৌ গধূলি মোৰ দোকানত চানা কিনাৰ চলেৰে আহি চিঠিৰ উত্তৰ দিয়ে। এনেকৈ চিঠিৰ আদান প্ৰদান চলি আছিল। কিন্তু এদিন মাকে পানী খুৱাবলৈ আহিলে আৰু চিঠিখন পঢ়ি চালে হেনো।\nচিঠিত লিখা আছিল এনেদৰে,\nতোমাৰ ঘৰলৈ যাব নোৱাৰোঁ বাবে ভালকৈ কথা পাতিবলৈ নাপাওঁ। তাতেই আকৌ দোকানলৈ আহিলে মোৰ লগৰ বন্ধুবোৰ থাকে। তুমি আকৌ চিঠি লিখিবলৈ ভয় কৰা ঘৰৰ মানুহৰ ভয়ত। ভূঁই ৰুব নোৱাৰা তুমি জোকৰ ভয়ত, চিঠি লিখিব নোৱাৰা তুমি দেউতাৰ ভয়ত। তুলসীৰ তলে তলে মৃগ পহু চৰে, তোমালৈ মোৰ মনত পৰিলে বুকুৰ ঢপঢপনি বাঢ়ে। পাণ খালে ধৰিব\nচূণ খালে ডাঁকিব৷ মোলৈ যদি মৰম আছে চিঠিৰ উত্তৰ আহিব।\nচিঠিখন মাকে পাই তাইক সুধিলে যে,\n: এইখন চিঠি কোনে লিখিছে আৰু আমাৰ গৰুৰ নেজত বান্ধি থৈ গৈছে। তই কোন আপাক ভাল পা নু, কুনি দিয়ে তোক চিঠি, চিঠিত নাম নাই, কেৱল তোমাক বহুত ভাল পোৱা ল’ৰাজন বুলি আছে দেখুন।\nতাই মাকক কৈছে,\n: যদি চিঠিত নাম নাই, মই কেনে জানিম কুন আপাই চিঠি লিখছি, কুনবাই এনাই ফাল্টুমি কৰছি বধয়।\nমই কাকো ভাল নাপাওঁ।\nএনেকৈ আমাৰ লিলিমাই চলি আছিল। কিন্তু মই দ্বাদশ শ্ৰেণী পাছ কৰাৰ পাছত গুৱাহাটীলৈ আহিলোঁ। তাৰ পাছত বেলেগ ল’ৰা এজনক তাই মই নজনাকৈ ভাল পাই আছিল। এদিন তাই মোক এৰি সেই ল’ৰাজনৰ লগত পলাই গ’ল দূৰ্গা পূজাৰ দশমীৰ দিনাই। সিহঁতেহেনো তিনিখন গাড়ী সলনি কৰি গুৱাহাটীৰ নুনমাটি পালে পলাই আহি৷\nমোৰনো কি আৰু, এনেকৈয়ে ফটাপ্ৰেমৰ সামৰণি মাৰিলোঁ।\n« জ্যোতিষীৰ এদিন (মূল: আৰ কে নাৰায়ণ) – অনুবাদ: অনুৰূপ মহন্ত\nইয়াতকৈ বেদনা…. – বিজয় মহন্ত »\nহাঃ হাঃ ।বৰ বিষাদ\nহা হা হা। বৰ দূখ লাগিল। দূখতে হাঁহি দিলো।\nবৰ শোক লাগিল ,তাই মৰতী ক আজিও যদি লগ পাও মই সুধিম ,কিয় ঠগিলে তোমাক ।